
        
            
                
            
        

    
		
			[image: cover.jpg]
		

	
		
			

			MAYA EN DIE OPERASTER

			MALENE BREYTENBACH

			[image: romanzalogo.jpg]

			www.lapa.co.za

		

	
		
			Een

			“Mevrou! Kom kyk gou hier!”

			Maya kyk op van die lys kruideniersware wat sy maak. Wanneer sy in haar kantoor besig is, wil sy nie onnodig gesteur word nie. Haar bestuurder, Liesel, se stem klink egter dringend.

			“Wat is dit?” roep sy, maar Liesel antwoord nie.

			Sy staan op om te gaan kyk wat die probleem is. Liesel staan by die voordeur en uitkyk. Maya sien wat haar so fassineer. Sy staan verstom. Die veiligheidshek skuif toe agter ’n plat wit motor wat baie vinnig na die gastehuis toe aangesnel kom.

			“Watse kar is dit, Mevrou?” wil Liesel weet.

			Maya antwoord nie dadelik nie. Sy is te oorbluf. Die motor is een van daardie wat mense soos sy selde te sien kry, en dan meesal in flieks. Dit is laag op die grond, lyk amper soos ’n resiesmotor en lyk asof dit gryns onder twee skewe ligte, soos spottende oë. Die ding laat haar aan ’n witdoodshaai dink.

			“Jong, so ’n sportmotor moet een van daardie Italiaanse goed wees, ’n Ferrari of Lamborghini of Maserati. Ek kan nie eintlik tussen sulke motors onderskei nie, maar ek kan sien dié een is baie duur.”

			“Hoe duur, Mevrou?” vra Liesel grootoog.

			“Meer as ’n miljoen.”

			Die motor het in die oprit stilgehou en ’n man klim uit. Hy staan eers en rondkyk voordat hy om die motor loop en met lang treë op die tuinpaadjie na die ingang toe aangestap kom.

			Maya se asem word ’n tweede keer weggeslaan. Die man is soos sy motor, eksoties, te mooi. Hy is lank en lenig, met donker hare wat in die sonlig blink. Sy klere is deftige slenterdrag wat lyk na ’n ontwerper se produk. Dit sit perfek aan die mooi lyf en breë skouers. 

			Hoe nader die man kom, hoe duideliker kan Maya sy gesig sien. Dit is bruingebrand, hoekig, met ’n sterk ken. Die oë is donker, blink ... en kil. Maya is oortuig daarvan hy is ’n Italianer, maar sy kan nie onthou dat so iemand plek in Paradise Manor bespreek het nie. Hy het seker verby gekom, gesien dis ’n gastehuis in ’n paradysagtige vallei, en besluit om navraag te kom doen vir verblyf. Dalk het die mense by die inligtingskantoor op Stellenbosch hom hierheen gestuur.

			“Goeiemôre,” groet hy. “Ek sien die plek is net so mooi soos dit op die web gelyk het. Dit het ’n naam vol belofte. Mens kan jou nogal misgis met dié soort foto’s. Wanneer jy by die plek kom, lyk dit soms nie soos die belofte wat aan jou voorgehou is nie.”

			Dit tref Maya dat die man pront Afrikaans praat. Hy klink nie soos ’n Italianer nie. Sy beleef hom onmiddellik as arrogant en krities, en nie juis vriendelik nie.

			“Goeiemôre,” groet sy koel. “Ek is bly die plek stel u nie teleur nie. Wou u eers die gastehuis deurgekyk het voordat u besluit of u hier wil tuisgaan?”

			“Ek het bespreek. Ek hoop julle administrasie is nie op die koffie nie. My naam is Giovanni Ponti en ek het vir ’n week lange verblyf bespreek.”

			Maya voel hoe haar wange warm word, deels van ergerlikheid, deels van verleentheid oor sy so onprofessioneel is om te vergeet. “O, u is die meneer Ponti wat ons ’n maand gelede gekontak het. Ons verwag u. Ons administrasie is nie op die koffie nie. Ek hoop u sal baie lekker by ons bly.”

			Hy glimlag vir die eerste keer. “Ek hoop so. Jonkershoek is werklik pragtig en julle plek is goed geleë hier tussen die berge.”

			Genade, maar die man se tande is ook perfek. Spierwit. Maya glimlag terug. “Ja, ek glo hierdie is een van die mooiste valleie in die Boland, indien nie in die hele land nie. Ek stuur iemand om u bagasie te kry. Ons het u in ’n losstaande suite agter aan die berg se kant naby die swembad gesit. Dis ons mooiste en grootste. U het gesê u wil ’n groot kamer hê.”

			Hy kyk verby haar. “Môre. En jy is?”

			“Môre, Meneer, ek is Liesel,” hoor Maya.

			“Liesel September is my regterhand en hoofhuishoudster,” sê Maya. 

			“En jy moet dus Maya Roberts wees?” Met opgetrekte wenkbroue kyk hy krities na haar. Sy oë gaan van haar kop na haar tone. 

			Dit laat haar wonder of hy met haar voorkoms fout vind. “Ja, ek is Maya Roberts.”

			“Aangename kennis, dames.” 

			Hy glimlag weer, maar so meerderwaardig dat Maya haar van voor af vervies. Sy moet dit wegsteek. Sy kan nie ’n gas wat haar duurste suite ’n week lank huur, vervreem nie. Om te dink dat die man so mooi is en so ryk lyk, maar hy is meerderwaardig en arrogant. Dis nou maar van mooi mans. Hulle is geneig om só te wees. En as hulle nog geld ook het, kan hulle onuitstaanbaar arrogant en bedorwe wees.

			Hy loop terug na sy motor, waar hy die kattebak oopmaak en ’n tas en ’n sak uithaal.

			“Liesel, gaan roep gou vir Fanie om die man se bagasie te kom haal, asseblief,” sê Maya. “En gaan maak gou seker of sy kamer perfek reg is. Hy lyk vir my na die puntenerige soort.” Daar moet sjokolade op die kussing wees, en vars blomme. Dit laat mense altyd spesiaal voel.

			Sy wag vir hom op die stoep. Hy beskou homself duidelik as so belangrik dat sy hom self na sy suite toe sal moet neem. Fanie kom aangedraf, neem die twee stukke bagasie en draf vooruit. Die kattebak bly oop en Maya veronderstel dis nie al wat die man gebring het nie. Sy gaan nader en sien twee bokse. Dit lyk na drank.

			“Ek gaan wys u u suite,” sê sy gemaak vriendelik. “Het u lus vir tee of iets anders?”

			“Iets anders.” Hy kyk op, sy hand bokant sy oë. “Die Boeing is al oor, soos hulle hier in Suid-Afrika sê.”

			Ag nee, die man is boonop iemand wat al in die oggend begin drink. Op die bokse sien sy die naam Bollinger. Van die duurste soort sjampanje. Die plaaslike vonkelwyn is seker nie goed genoeg vir so ’n fynproewer nie.

			“Dit lyk my u het u eie sjampanje saamgebring,” merk sy op.

			“Ja, sjampanje is minder skadelik as ander drank. Dis omtrent al wat ek deesdae drink, al kry ek dikwels lus vir bier.”

			Hy tel een van die bokse uit en sit dit agter die motor neer. Haal die tweede een uit en sit dit ook neer. Sluit die kattebak. 

			Maya kyk vlugtig na die motor. Binne sien sy swart leer en die pragtigste sitplekke. Die paneelbord is vol knoppies en aanwysers. Uiters luuks.

			“Watse soort motor is dié?” vra sy.

			“Dit is ’n Ferrari F12berlinetta.”

			“Dit kan seker die stof uit die aarde jaag?”

			Hy gryns. “Wel, dit het twaalf silinders. Ek sal jou nie met al die ander detail verveel nie. Net ’n man of kenner sal dit kan verstaan of waardeer.”

			“O, ek is te dom om te verstaan?”

			“Ek glo nie iemand wat meer as een gastehuis besit, is dom nie, maar ek dink nie jy weet veel van dié soort motors af nie. Jy moes dan vra watse soort motor dit is. Is ek reg?”

			“Ja,” moet sy teensinnig erken. Maar dit is ook nie nodig dat hy haar so klein moet laat voel nie, dink sy vies.

			Fanie kom teruggedraf.

			“Dankie, jong, versigtig net dat jy die voggies nie laat val nie,” spot Giovanni Ponti. “Anders het ek nie dop nie en ek is nie dié week op die waterkar nie.”

			Maya kyk verstom na hom. Sy praat pas nie by sy voorkoms nie. Hy klink dan nou so ... tuisgemaak.

			“Ek sal versigtig wees, Meneer.” Fanie se grinnik verbreed toe die nuwe gas vir hom ’n noot gee wat vir Maya na vyftig rand lyk.

			“Kom asseblief saam,” nooi sy.

			Sy is nie kort nie, maar Giovanni Ponti is veel langer as sy en sy is intens bewus van hom langs haar. Hy maak haar ongemaklik. Sy, wat altyd vol selfvertroue is, voel skielik soos ’n onbeholpe tiener en sy hou glad nie van dié gewaarwording nie. Dis oor hy so oordrewe mooi en manlik is, vertel sy haarself. Sulke mans vang mens mos onkant. Sy kan amper nie na hom kyk nie. Bang sy staar, en dan maak dit hom nog arroganter.

			“Wys eers vir my die hoofhuis,” vra hy. “Ek was nog altyd mal oor Kaaps-Hollands. Ek het gesien daar staan 1820 op die gewel. Een van die redes waarom ek hier wou kom bly, is dat dit histories is. Het jy in dié huis grootgeword?”

			Hulle staan in die portaal en hy kyk waarderend na die teëlvloer, die skilderye, die groot bos blomme in ’n vaas op ’n geelhouttafel, en die geel-en-stinkhoutarmoire met silwerbeslag waarop sy so trots is.

			“Nee, my man het dit vyf jaar gelede by die Le Rouxs gekoop. Hulle het dit lank in hulle familie gehad, maar toe meneer Le Roux dood is, het mevrou Le Roux dit verkoop. Hulle het nie kinders gehad nie.”

			“Goeie koop. En toe maak julle ’n gastehuis daarvan?”

			“Nie terwyl my man gelewe het nie. Ná sy dood twee jaar gelede het ek dit in ’n gastehuis omskep.”

			Hy kyk af na haar. “Jy is ’n weduwee.”

			“Wat vir myself moet sorg, ja. Vandaar die gastehuise.”

			Sy wys hom die groot sitkamer met sy leerbanke, koperpotte, skilderye, Oosterse tapyte en vleuelklavier. Hy kyk krities rond en gaan staan ’n paar sekondes by die vleuelklavier.

			“H’m, pragtige klavier.” Hy maak dit oop en druk met sy lang, elegante vingers op ’n paar note. “Mooi klank.”

			“Ek laat dit gereeld stem.”

			“Speel jy?”

			“Ek het. Deesdae speel ek selde. Speel u?”

			“Ek tokkel ’n bietjie.” Hy maak die klavier toe.

			 Daarna wys sy hom die kleiner sitkamer met televisie en houtmeubels, die groot eetkamer met sy ses tafels vir vier en reusebuffette, die kombuis, die ontbytvertrek, drie van die slaapkamers en badkamers. 

			“Waar woon jy?” vra hy.

			“Steeds in die suite waar ek en my man gewoon het.”

			“Wys my.”

			Half vies oor hy haar privaatheid wil indring, gaan wys sy hom die vierde suite in die huis met sy sitkamer, stoepie en en suite-badkamer. Gelukkig is dit mooi netjies en skoongemaak en hoef sy nie verleë te wees nie. Hy kan ook maar gerus asseblief en dankie sê. Maar nee, hy gee bevele.

			“Jy het wragtig ’n baldakynbed,” grinnik hy.

			“My man wou een gehad het. Hy het gesê dis wat Kaaps-Hollandse huise nog altyd gehad het. Ons het gesorg dat ons oudhede in die huis het. Dit lyk snaaks as die meubels te modern is.”

			“Goeie smaak is belangrik. Jy moet buitendien nie mense mislei wat ’n Kaaps-Hollandse ervaring wil hê nie. Van buite pragtig histories en binne is daar dan net moderne goed.”

			“Ons moet die mod cons ook hê, anders kla die gaste. Dit is darem die een en twintigste eeu.”

			“Ja, maar net genoeg om nie die atmosfeer van die plek te bederf nie.”

			Dit is wat Grant ook altyd gesê het. Wat sou hy van dié Giovanni Ponti gedink het? Grant, die praktiese een, die ouditeur wat geld gemaak en dit bestee het aan ’n Kaaps-Hollandse huis waarvan hy glo sedert sy kinderjare gedroom het. Toe kon hy nie veel van sy verwesenlikte droom voor die noodlottige motorongeluk geniet nie. Maya kry ’n steek in haar hart wanneer sy daaraan dink.

			“Kom ek neem u na u suite,” sê sy en lei Giovanni Ponti deur die huis.

			Haar personeel kyk met verwondering na hom. Hy groet hulle verbasend vriendelik. Een van haar ander gaste wat ook in die buitesuites tuisgaan, kom uit en kyk verstom na hom. Dis nou maar hoe iemand na ’n te aantreklike man kyk, al is jy reeds middeljarig, dink Maya. Dit lyk asof hy hom nie juis daaraan steur nie.

			Sy suite se stoepie het ’n nuwe spierwit gegote ysterstel en kyk uit op die berg agter, waar dennebome en fynbos in die sonskyn pragtig vertoon. Daar naby lê die swembad blou en aanloklik. Piet maak dit, soos elke oggend, van voor af skoon sodat daar nie ’n blaartjie dryf of ’n stoffie op die bodem lê nie. Die deur van die suite is oop en Maya se gas laat haar eerste inloop. Sy is veral trots op hoe mooi sy dié een gemaak het; alles in skakerings van blou, met baie wit. So skoon, dit blink eintlik. Sy vertrou hy gaan daarvan hou. Sy bagasie staan reeds hier; die reistas die duur ontwerpersoort. Louis Vuitton, as sy dit nie mis het nie.

			Sonder om ’n woord te sê bekyk hy die groot koperbed, die kaste, die Oosterse tapyt, die lessenaar in die sitkamer waarop daar ’n rekenaar en telefoon is. Hy loop om die afskorting waaragter daar ’n yskas, ketel, koffie en tee is. 

			“Die yskas is gelukkig groot genoeg vir my bubbly,” spot hy.

			In die groot wit badkamer kyk hy noukeurig na die dik blou handdoeke en matjies, die sepe, die sjampoe en lyfroom. Daar is ’n moderne stort, maar ’n bal-en-klou-bad met koperkrane. Sy volg hom en hou hom dop om sy reaksie te sien.

			“’n Goeie mengsel van die oue en die nuwe,” merk hy op.

			“Ek hoop dit sal gerieflik wees. Veral die yskas wat groot genoeg is vir die bubbly.” Sy kan die sarkasme nie uit haar stem hou nie.

			Hy grinnik spottend vir haar. Met sy hande op sy heupe gaan kyk hy weer by die deur uit. Draai om na haar toe. “Ja, ek dink ek sal dit hier kan uithou.”

			Uithou? Sy moet sukkel om haar gesig uitdrukkingloos te hou. Die man het haar al klaar verkeerd opgevryf en hy gaan ’n week lank vertoef. Sy weet sommer, hy gaan oor alles kla. Sy ken sy soort. Met niks tevrede nie, al doen jy wat en al probeer jy hoe hard om dit vir hulle luuks te maak. Oor twee dae is die gastehuis vol en dan wil sy nie sukkel met een gas wat moeilik is om tevrede te stel nie.

			

		

	
		
			Twee

			’n Uur later sê die gedreun van die Ferrari se enjin haar dat die puntenerige gas uitgaan. Maya kyk by haar kantoorvenster uit en is net betyds om te sien hoe blitsig die motor by die hek uitdraai en in die grootpad afjaag. Hy gaan seker in die dorp eet. Sy verskaf nie middagete en aandete nie, maar dit kan op bestelling bedien word.

			Sy het kosteberekening om te doen en lyste om op te stel, maar sy werk nie so vlytig soos gewoonlik nie. Giovanni Ponti het haar vreemd ontstig. Met ’n tikkie wrewel dink sy hoe krities hy is. Sowaar, hy laat haar voel asof haar gastehuis, die mooiste van haar drie, net-net goed genoeg is vir iemand so verhewe soos hy. En sy is so trots op Paradise Manor. Haar hart en siel lê in dié historiese huis opgesluit. Sy het dit intens lief en sy voel goed oor wat sy met harde werk hier vermag het.

			Nadat Grant dood is, het sy geweet sy moet met iets woeker anders stort sy in duie. Sy het haar lendene omgord en ondernemend geraak. Sy werk baie hard en sy pluk die vrugte. Haar gastehuise, en veral dié een, word oorsee geadverteer en aanbeveel. Haar besetting is goed. Meesal is sy vol bespreek. Paradise Manor is verreweg die duurste, maar La Casa in Mostertsdrift en Bergentuin in Paarl is ook mooi en gewild. Eintlik hoef sy skaars meer te adverteer, al doen sy dit. Mense vertel mekaar mos van plekke waar hulle lekker gebly het. Dieselfde seisoenale gaste kom jaar na jaar en hulle beveel haar plekke vir ander aan. 

			Drieka bring vir haar ’n skinkbord met haar middagete en sy hou op somme maak.

			“Dankie, dit lyk lekker. Ek is honger.”

			Drieka se oë is net so groot soos Liesel s’n die oggend was. “Jinne, Mevrou. Ek sien daai nuwe gas het ’n moewiese kar. Vinnig! En so smart! Fanie sê die man sê hy kan tot drie honderd kilometer ’n uur ry.”

			Maya glimlag. “Ja, hy spog natuurlik oor sy duur motor. Maar wat help dit mens kan drie honderd kilometer per uur ry, maar jy mág nie? Hulle sal hom van die pad aftrek en hom summier duisende rande beboet of hom summier in hegtenis neem.”

			Drieka sug. “Dis seker so, Mevrou, maar dis darem lekker om so ’n kar te hê.”

			Die pierewaaier is seker verslaaf aan afwys en daarom moet hy so ’n blink vuurwa ry, dink sy. Maar dié katterige gedagte spreek sy nie hardop uit nie.

			

			Laatmiddag kom Maya terug van die dorp af waar sy bestellings gaan plaas het en geld gaan trek het. Heeldag kon sy Giovanni Ponti nie uit haar kop kry nie en sy is vies vir haarself oor hy so ’n sterk indruk op haar gemaak het.

			Sy wonder of hy terug is en gaan bespied die buitesuites. Daar sit hy sowaar op sy stoepie met ’n ysemmer en sjampanje. Hy teug aan sy glas en kyk na die berg. Sy wil net terugsluip na die huis toe, toe hy omdraai en haar in die deur sien staan.

			“Haai, mevrou Roberts, het jy nie lus om ’n glasie ordentlike sjampanje te kom drink nie?” roep hy.

			Sy huiwer, wil nee sê, maar sê tog ja. Hoekom is haar wange nou vervlaks warm en hoekom het sy sommer ingestem?

			Hy staan op. Grinnik. “Sit gerus. Ek kry gou nog ’n glas.”

			Hy gaan binnetoe en sy gaan sit, maar sy is selfbewus. Hoe sal dit nou vir haar personeel en ander gaste lyk as sy hier sit en drink saam met een van haar gaste? Veral dié pierewaaier?

			“Ek moet liewer nie die hele bottel alleen uitdrink nie,” hoor sy agter haar.

			Hy skink vir haar ’n glas en kom sit weer. Leun oor en lig sy glas sodat sy met hom moet klink. Sy is verplig om dit te doen. Sy proe aan die sjampanje.

			“Heerlik, dankie.”

			Hy sug en wikkel sy lyf. Lyk ontspanne.

			Lyk onrusbarend aantreklik.

			“Hulle stuur dit gereeld vir my. Ek neem dit saam net waar ek gaan.”

			Sy kyk na hom. Hy maak haar nuuskierig. Is hy dan so ryk en belangrik dat Bollinger hulle sjampanje gereeld vir hom in grootmaat stuur? 

			“Reis u baie rond, meneer Ponti?”

			“Ja, maar meesal in Europa.”

			Hy bly stil. Kyk weer na die berg. Drink sy sjampanje.

			“Ek het gedink u is ’n Italianer, maar u praat so goed Afrikaans. Hoe werk dit?”

			Hy kyk so stip na haar dat sy meteens voel soos ’n haas in ’n kollig en sy moet haarself streng aanspreek: Moenie vir die man wys hy kan jou ontstig nie!

			“Jy hoef my nie te ‘u’ nie. Dis vreeslik pretensieus en formeel. Ek stam af van ’n Italiaanse krygsgevangene wat ná die Tweede Wêreldoorlog in Pretoria agtergebly het. Hy was in die Zonderwater-gevangenis. Hy het op een van die naby plase gewerk en met die boer se dogter getrou. Die boer was Afrikaans. Ons familie het die name en Italiaanse taal behou.”

			“Waar woon u ... jy nou?”

			“Ek het geen permanente woonplek nie, maar die permanentste is Milaan.”

			Sy wil hom nie uitvra nie, maar sy is nuuskierig. Hy antwoord so kortaf dat dit vir haar voel soos tande trek.

			“Jy wil weet waarom ek hier op Stellenbosch is,” sê hy. “Ek het hier aan die Konservatorium van Stellenbosch Universiteit musiek gestudeer en ek wou die plek weer sien. Ek het ’n bietjie nostalgie, sien. Ek is ’n musikant wat al in verskillende orkeste gespeel het. My instrumente is viool en klavier. Tans rus ek tussen optredes.”

			“Ek sien.” Waar kom so iemand aan genoeg geld vir Bollinger en Ferrari’s? wil sy vra, maar sy durf nie.

			“Genoeg van my. Vertel my van jouself.”

			Maya drink eers ’n paar slukke sjampanje. Dis erg verontrustend as hy haar so priemend aankyk.

			“Ek het op Stellenbosch grootgeword. My pa is nog steeds ’n tandarts op die dorp. Ek het niks wonderliks bereik nie. Ek het regte geswot, en vir ’n prokureur op die dorp gearticle. Grant het in my lewe gekom en ons het getrou. Ek was nie regtig lus om as prokureur te werk nie, toe maak ek ’n boetiek oop, maar dit het nie lank gewerk nie. Ek het hier met blomme begin boer. Toe is Grant in ’n motorongeluk dood. Daarna het ek die idee gekry om gastehuise te bedryf en dit het goed gewerk. Tot dusver, in elk geval.”

			“’n Sakevrou,” merk Giovanni op. “Waarom het jy nie gaan modelwerk doen nie? Daar is glo baie geld in so iets.” 

			“Modelwerk?” Sy kyk hom verbaas aan. 

			“Ja. Jy is lank en slank en mooi genoeg. Met die regte grimering en klere sou jy seker suksesvol kon wees. Jy kan meer aan jou voorkoms doen. Jy het potensiaal. Maar nou raak jy eintlik te oud daarvoor. Hulle soek jong poppies.”

			Maya se mond het oopgeval. Sy maak dit toe en ergerlikheid vloei warm deur haar. Hy is die vermetelste man wat sy nog teëgekom het. Eers komplimenteer hy haar, dan beledig hy haar. 

			“Ek hou van die natuurlike voorkoms,” kap sy terug. “Ek gaan myself nie beverf en opsmuk uit ydelheid nie.”

			Hy lag. “Kyk hoe kwaad word jy. Ook maar gevoelig, nè? Toemaar, jy kan wegkom met min grimering. En jy is darem nog nie te oud nie.”

			“Nee, dertig is seker nie stok-, horingoud nie.” Sy byt op haar tande om hom nie verder aan te val nie. Hy is darem haar gas. Hoogs betalende gas.

			“’n Goeie ouderdom. Oor die ergste jeugnukke en angst, en darem meer volwasse. Ek is vyf en dertig en ek sal nie weer twintig wil wees nie.”

			Sy kan sy spottende oë en beledigende tong net nie langer verduur nie. Sy sit haar glas neer. “Dankie vir die sjampanje, dit was baie lekker.” Maar nie die geselskap nie. Dat iemand wat so mooi is nou so aanstoot kan gee. “Ek neem aan jy wil nie vanaand aandete hê nie?”

			“Ek het sommer toebroodjies by Liesel bestel, dankie. Vanmiddag het ek te groot geëet by een van my ou dosente.”

			Maya staan op. “Goed dan. Verskoon my, ek het dinge om te gaan doen.”

			“Totsiens vir eers, mevrou Roberts.”

			Kan hy nie bloot glimlag nie? Moet hy heeltyd spottend grinnik?

			“Totsiens, meneer Ponti.”

			Kop omhoog loop sy terug huis toe. Bewus dat hy haar agternakyk. En dink dat sy oor haar beste is. Nie regtig meer modelmateriaal nie. Vaal en oor die wal.

			Sy kook teen die tyd dat sy in haar kamer kom.

		

	
		
			Drie

			Maya is soos gewoonlik baie vroeg op. Sy loop na buite en geniet die vroegoggendtuin, die gekwetter van voëls, die son wat agter die pieke uitkom en die vallei verlig. Elke dag is sy dankbaar dat sy in so ’n mooi plek kan woon. Dat Grant die versiendheid gehad het om dit te koop.

			Sy sien iemand van die hek se kant af aangedraf kom. Iemand lank en donker. Giovanni Ponti. Hy is in ’n kortbroek en frokkie. Sy wil net agter ’n prieel wegsluip, toe waai hy.

			“Haai, mevrou Roberts! Pragtige oggend, nè?”

			Sy moet maar weer agter die prieel uitkom. “Ja, dis baie mooi in die oggende hier in Jonkershoek.”

			Hy spring oor ’n bedding en kom reguit na haar toe aangeloop. Sy neem die lenige lyf, die gespierde bene, die natgeswete gesig en hare in. Die skouers so breed, die borshare onder die frokkie. ’n Louwarm gevoel spoel deur haar.

			“En as jy so vroegoggend in die tuin rondsluip?” vra hy en vee sy voorkop met die agterkant van sy hand af.

			“Ek sluip nie rond nie. Ek kyk wat gedoen moet word. Ek versorg my huis en tuin. Die gras moet gesny word en die beddings moet netjies gemaak word.”

			Hy glimlag. Grinnik nogal dié slag nie spottend nie. “Ja, dis nogal ’n groot verantwoordelikheid. Ek het nog nooit so iets gehad nie. Ek trek rond en het nie tuine nie. Hierdie tuin is besonder pragtig. Ek kan sien dit kry baie bemesting en water. Die bome is groot en alles is groen. Dit moet lekker wees om hier te woon.”

			“Dit is.”

			Hy lig sy hand in ’n groet. “Ek moet gaan stort voor ontbyt. Sien jou weer.”

			Wel, vanoggend is hy effens meer aanvaarbaar en minder onbeskof, dink sy terwyl hy wegdraf en sy hom agternakyk. Sy sal vir haar lekker koffie in die kombuis gaan kry. Vandag kom nuwe gaste aan.

			Om agtuur kom Giovanni Ponti by die ontbyttafel aansit. Hy lyk vars en mooi in sy denim en wit T-hemp. Maya loop tussen die tafels deur en kyk dat alles perfek is, al is die drie lede van haar kombuispersoneel en bedieningspersoneel betroubaar. Die ontbytpap, vrugte, koffie en tee staan gereed en die kombuis is geurig van gebakte brood, spek, uie, wors wat in die pan sis.

			Daar is vyf ander gaste in die ontbytvertrek, twee pare en die enkelvrou wat haar die vorige dag so aan Giovanni verkyk het. Vanoggend verkyk sy haar weer aan hom. Hy steur hom aan niemand. Hy help homself aan vrugte en koffie, bestel sy warm ontbyt by Liesel. Verder sit hy en speel met ’n selfoon. Hy kyk nie een keer in Maya se rigting nie. Sy gesels hier en daar met die gaste, maar kom nie naby hom nie.

			Liesel bring vir hom roereiers, spek en wors, gebraaide tamatie en uie. Hy begin eet, maar toe stoot hy sy bord terug en kyk op. Maak oogkontak met Maya. Sy gaan nader.

			“Ek hou nie van oorgaar kos nie,” sê hy. “My spek moet sag wees, nie stukkies hout nie. Die roereiers moenie taai wees nie. Die wors is oorgaar.”

			Maya voel hoe die warm bloed in haar nek en wange opstyg. Ander mense by naby tafels kyk en luister. Sy kan in die vloer insmelt van verleentheid.

			“Het jy vooraf gesê hoe jy dit wil hê, meneer Ponti?” vra sy bedaard.

			“Ek het gedink hulle sou weet.” Hy sluk sy koffie en staan op. “Môre moet dit asseblief wees soos ek dit wil hê.”

			Hy loop uit en laat Maya verslae agter. Sy neem die bord en loop kombuis toe. 

			Liesel kyk haar grootoog aan. “Is iets verkeerd, Mevrou?”

			Maya blaas eers haar asem stadig uit. “Van môre af moet ons prins se kos sag en nader aan halfgaar wees. Hy hou blykbaar nie van oorgaar kos nie.”

			“Jimmel, Mevrou.”

			“Ja, sê tog vir almal, sodat ons nie weer so ’n verleentheid het nie. Hy het dit voor almal in die ontbytvertrek gesê. Nie sag nie. Hard genoeg dat almal dit moet hoor. Ek kon gerus in die vloer insink. Het enigiemand anders al gekla?”

			“Niemand kla nie, Mevrou. Hy’s die eerste. Ek sal self sorg dat dit môre na sy smaak is.”

			“Dankie. Ek dink nie dis die laaste keer wat hy ons gaan kritiseer nie, maar hy betaal duur, so ons moet hom tevrede stel.”

			Ná die ontbyt is sy net weer in haar kantoor toe sy die gedreun van die Ferrari hoor. Ja, daar jaag hy weer by die hek uit. 

			Dit gaan ’n lang week wees. Die prins gaan hulle laat dans.

			Maya sien Giovanni Ponti heeldag nie met ’n oog nie. Sy is ook baie besig. Gaste arriveer kort-kort en die gastehuis se binne- en buitesuites is beset. Sy is al in haar kamer toe sy iets hoor wat haar weer laat uitgaan.

			Iemand speel op die klavier. Dit is tienuur en die gaste gaan dalk nie van die lawaai hou nie. Sy loop in die gang af. Hoor dit is nie lawaai nie, maar iets pragtigs. Die klavierspeler ken sy storie. By die sitkamerdeur gaan sy staan. Giovanni Ponti sit voor die klavier en toor wonderlike klanke daaruit. Sy staan ’n ruk in vervoering en luister. Skielik sien hy sy luister. Hy maak die klavier toe en staan op.

			“Naand, mevrou Roberts,” groet hy en grinnik. “Jy wil seker die maestro kom stilmaak, maar toemaar, dis al vir vanaand.”

			Hy maak ’n verspotte oordrewe buiging. Sy kom agter hy het te veel gedrink.

			“Dit was mooi.”

			Hy maak ’n spiraalbeweging met sy hand. “Mooi, mooi, mooi. Weet jy hoeveel jare se oefening en toewyding verg dit om klanke te maak wat ander mense betower? En wat mens alles opoffer om ’n maestro te kan wees?”

			“Ek kan glo jy het baie talent en jare se opleiding nodig.”

			“Ja, en dan kan jy ’n insinking kry, of siek en sat raak, of net uitbrand.”

			Hy loop vinnig by die ander deur uit. Maya staan verbaas. Is dit wat met hom gebeur het? Die een of ander insinking, of hy is uitgebrand? Hy is seker gefrustreerd, kwaad. Dis geen wonder hy raak so onbeskof nie.

			Die volgende oggend is Giovanni so laat dat die ontbytuur amper verby is toe hy daar aankom. Hy lyk skoon en netjies, maar sy oë is bloedbelope.

			“Hang die ore bietjie vanoggend?” terg sy.

			Hy kyk op van die swart koffie wat hy vir hom by die perkoleerder geskink het. “My ore is so regop soos ’n kat s’n, dankie.” Bot, mond wat hang.

			“Ons sal hopelik vanoggend die ontbyt maak soos jy dit wil hê. Wat kan ons vir jou maak?”

			“Net roereier, sag en loperig, en roosterbrood wat nie gebrand is nie, dankie.”

			Maya gaan gee opdrag in die kombuis en kyk hoe hy sy kos ontvang. Hy eet in stilte en sonder om te kla. Daarna loop hy uit sonder om weer met haar te praat. Tien minute daarna hoor sy die enjin van die Ferrari brul. Hy is weer op pad uit.

			Al is Maya die dag besonder besig, betrap sy haarself dat sy luister vir die gebrul van die Ferrari wat terugkeer. 

			Sy hoor dit eers vyfuur die middag. Kyk by die venster uit. Hy is nie alleen nie. Daar is ’n vrou met lang blonde hare by hom.

			Hy het vinnig vir hom ’n pop gekry, dink Maya.

			Ná sowat ’n uur oorval die nuuskierigheid haar en sy loer by die eetkamervenster uit. Ja, daar sit hy en die blondine op sy stoep en sjampanje drink. Hulle lag en gesels. Maya kyk meewarig na die blonde modelideaal wat sy ongelukkig nie meer kan hoop om te wees nie. Daarna skeur sy haarself weg en gaan kyk hoe dit in die kombuis gaan. Twee pare het aandete bestel, maar Giovanni het nie.

			Die mense is al aan tafel toe sy die Ferrari sy afskeid hoor brul.

			Sy lê daardie aand en lees. 

			Dit is naderhand byna middernag. Die prins met sy Ferrari is nog nie terug nie. 

			Sy word wakker van die gebrul. Kyk op haar horlosie. Tweeuur. Die twee het lank gekuier.

		

	
		
			Vier

			Giovanni daag nie die volgende oggend vir ontbyt op nie. Maya is vreemd afgehaal. Vandag het hy seker behoorlike babelas ná sy gefuif met die blondine die vorige nag. Dis nie jou besigheid nie en moenie jou met ’n gas se sake bemoei nie, raas sy met haarself. Maar teen alle voornemens in luister sy heeltyd of sy hom kan hoor. 

			Dit is al middag toe hy skielik in die deur van haar kantoor verskyn. Hy lyk besonder vars vir iemand wat die vorige nag so gekuier het.

			“Dag, mevrou Roberts. Ek wil net aandete bespreek vir twee mense, asseblief. Julle gee seker nie om as ons gaste bring nie?”

			Sy glimlag vir hom. Staan op agter haar lessenaar. “Natuurlik nie. Binne perke is julle gaste welkom, maar ek moet waarsku, ons spyskaart is beperk. Vra net asseblief vir Liesel vir vandag se spyskaart en bestel by haar.”

			“Ek maak so. Ciao.”

			Kort daarna brul die Ferrari weer sy vertrek. Vanaand sien sy daardie blondine van naderby. Beeldskoon en sexy. Maya voel sommer vaal en onaansienlik. Sy eet gewoonlik saans in die eetkamer. Miskien moet sy vanaand ’n bietjie moeite doen om beter te lyk. Sommer net. Nie om die prins te laat dink sy verbeter haar voorkoms nie. Maar sy wil darem nie soos ’n uitgewaste lap teen ’n stuk blink sy vertoon nie.

			Die ander gaste wat eet, is die Italiaanse paar, Nina en Piero Cavalli, en die Engelse Jane en Tim Smollett. Maya gaan sit by haar tafel in die hoek en teug aan haar wyn.

			“Mevrou Roberts, wil u nie by ons kom sit nie?” nooi Piero Cavalli gul. “U kan darem nie so alleen sit nie.”

			“Ek sit altyd alleen,” glimlag sy, maar albei van hulle dring aan. Sy staan op en gaan sit by hulle.

			Hulle is vrolik en gesels lekker. Vertel haar van Rome waar hulle woon. Maya luister met ’n halwe oor. Giovanni en sy blondine kom uiteindelik in. Sy sien hulle verby loop na hulle tafel en doen haar bes om nie te lyk asof sy hulle nuuskierig bekyk nie. Sy het haar hare opgedoen, ’n swart rok en sandale aangetrek en ’n paar juwele aangesit. Haar gesig lig gegrimeer. Die blondine het egter ’n wit laehalsrok aan en sy is mooi bruingebrand. Sy lyk jonk, sexy. Goed bedeeld. En gaande oor die aantreklike Giovanni.

			“Daardie man lyk vir my bekend,” sê Nina. “Is hy nie ’n filmster nie, Piero?”

			Hy kyk oor sy skouer. “Jy’s reg. Hy lyk bekend. Maar ek kan hom nie plaas nie.”

			“Sy naam is Giovanni Ponti,” sê Maya.

			“O. Hy lyk vir my nogal na daardie operasanger, Gianni Bardotti. Maar dit kan tog nie hy wees nie. Wat sou hy in elk geval hier soek?”

			“Hy speel glo in ’n orkes,” sê Maya. “Ek het hom hoor klavier speel. Pragtig.”

			“Miskien moet hy ná ete vir ons iets speel,” sê Nina. “Mits hy nie met daardie mooi vrou wil gaan ... e ... ander dinge doen nie. Jy het so ’n pragtige klavier.”

			“Ek twyfel of hy sal, maar vra hom as julle wil.” Maya loer na sy kant toe. Hy is in ’n ligte pak en blou hemp. Hy lyk mooi genoeg om op te eet.

			En hy kan sy oë nie van die mooi blondine afhou wat met haar rug na Maya toe sit nie. Al wat Maya uitmaak, is die lang, witblonde hare en die kaal skouers. Italianers hou mos van blonde mense. 

			Die kos word bedien en sy kyk nie weer in Giovanni-hulle se rigting nie, maar sy is deurgaans deeglik bewus van hulle teenwoordigheid. Sy proe skaars haar kos en drink meer wyn as gewoonlik.

			Ná die ete bly Nina en Piero sit. Sy leun oor na haar man. “Caro, vra die mooi man om vir ons klavier te speel. Dit lyk asof hulle klaar geëet het.”

			Hy staan op en loop na Giovanni se tafel. Maya hou hulle dop. 

			“Goeienaand, ons hoor u is ’n pianis. Wil u nie asseblief vir ons iets op daardie pragtige Baby Grand in die sitkamer speel nie? Net so een of twee stukke? Ons sal dit so waardeer.”

			Maya sien dat Giovanni se gesig behoedsaam word. Sy dink hy gaan summier weier, maar tot haar verbasing sê hy: “Ek kan vir julle speel, maar ek moet julle waarsku dat ek glad nie so wonderlik speel nie. Ek het weke laas geoefen en mens verroes gou.”

			“Ek is seker u talent sal u dra,” lag Piero.

			Giovanni is duidelik teensinnig, maar hy staan tog op. Die blondine staan ook op. Hy stel haar aan hulle voor as Anita Maddon. Sy lyk vir Maya nog besonder jonk.

			“Kom gerus saam,” sê Piero vir die Smolletts. “Meneer Ponti gaan vir ons klavier speel.”

			Hulle gaan almal na die sitkamer waar hulle op die gemakstoele gaan sit. Giovanni gaan sit voor die klavier en maak dit oop. Hy huiwer voordat hy speel, maar toe speel hy “Für Elise” foutloos en pragtig. Almal klap hande. Maya verwonder haar aan hom: die lenige lyf wat oor die klawers buk, die hande met lang vingers, die konsentrasie op die mooi profiel. Hy speel nog iets redelik ingewikkelds wat sy nie ken nie. Dit lyk glad nie of hy sukkel om te speel nie. Toe hy klaar is, staan hy op en maak ’n buiging. Almal klap hande.

			“Baie dankie, u speel pragtig,” sê Nina. “U herinner ons so sterk aan ’n operaster na wie ons in Italië gaan luister het. Gianni Bardotti. Wonderlike tenoorstem. Hy maak nou groot opgang en het die groot prestasie behaal om in La Scala in Milaan, die Duitse staatsoperahuise én die Met in New York te sing.”

			Giovanni haal sy skouers op en glimlag. “Ag, mense het my al met dié man verwar. Ons lyk baie dieselfde. Maar ek het ongelukkig nie sy soort stem gekry nie. Verskoon asseblief vir my en Anita. Geniet julle aand.”

			Hy en die meisie is dadelik uit en Maya sit soos iemand wat verwerp is. Dit het vir haar gelyk asof Giovanni nie vinnig genoeg kon wegkom nie.

			Maya groet die mense en gaan na haar kantoor waar sy agter haar rekenaar inskuif. Sy moet dié Gianni Bardotti google. Maar eers google sy Giovanni Ponti. Sy kry niks oor Ponti nie. Dis snaaks. Sy tik Gianni Bardotti in en daar is sommer heelwat oor hom.

			Dit tref haar dadelik dat die man op die foto’s soveel na Giovanni lyk dat hy sy tweelingbroer kan wees. Dis darem te eners, dink sy agterdogtig. Sy luister hoe hy ’n aria op YouTube sing en sy stem is hemels. Sy speel dit drie keer oor. Van opera weet sy nie veel nie en haar gastehuise hou haar so besig dat sy weet sy verwaarloos die kulturele lewe. 

			Sy lees die besonderhede van Gianni Bardotti se lewe en loopbaan. Hy is gebore in Pretoria, is nou vyf en dertig jaar oud en ongetroud. Hy het sang studeer aan Stellenbosch Universiteit, verskeie beurse gewen en oorsee gegaan. Aanvanklik het hy by internasionale sangfeeste gesing. Hy het meteoriese opgang gemaak nadat hy die mense oorweldig het toe hy in Salzburg die rol van Belmonte in Die ontvoering uit die harem gesing het. Een van sy gewildste rolle is Tamino in die Towerfluit. In die Weense Staatsopera het hy Des Grieux in Massenet se Manon gesing. Hy is een van die gesogste liriese tenore, en ander rolle wat hy met groot luister vertolk, is Alfredo in La traviata, die hertog van Mantua in Rigoletto, en Edgardo in Donizetti se Lucia di Lammermoor.

			Sjoe, dink Maya. As Giovanni Ponti in werklikheid Gianni Bardotti is wat om die een of ander rede onder ’n skuilnaam hier in haar gastehuis wegkruip, het sy hier ’n groot, blink vis. Een van die grotes in die musieksee.

			Waarom is hy hier en waarom is hy so geheimsinnig?

			Moet sy hom reguit vra? Of moet sy liewer nie inmeng nie? Hy is net ’n week lank hier, dan is hy vort.

			En dan sien sy hom nooit weer nie. Sy weet nie of sy spyt of bly sal wees nie.

			Die volgende oggend kom eet Giovanni ontbyt, weer net voordat die ontbytuur verby is. Hy bestel die volle Engelse ontbyt met spek, gebakte eiers, roosterbrood en heuning, tamatiesmoor, uieringe. Hy eet met smaak sonder om te kla en drink twee koppies swart koffie. Maya probeer hom diskreet dophou. Hy moet net nie agterkom sy spioeneer op hom nie.

			Net ná ontbyt is hy weer uit en die Ferrari brul hek toe.

			Maya is net voor middagete in die voortuin waar sy haar tuinier opdrag gee om blomme in ’n bedding te plant, toe sy die Ferrari by die hek hoor. Giovanni jaag behoorlik in. Sy word regtig vies. Mens ry mos stadig in en parkeer sonder dat jy moet rem vir ’n vale. Giovanni het agter om die huis na die garages toe gery, maar gou daarna sien sy hom met lang treë na haar aangehaas kom deur die tuin. Daar is ’n swaar frons op sy gesig. Hy lyk regtig omgekrap.

			“Hallo, is iets verkeerd?” vra Maya vriendelik.

			“Ja, iets is verkeerd. Ek sal vir my ’n ander motor moet kry om mee te ry. Die Ferrari het ongelukkig te veel aandag getrek.”

			“O, en jy het dit nie regtig verwag nie?” vra sy soetjies en glimlag vir hom.

			“Wel, dit was seker roekeloos van my om met dié opvallende motor te ry in ’n plek soos Stellenbosch ...”

			“Waar ons nie juis sulke motors gewoond is nie. Waarom ry jy met ’n Ferrari?”

			“Oor dit vir my beskikbaar gestel is. Ek adverteer dit mos. Soos hierdie Tag Heuer-horlosie.”

			Sy kyk na die duur horlosie om sy pols. “Ek het al in tydskrifte gesien renjaers en filmsterre adverteer dit. Big deal, nè?”

			Sy is verras om te sien dat hy bloos. Toe vat sy ’n kans.

			“Meneer Bardotti, ek het jou ge-google nadat die Italiaanse gaste jou gisteraand herken het. Jy is mos eintlik Gianni Bardotti, is jy nie? Ek kon geen Giovanni Ponti kry wat bekend is nie.”

			Die tuinier bekyk hulle en hy luister na die gesprek. Giovanni neem Maya se arm stewig vas en lei haar eenkant na die skadu onder ’n akkerboom.

			“Kyk, daar is ’n goeie rede waarom ek my as Giovanni Ponti voorgedoen het. Dis die naam van ’n vriend van my oupagrootjie in Zonderwater-gevangenis. Ek ís Gianni Bardotti en ek het gedink as ek hier in ’n obskure gastehuis kom bly, kry niemand my nie.”

			“Obskure gastehuis?” vra Maya. Sy voel regtig beledig.

			“Ja. Ek kon in die Lanzerac Hotel of elders in die openbaar gaan bly het, dan het hulle my die eerste dag al herken. Dis net jammer jy het Italiaanse gaste wat my herken het.”

			“Dis ook maar moeilik om beroemd te wees en privaatheid in te boet,” merk Maya vroom op.

			Hy beweeg so naby aan haar dat dit voel asof haar vel reageer. Haar hart begin verspot, onbedaarlik klop. Sy dink haar wange word warm. Sy beweeg tru, maar die boomstam is agter haar en sy kan nie verder nie.

			“Daar is ’n baie goeie rede waarom ek ’n ruk lank anoniem wil wees,” sê hy bruusk. “Het jy dit nie gesien toe jy my ge-google het nie? Die koerante en nuus was vol daarvan.”

			“Nie hier in ons klein wêreldjie nie. Wat moes ek gesien het?”

			Hy vou sy arms voor sy bors. Kyk van sy hoogte af na haar. “Die sopraan Edita Esterhazy het probeer selfmoord pleeg. Gelukkig het sy nie geslaag nie maar dit het opslae gemaak. Lui dit ’n klokkie?”

			Maya dink. “Ek glo nie ek het sulke nuus opgelet nie. Wat daarvan?”

			“Dit was glo my skuld. Sy het op my verlief geraak en ek het haar ’n koue skouer gegee. Dit was so ’n gemors dat my stem weggeraak het. Ek moes Almaviva in Rossini se Die barbier van Sevilla in Covent Garden gaan sing, en toe moet ons kanselleer.”

			Sy arms hang weer en hy draai weg. Vryf oor sy voorkop. “Kan jy jou indink hoe aaklig en vernederend dit is? Ek maak kastig opgang, kry gesogte rolle, dan laat ’n vrou se dinge my stem knak. Liewe hemel, mense dink seker ek is ’n wimp. Ek het vir my agent gesê ek verdwyn Suid-Afrika toe vir ’n ruk en niemand moet my soek nie.”

			Maya kyk hom verstom aan. Kry hom eintlik jammer. Hy is nie so arrogant en gevoelloos soos sy gedink het nie.

			“Ek is jammer om dit te hoor.” Dit vermurwe haar teen haar sin.

			Dit lyk asof hy hom regruk. “Ek het Stellenbosch toe gekom, na my ou sangdosent, Justin Madden. Hy het my nog elke dag by die Konserv gehelp. Ongelukkig het ek met die Ferrari daar naby geparkeer en die ding het aandag getrek. Nuuskierige mense het begin vrae vra en my dopgehou. Hulle begin my by die deur inwag. Nou soek ek dringend ’n ander motor. Ek sal een moet huur.”

			“Dis miskien wys, as jy anoniem wil bly.”

			Hy sug. Kyk weg na die berg.

			“Jy het vir my ’n paspoort in die naam van Giovanni Ponti gegee. Is dit ’n vervalste een?”

			Hy bloos weer. “Ja, ek gebruik dit om anoniem te reis. Ek klink seker na ’n skelm.”

			Sy wil lag, maar hou haar in. “Dit is nogal oneerlik. Maar beroemde mense het seker hulle manier van doen.”

			“Sal jy my asseblief na ’n motorhuurmaatskappy neem? Ek wil nie met die Ferrari ry nie. Ons moet hom maar in die garage wegsteek tot tyd en wyl.”

			“Ja, ek kan jou neem. Of wag, ek het twee voertuie. Ek ry meesal met die Pajero maar ek het nog my oorlede man se BMW. Ek is te sentimenteel om dit te verkoop. Jy kan dit leen tot die einde van jou week se verblyf.”

			“Hel, dankie. Dit sal gaaf wees. Ek sal jou ruim vir alles vergoed en natuurlik vir die brandstof betaal.”

			“Dis reg so. Kom ons gaan drink tee. Jy het dit nodig. Dan gee ek vir jou die motor se sleutels.”

			Haar hart spring amper by haar keel uit toe hy haar vasgryp, styf teen hom druk en haar op albei wange soen. “Dankie, ek waardeer regtig jou gesindheid.”

			“Plesier,” kry sy uit, wange blosend en hart in snelgang.

			Hy sit sy arm om haar rug toe hulle terugloop na die huis. Maya is so oorstelp, sy voel of sy op wolke loop. Sy moet haarself hard betig. Dié man kan moeilik wees en hy is natuurlik bedorwe, maar hy kan en sal ook ’n vrou se voete onder haar uitslaan.

			Sy kan verstaan waarom daardie arme sopraan selfmoord wou pleeg. Sy sing ’n rol teenoor hom waar hulle mekaar soos verliefdes behandel, maar as hy in werklikheid niks vir haar voel nie, maak dit seker vreeslik seer. Arme vrou.

			Wees versigtig vir dié man, Maya, vertel sy haarself. Hy kan jou maklik seermaak.

			Hulle drink tee in die sitkamer. Hy kyk smekend na haar. “Kan ek miskien langer bly? Ek sien jy is besig en vol, maar ek wil nog minstens ’n week langer by Justin Madden oefen.”

			“Ek is vol bespreek ná jou week, maar ek kan vir jou plek gee in my gastehuis in Mostertsdrift, La Casa.”

			“Sal ek weer hierheen kan terugkom?”

			“Miskien oor so twee weke.”

			“Goed, want ek hou van hierdie plek. Dis baie mooi in dié vallei.”

			“Jou meisie se van is ook Maddon. Is sy familie van Justin?”

			“Dis sy dogter. Sy is ’n finalejaarstudent in drama.”

			“O, ek sien. Met haar voorkoms sal sy dit ver bring.”

			Hy grinnik. “Ja, voorkoms kan nogal belangrik wees ... as mens rolle moet speel.”

			Maya kom agter sy frons. Hier gee die man weg dat hy ydel is. Hy dink seker hy is God’s gift aan die vroulike geslag. Die aantreklike operaster oor wie vroue swymel. Oor wie hulle so in vervoering raak dat hulle selfmoord sal pleeg.

			“Dankie vir die tee,” glimlag hy, asof hy nie agterkom wat ’n slegte indruk hy nou weer geskep het nie. “Kan ons na jou alternatiewe motor gaan kyk, asseblief? Ek moet teruggaan na die Konserv.”

			

		

	
		
			Vyf

			Maya neem die man wat sy as Giovanni Ponti leer ken het, en wat sy nou Gianni Bardotti moet noem, na die garage waar sy Grant se vyf jaar oue BMW bêre. Sy ry min met die motor en toe bied sy dit sowaar vir dié spoedvraat aan. Sy voel amper skuldig teenoor Grant.

			“Jy jaag nie met dié motor nie, hoor jy, meneer Ponti ... Ek bedoel, meneer Bardotti,” sê sy streng vir Gianni. “Ag tog, dit gaan moeilik wees om jou op jou regte naam te noem.”

			Hy grinnik. “Noem my Gianni en nie meneer Bardotti nie. Ek gaan jou Maya noem. Jy is van nou af my beskermvrou wat my wegsteek en help om anoniem te bly.”

			“Ek twyfel of jy dit lank gaan regkry om anoniem te bly, al doen ons wat.”

			“Waarom?”

			“Oor jy so ... opvallend is. Oor daar te veel mense in die omgewing is wat iets van opera weet. Ek weet nie veel daarvan nie, anders het ek jou seker herken. Op Stellenbosch is daar baie gekultiveerde mense wat van opera hou. My Europese gaste hou ook daarvan.”

			“Miskien moet ek ’n baard en snor kweek. Ek begin sommer dadelik. My baard groei vinnig. Teen môre is ek al blou om die kiewe.” 

			Sy gee hom die sleutel en hy ry uit. Dié keer teen ’n stigtelike spoed. Waai vir haar.

			In die middel van die dag kom ’n afleweringsvoertuig van Flowers Galore. Maya sien dit deur die venster en wonder waarom dit daar is. Die blomme wat sy in die gastehuise gebruik, kom uit haar eie tuine.

			“Mevrou, e ...” hoor sy Liesel roep en sy gaan uit op die stoep. Liesel staan by die afleweringsman en hy dra ’n reuseruiker van seker dertig rooi rose.

			“Dit is vir mevrou Roberts,” sê hy en gee haar ’n kaartjie.

			Verstom neem Maya dit en lees. Aan my beskermvrou. Iets om dankie te sê vir alles. Gianni.

			Sy kyk op. Liesel glimlag van oor tot oor en neem die blomme by die man.

			“Jinne, Mevrou, kom dit van daai mooi man met die sportkar af?” terg sy.

			“Ja, hoe weet jy?”

			“Ek raai sommer. Hy lyk na die soort man wat dié soort ding sal doen.”

			“Hy sê net dankie oor ek vir hom Grant se motor leen.”

			Liesel lag hard. Maya bloos.

			Maya sien Gianni eers weer die volgende dag en ook net skrams. Sy kry darem kans om hom vir die rose te bedank.

			“Dit was regtig nie nodig nie, maar dankie, dit is pragtig.”

			“Dis nodig,” reageer hy, meteens byna kortgebaker.

			Regtig, sy verstaan hom nie. Hy is nou sus en dan so. Hy het seker die temperament van ’n kunstenaar. Maak dit vir almal moeilik om hom te verstaan. Maak dit vir mense moeilik, punt. Hy is heeltyd uit en sy wonder hoeveel tyd hy aan sy sangoefening bestee en hoeveel hy aan die mooi Anita Maddon bestee.

			Twee dae later kom hy ná ontbyt na Maya se kantoor. “Wil jy nie vanaand by die Maddons kom eet nie? Hulle wil jou graag ontmoet.”

			Sy het nie werklik lus nie, veral nie as sy moet toekyk hoe Gianni en Anita in mekaar se oë verdrink nie, maar sy kan nie juis weier nie. Haar sosiale lewe is niks om oor te kraai nie.

			“Dankie, dis gaaf van hulle om my te nooi.”

			“Ons ry om seweuur. Jy ry saam met my. In die aand kan ek seker met die Ferrari ry. Mense gaan nie so goed oplet soos bedags nie.”

			Maya doen moeite met haar voorkoms. Haar donker hare blink en haar gesig is gegrimeer. Die styfpassende toppie en broek vlei haar figuur. Dankie tog, sy word nie maklik vet nie. Die wit lyk ook goed by haar donker hare en sy het darem ook ’n tan, hoewel dit nie so opvallend is soos Anita Maddon s’n nie. Sy tik parfuum agter haar ore aan en sug. Grant het altyd vir haar komplimente gegee. Gemaak of hy dink sy is die mooiste en begeerlikste vrou op aarde. Sy mis die waardering en liefde so. Voel soms so alleen.

			Gianni lyk asemrowend in ’n wit oopnekhemp, beige broek en loafers. Maya moet haarself dwing om hom nie met bewondering aan te gaap nie. Hulle loop na die garage waar die Ferrari is en sy is selfbewus. Haar personeel loer by die vensters uit en die gaste dalk ook. Gianni en sy motor trek gans te veel aandag. 

			Hy maak vir haar die deur oop en sy moet afsak en ingly. Dit is so luuks dat sy haar verwonder. Sy ruik die leer, die nuutheid. Die opperste weelde. Mans soos hy raak seker gewoond daaraan en dan is alle ander motors vir hulle onopwindend.

			Hy klim in en skakel die motor aan. Dit maak ’n geluid wat sy nog nooit in ’n motor gehoor het nie. Dis die perdekrag wat so zoem en dreun. Sy is ongewoond aan so ’n kragtige enjin. Hy ry normale spoed na die hek en maak dit met die afstandbeheerder oop. 

			“Ek het nog nooit ...” begin Maya, maar toe slaan haar asem heeltemal weg.

			Gianni trek so blitssnel weg dat dit voel asof die Ferrari soos ’n vliegtuig opstyg. Maya skrik haar lam vir die snelheid waarmee goed verbyflits.

			“Moenie so jaag nie!” roep sy.

			Hy verminder spoed en grinnik stout vir haar. “Ek wys maar net vir jou wat dié ding kan doen. Jy moet haar op die grootpad sien. Alles om jou word strepe.”

			“Is die motor dan vroulik?”

			“Ja, sulke pragtige motors is vroulik. Ek liefkoos en beheer hulle en hulle gee my eindelose plesier.”

			Dit klink so betekenisvol dat Maya hitte in haar lyf voel styg.

			Hoe voel dit as daardie hande wat motors en klavierklawers liefkoos, oor jou lyf, jou vel beweeg. Liefkoos. Beheer. Plesier gee. Sjoe. Sy moet net onthou dat dié man soos ’n seuntjie met ’n duur speelding is. Dat sy bedorwenheid hom in ’n skoon ander klas plaas. En dis nie haar klas nie.

			Die Maddons woon in Mostertsdrift, ’n straat vanaf haar gastehuis La Casa. Hulle het een van die ou dubbelverdiepings. Gianni hou voor in die straat stil en hulle klim uit. Maya let op dat die bure deur hulle vensters kyk na die ongewone motor. Twee manlike studente wat in die straat aangedraf kom, pyl reguit op die motor af.

			“Check daar,” roep die een. “Dis ’n Ferrari F12berlinetta. Ek gaan eendag, wanneer ek groot is, vir my ook een kry.”

			“Jy sal harder moet swot, my ou,” spot sy maat hom.

			Maya moet geduldig wag want die twee jong mans vra vir Gianni vrae oor spoed en pryse en hoe die motor haar in alle omstandighede gedra. Hy antwoord glimlaggend. Toe hy en Maya uiteindelik inloop, staan Anita Maddon vir hulle op die stoep en wag. Sy lyk ongeduldig, maar toe Gianni by die stoeptrappies oploop, val sy hom om die nek en soen hom op die mond. Pruil kastig.

			“Ek wag al lankal. Julle is tien minute laat.”

			“Jammer. Jy het al vir Maya Roberts ontmoet.”

			“Ja, hallo. Welkom.” Dit klink egter asof sy dit nie bedoel nie en sy spits dadelik weer haar aandag op Gianni toe. Haak by hom in. Hy beduie dat Maya eerste deur die voordeur moet loop. Hy en die giggelende meisie kom agterna.

			Maya herken Justin Maddon as een van die mense wat sy destyds op die kampus gesien het. Nou is hy nie meer donker van haar nie maar grys, lank en maer, baie verfynd. Sy het altyd gedink hy is gay, maar nou weet sy hy het ’n vrou en minstens een kind. Sy vrou is aantreklik, lyk kunstig en dra lang stringe pêrels om haar nek.

			“Gianni het ons alles vertel van jou en hoe hy jou mislei het,” sê Beth Maddon. “Hy probeer hier op Stellenbosch vir sy glanswêreld wegkruip, maar hy kry dit nie regtig reg nie. Jy help hom darem.”

			Hulle sit in die smaakvol gemeubileerde sitkamer. Gianni en Anita sit saam op ’n bank. Sy leun teen hom en lyk vreeslik verlief. Maya sak weg in ’n groot, sagte leunstoel en wens sy het nie gekom nie. Justin Maddon bedien wit- en rooiwyn. Daar is versnaperinge op die lae tafel.

			Die voordeurklokkie lui en Justin gaan soontoe. Maya hoor ’n vrouestem, en toe ’n diep manstem. Die mense kom in en sy herken die vrou: ’n jongerige sangdosent by die Konservatorium wat naam maak as ’n liriese sopraan. 

			“Constance en Gerhard du Toit,” stel Justin hulle aan Maya voor.

			“Ons is so bevoorreg dat jy by ons kuier en weer hier oefen,” koer Constance vir Gianni. “Jy is ons beste uitvoerproduk.”

			Hy het opgestaan en omhels albei van hulle. “Moet tog net nie vir mense vertel ek is hier nie. Ek het eintlik vir Justin kom spreek en ek rus ná ’n insinking. My lewe was die afgelope tyd woes en deurmekaar.”

			Die nuwe besoekers kry wyn en gesels. Maya ontleed hulle. Albei skat sy so in die laat twintigs. Stylvolle mense, goed geklee en albei aantreklik, hoewel albei te mollig is. Constance het regtig ’n mooi stem en sy tree dikwels op. Sy het ’n rooi rok aan en vreeslike hoë polvye. Haar blinkswart hare is in ’n Franse rol en haar juwele is groot en opvallend. Sy kyk met openlike heldeverering na Gianni.

			“Ek wil jou so graag weer hoor sing,” sê sy.

			“Jy moet maar na ’n CD luister,” terg hy.

			“Nee, ek wil jou hier sien sing. Lewend. Op die verhoog. Jy het soveel bewonderaars hier. Almal weet van jou. Ek glo nie ek sal ooit self so ’n groot naam word nie, al sing ek my hart en longe flou.”

			“Jy het baie potensiaal,” sê Gianni. “Oefen net.”

			“Ek wil graag oorsee gaan.”

			“Gaan.”

			“Dis nie vir my so maklik nie.” Sy kyk na haar man. “En ek het ’n lekker pos by die Konserv. Jy het vryheid, Gianni. Jy kan kom en gaan nes jy wil.”

			“Na waar hulle my wil hê, mits hulle my wil hê.”

			Maya kyk na hom. Vir iemand so beroemd en deur almal bewonder, klink hy verbasend onseker. Dis te wyte aan die insinking en sy stem wat hom in die steek gelaat het. Hy sal dit seker altyd vrees. Hy is sy stem.

			“Is jy ook ’n operaliefhebber, Maya?” vra Gerhard du Toit skielik.

			Maya is effe verleë. “Hier tussen die beroemdes en musiekbuffs moet ek ongelukkig erken dat ek nie tot dusver ’n liefhebber was nie. Miskien moet ek meer daarvan te wete kom.”

			“Ek is dol oor opera,” roep Anita, en vly haar kop teen Gianni se skouer aan.

			Die meisie lê regtig by hom aan, dink Maya geïrriteerd. En hy is natuurlik gevlei. Laat hom dit geval. Gewoond dat die vroumense aan sy voete val.

			“Ek sal dalk vir jou lesse in opera moet gee, mevrou Roberts,” terg Gianni. “Jy kan nie so oningelig deur die lewe gaan nie.”

			Anita lyk glad nie geamuseer nie. “Mens hou daarvan of jy hou nie daarvan nie. Ek dink nie jy kan dit aanleer nie. Baie mense kan opera nie verdra nie.”

			“Natuurlik kan Maya leer om van opera te hou,” sê Gerhard. “As mens eers gehoor het hoe wonderlik party mense kan sing, raak jy hooked.”

			“Ek weet wel dat van die mooiste klanke op aarde deur die menslike stem gemaak word.”

			Gianni kyk na haar toe sy dit sê en glimlag.

			Hulle drink wyn en gesels meesal oor Gianni se operaondervindings in Europa en die VSA. Maya luister noukeurig. Hy is regtig ’n groot ster. Dit klink asof hy al oral en saam met groot name gesing het. Sy sal regtig iets omtrent dié wêreld te wete moet kom. Sy voel so dom, en so ... uit.

			“Jy sou by Covent Garden gaan sing het,” sê Beth Maddon. “Wanneer gaan jy soontoe?”

			Daar is ’n kort, gelade stilte.

			“Dis voorlopig gekanselleer,” sê Gianni doodkalm. “Ek moes eers weer my stem regkry. Miskien gaan ek volgende jaar. My agent onderhandel nog met hulle.”

			Die kos is heerlik en die ete sou baie lekker gewees het as Anita en Constance nie so oorhoops was nie. Gerhard en Justin doen moeite om Maya te betrek deur vir haar die agtergrond van die opera te vertel en sangers te beskryf. Sy voel egter asof sy nie genooi moes gewees het nie. Gianni het dit seker voorgestel om haar kastig vir haar hulp te beloon.

			Hulle ry teen elfuur die aand terug Jonkershoek toe. Maya is stil.

			Gianni ry nie weer so vinnig nie. Hy draai sy gesig na haar. “Ek is jammer as jy ontuis gevoel het. Die mense het nie eens probeer om oor enigiets anders as sang en die opera te praat nie.”

			“Die ete was heerlik en hulle was gaaf.” Anita was veral gaaf teenoor jou. “Ek was nie ontuis nie, net ... dom.”

			“Dit was net vir jou ongewoon. Ek lees graag, maar as ek by letterkundiges beland, voel ek ook dom. Ons is maar elkeen in ons eie niche. Jy kan leer om ’n operaliefhebber te wees. As jy wil. Dis net ’n kwessie van belangstelling.”

			By die huis sê hy vir haar nag en tot haar verbasing soen hy haar hand. Die soen skroei haar. Bly lank op haar vel nadat sy haar kamerdeur toegemaak het.

			Die man het regtig ’n verontrustende effek op haar. Sy wil nie soos al die ander vroue wees en vir hom val nie.

			Val sy wel vir hom, sal hy dit seker as vanselfsprekend beskou.

		

	
		
			Ses

			Maya moet die volgende oggend haar draaie by die ander gastehuise maak. Nadat sy by La Casa was, gaan sy na ’n musiekwinkel in die dorp om CD’s van Gianni te soek. Die jong man wat haar help, weet van wie sy praat toe sy Gianni Bardotti se naam noem.

			“Die tenoor uit Suid-Afrika. Baie gewild. Ek dink ons het vier CD’s van hom op die rak maar jy kan enigiets anders ook bestel. Ons kry dit vinnig vir jou.”

			Hy gaan blaai deur CD’s vir klassieke musiek. “Opera, mans ... B ... Bar ... Bardotti. Hier’s hy. Kyk maar deur en vra as ek iets vir jou kan speel.”

			“Dankie.”

			Maya sien foto’s van Gianni in verskillende kostuums op die omslae. Haar idee van operasangers was nog altyd dat hulle vet mans is met borskaste waaruit groot stemme dreun. Mense soos Pavarotti, van wie se sang sy gehou het. Sy het haar duidelik misgis. Twee van die CD’s is Verdi se operas. Sy het Gianni mos ge-google en herken die operas. Op een omslag is hy die jong held Alfredo in La traviata, op wie die courtesan tot haar skade verlief raak. Hy hou ’n vrou in wit se hand vas en dit lyk of hy haar passievol toesing. Maya staar daarna. Kan ’n man so mooi lyk! Dis geen wonder daardie sopraan wou haarself oor hom doodmaak nie. Het sy dalk die courtesan teenoor ’n kastig verliefde Alfredo gespeel en ná die passie van die verhoog is hy onbelangstellend en dit breek haar hart? 

			Op ’n ander omslag is hy die hertog van Mantua in Rigoletto. Maya weet nou genoeg van opera om te weet hy is die mooi skurk wat Rigoletto se dogter verlei. Sjoe, iemand wat soos Gianni lyk, sal maklik ’n vrou kan verlei. Maya het nog altyd gewonder hoe filmsterre wat liefdesverhoudings moet voorgee dit regkry om daarna na hulle mans en vroue terug te gaan. Baie raak natuurlik werklik verlief op medespelers en los hulle huweliksmaats. Kyk maar vir mense soos Elizabeth Taylor en Richard Burton, Angelina Jolie en Brad Pitt. Gianni moet die mooiste operaster wees wat tans op die operaverhoë van die wêreld skitter. En hy het so ’n groot sangtalent. Daaroor kan mens so iemand nogal baie vergewe. Hy is eenvoudig nie ’n gewone mens nie. Aan die een kant is hy iets verhewe. Maar sy het ook die ander kant gesien. Die puntenerige en onbeskofte een.

			Sy bestudeer die derde en vierde CD’s. Op een vertolk Gianni die rol van Rodolfo in La bohème van Puccini. Op ’n ander is hy Roméo in Roméo et Juliette van Gounod. Sy is nie verbaas dat hy die rolle kry van die romantiese helde nie. Wat haar wel verbaas, is dat hy so ’n groot repertoire het. Hy moet hom oor ’n mik werk en hy is nog net in sy middel dertigs. Hy behoort op sy kruin te wees. Daarom is ’n terugslag op dié stadium dubbeld so erg.

			Veral as hy een van die hoogs betaalde sterre van die operawêreld is.

			Hy is in háár gastehuis en hy het vir háár dertig rooi rose gestuur. As mense dit darem moet weet ... 

			Nie dat dit regtig iets beteken nie. Hy ry darem met Grant se motor waaroor sy sentimenteel voel. Sy doen hom ’n groot guns om juis daardie motor aan hom te leen. Miskien moes sy liewer vir hom die Pajero gegee het en self met die BMW gery het. Maar sy ry eerder met die Pajero.

			Sy droom en mymer blykbaar so lank dat die winkelassistent kom vra of sy regkom.

			“E ... ja, dankie. Sal jy asseblief vir my hierdie La traviata-CD speel? Ek wil net hoor hoe sing Giovanni ... ekskuus, Gianni Bardotti.”

			“Oukei.”

			Hy neem die CD en gaan sit dit in ’n speler. Hulle is die enigste mense in die klein CD-winkeltjie en hy draai die klank vol oop. 

			“Luister net daar,” sê hy in vervoering. “Dis mos nou eersteklas sang. Om te dink hy het hier op Stellenbosch musiek en sang gestudeer.”

			“Jy weet baie van hom?”

			“Ek het verlede jaar BMus klaargemaak en ek werk hier oor ek nie goed genoeg is om ’n konsertpianis te wees nie.” Hy grinnik meewarig. “Ons Konserv-klomp is groot aanhangers van Bardotti. Die stories oor hom loop nou nog rond. Al die meisies en dosente het op hom verlief geraak. Dit was the talk of the town. Ek dink nie ons het al ooit so ’n moerse ster geproduseer nie, behalwe vir die ander tenoor, Deon van der Walt.”

			Maya luister na Gianni se verruklike stem. Sy is so meegevoer dat sy nie raaksien ander mense kom in nie. Sy staan met toe oë. Drink elke noot in.

			Ná ’n ruk kom sy tot verhaal toe iemand sê: “Dis Bardotti wat sing. Ek herken altyd sy stem. Ek hoor hy is weer hier, op Stellenbosch. Mense het hom al sien ry in ’n wit Ferrari. Dalk gaan hy ’n konsert hou.”

			Maya kyk om. Sien twee jongerige vroue. Genade, die mense op Stellenbosch weet wie Gianni is. Sy moet hom waarsku.

			“Wil jy nog luister? Een van die ander CD’s?” vra die winkelassistent.

			“Nee dankie, ek gaan in my motor luister. Ek neem al vier CD’s, asseblief.”

			Hy grinnik. “Al vier? Ek sal nog van ons ander tak af moet bestel.”

			Hy neem haar kredietkaart en doen die transaksie. Sit haar CD’s in ’n sakkie.

			“Waar is julle CD’s van Gianni Bardotti?” vra ’n vrou hard agter haar. “Jy het dan so pas een gespeel.”

			“Dié dame het al vier gekoop wat op die rak was. Ek sal vir u ander kry. Waarin stel u belang?”

			Maya kyk nie om na die vrou nie. Sy neem haar sakkie en loop vinnig by die musiekwinkel uit. Op pad na Bergentuin in Paarl speel sy heeltyd Gianni. Sy is eintlik spyt toe sy daar aankom en die genot vir eers verby is.

			Sy is versigtig vir hom as mens, maar sy het vir hom as operaster geweldige bewondering gekry. Hy maak nog van haar ’n operaliefhebber.

			Maya is laatmiddag weer tuis. Sy bespreek die aandete met Liesel toe Gianni by die kombuis inkom. Hy het ’n vreemde uitdrukking op sy gesig. Half omgekrap, half verleë. Wat gaan nou met hom aan?

			“Hallo, Maya, kan ek met jou praat, asseblief? Vertroulik.”

			“Sekerlik. Liesel, dis reg so. Ek sien jou later.”

			Sy neem Gianni na haar kantoor. “Hier kan ons vertroulik praat. Is iets fout?”

			“Ongelukkig, ja.” Hy blaas sy asem uit en lyk skuldig, meteens soos ’n skoolseun wat verbrou het.

			“Wat is dit?” vra Maya ongerus.

			“Ek is jammer, ek het jou motor lelik beskadig.”

			“Wat?” Sy kan ’n slang vang, so kwaad word sy. Sy leen hom Grant se motor en hy gaan doen waaragtig presies wat sy gevrees het.

			Skroomvallig kyk hy na haar. “Man, ek is jammer. Ek het om daardie sirkel daar in Merrimanstraat gery, toe kom ek agter daar is ’n motor met vier vroumense in en hulle agtervolg my. Eers dag ek ek verbeel my, maar elke keer as ek versnel, doen hulle dit ook. Ek moes voet in die hoek sit en die hele Mostertsdrift deurjaag om hulle af te skud. Toe vat ek ’n draai te vinnig en ek ... e ... connect met ’n boom.”

			Maya kan skree. “Jy connect met ’n boom? Hoe erg is die motor beskadig?”

			Hy sug diep. Staan met sy hande in sy sakke en kyk af na die vloer. “Die linkervoorkant is heeltemal ingeduik. Die hele kant is geskraap en geduik. Die lig is stukkend, die voorruit is gekraak, die kantspieël is morsaf ...”

			“Hou op!” roep Maya. “Jy wil sê jy het my man se motor omtrent afgeskryf.”

			“Omtrent. Maar jou man is dood. Hy kan dit mos nie sien nie.”

			Trane brand Maya se oë. “Ja, hy’s dood. Ek het sy motor gehou oor ... oor ...” Sy haal ’n snesie uit haar laai, vee haar oë en neus af.

			Gianni het nader gestaan en hou sy handpalms boontoe in ’n smekende gebaar. “Jis Maya, ek is jammer, man. Ek sal vir die regmaak betaal. Elke sent en nog meer.”

			“Waar is die motor nou?” vra sy hees, en snuif liggies.

			“Ek het vir Justin gebel en hy het my dadelik kom help. Toe ek sien, is die straat vol nuuskieriges maar die vroumense in daardie ander motor het my gelukkig nie gekry nie. Justin het die BMW-wegsleepdiens gekry en hulle het die motor na hulle paneelkloppers in Somerset-Wes geneem. Hy het my teruggebring huis toe.”

			“Ek sal met my versekeraars reël ...”

			“Nee, ek betaal alles. Moenie jou versekeraars daarmee pla nie.”

			Maya dink meteens aan iets. “Het jý nie seergekry nie?”

			“So ’n bietjie. Net skrape en stampe. Niks ernstigs nie. Die skok is altyd die ergste. Dit tas my stem aan.”

			Jou stem! wil sy skree, maar hou haar in. Dit is tog die belangrikste deel van hom.

			“Waar het jy seergekry?”

			“Op my borsbeen, soos ek geruk en teen die stuurwiel gestamp het. My een knie is blou. My linkerarm is seer. Gelukkig het ek nie deur die ruit gevlieg nie, maar ek het die boom skrams getref.”

			Nie skrams genoeg nie, dink sy. Maar hy hét seergekry en sy is meteens besorg. “Moet ek jou nie dokter toe neem nie? Jy kon seerder gekry het as wat jy dink.”

			“Ja, miskien. As ons by sy agterdeur kan inglip. Ek gaan sit nie in ’n spreekkamer vol mense nie. Netnou herken iemand my en dan val hulle my lastig.”

			“Dit is sowaar swaar om so beroemd te wees, maar as jy ’n popster was, was dit seker erger.”

			Sy kry skaam vir haar sarkasme. Hy lyk seergemaak en dalk het hy regtig pyn.

			“Sit. Ek bel my dokter.”

			Dokter Botha sal die pasiënt oor ’n halfuur kan spreek, sê die ontvangsdame haar nadat sy die situasie verduidelik het. En hulle kan by die agterdeur inglip, hy sal vir meneer Bardotti wag.

			“Dankie, ek gaan haal net gou my motorsleutels.”

			Maya keer hom. “Ons ry nie met die Ferrari nie. Wil jy weer agtervolg word? Ek neem jou in die Pajero. Buitendien is jy dalk te erg beseer om te bestuur. Het jy pynpille gedrink?”

			“Justin het vir my Panado gegee, maar dis lankal uitgewerk.”

			“Hy moes jou dokter toe geneem het. Waarom het hy nie?”

			“Ek het geweier om te gaan. Gesê ek is oukei, maat nou voel ek nie meer so oukei nie.”

			“Ek gaan haal vir jou tablette, dan ry ons.”

			Hy lyk vir haar soos ’n stout seun wat pak gekry het toe sy hom die pille laat drink. Sy skouers hang en sy gesig is bleek. Haar woede oor die motor het verdamp. Sy wil hom in haar arms neem en troos. Sy seerplekke bekyk en hom dokter.

			“Kom. Kan jy hou tot daar?”

			“Ja, ek kan hou tot by die dokter.” Hy glimlag skeef. 

			Dit doen iets aan haar gemoed. En haar lyf.

			Hulle loop uit na haar motor. Sy kom agter hy loop effens hinkepink. Hy sit sy arm om haar skouers asof hy ondersteuning soek. Die aanraking is vir haar gans te lekker.

			Terwyl hulle ry, sê sy vir hom sy het ’n CD van hom gekoop. Sy vertel nie sy het sommer al vier gekoop nie.

			“Jy sing Alfredo in La traviata.”

			Hy glimlag, maar sy sien hy kry ’n pyntrek op sy gesig. “Dis my gunstelingrol. Ek is gevlei dat jy die CD gekoop het.”

			Gevlei? dink sy verbaas. 

			

		

	
		
			Sewe

			Dit is vir Maya ’n vreemde ervaring om met iemand wat beroemd is te doen te kry. Die dokter weet wie Gianni is en die ontvangspersoneel behandel hom soos ’n besoekende koning. Hy word vinnig na die dokter se spreekkamer geneem. Maya wag in die ontvangslokaal. Probeer ’n tydskrif lees maar sien eintlik niks voor haar nie.

			Sê nou net Gianni het baie seergekry? Hy het uitgehou totdat sy teruggekeer het. Natuurlik skuldig gevoel oor die motor. Of hy was te geskok en beseer om met sy Ferrari iewers heen te gaan.

			Die ontvangsdame kom roep haar. “Dokter wil Mevrou sien.”

			O, dit is erger as wat sy gedink het.

			Sy gaan in en sien Gianni op die bed lê. “Het hy baie seergekry?”

			Die dokter lyk ernstig. “Hy sê hy het in ’n boom vasgejaag. Ja, hy het nogal erg seergekry. Ek stuur hom dadelik vir plate by Mediclinic. Sy knie moet aandag kry. Daar is ander beserings ook, maar dis minder kwaai. Ek beveel aan hy gaan vir observasie. Hy sal waarskynlik oornag daar in die Mediclinic moet bly. Ek wil seker maak dat ons niks gemis het nie.”

			Maya kyk besorg in Gianni se rigting. “Moet ek hom dadelik soontoe neem?”

			“Ja, hy word onmiddellik opgeneem. Ek spreek nog net een pasiënt, dan kom ek soontoe. Jy weet, hy is nie sommer enigiemand nie.”

			“Nee, hy is nie sommer enigiemand nie.”

			Gianni het opgestaan en sy klere reggetrek.

			“Maya neem u na die Mediclinic,” sê die dokter. “Ek dink sy moet vir u ’n oornagtassie gaan pak.”

			“Dis reg so,” sê Gianni gelate.

			“Ek is jammer jy het so seergekry,” sê Maya toe hulle ry. “Dit gaan seker jou planne ’n bietjie omvergooi.”

			Hy sug. Vryf sy knie. “Ja, dis ’n terugslag, maar dan hou ek net langer vakansie. My agent dreig net heeltyd om hierheen te kom, en ek probeer hom weghou. As hy hoor ek is beseer, kry ek hom nie weggehou nie.”

			By die hospitaal verwonder Maya haar weer aan die soort ontvangs wat hy kry. Die bewonderende kyke van mans en vroue. Hy sjarmeer almal wat met hom werk. Vandag kry jy vele bewonderaars by, dink sy.

			Eers toe hy na ’n privaat kamer geneem word en die dokters by hom is, gaan sy terug gastehuis toe om vir hom ’n oornagtassie te pak. Die gaste eet al aandete, maar sy gaan reguit na sy suite en begin sy goed deurkyk. Sy soek sy pajamas, maar kry niks van die aard nie. Daar is T-hemde. Sy neem twee daarvan, ’n denim en ’n cargobroek. Waarin slaap hy dan? T-hemde en onderbroeke? Of slaap hy nakend? Die blote gedagte laat haar van kop tot tone verhit.

			Sy kyk na sy skoon onderklere wat alles nuut lyk. Twee frokkies en ses onderbroeke. Hy het nie pantoffels nie, maar mooi leersandale. Sy pak dit ook in. Sy toiletware is netjies in die badkamer uitgepak. Hugo Boss, omtrent alles. Sy ruik daaraan, ruik hom. Lekker. Sy kry sy tandeborsel en tandepasta, kam en borsel, skeergoed. Sy pak dit in die toiletsak wat daar staan. Daarna pak sy alles in die mooi leersak. 

			Dit is vir haar so ’n intieme ervaring dat sy fisiek ongemaklik voel. Niks van hom is oud of verslete nie. Alles lyk nuut, skoon en netjies. Hy is ’n perfeksionis, lei sy af. Hy lyk altyd perfek en hy is krities oor sy kos. Natuurlik is die man aan net die beste gewoond.

			Daarna gaan eet sy vinnig iets en ry terug na die Mediclinic. Gianni lê in ’n hospitaaljurk. ’n Jong verpleegster werskaf om hom en maak ’n ophef van hom. Maya vermoed sy oordryf haar sorg.

			“Hier is jou goed,” sê Maya. “Ek kon nie pajamas kry nie.”

			“Pajamas is iets wat ou mans dra,” spot hy. “Ek slaap in my geboortepakkie.”

			Die verpleegster giggel en Maya bloos. Vir wat bloos sy tog? Dis oor die intimiteit van die inpakkery. Sy frons vir die verpleegster, wat die wenk vang en loop.

			“Ek sal maar die jurk moet aanhou,” sê hy. “Dankie vir die ander goed. Jy is regtig goed vir my.”

			Maya pak sy goed in die kassie. 

			“Wat makeer jy alles?” vra sy.

			“Ek is gekrok. As jy my uitskop, sal ek by Justin-hulle moet intrek. Die dokter sê ek sal minstens ’n week lank moet rus om te herstel. Niks is gebreek nie, maar my knie is verstuit. Aan blou kolle kan mens niks doen nie. Ek moet net nie te veel beweeg nie. My skouer is seer maar nie heeltemal uit lit nie. Ek sal nie kan gaan draf nie.”

			Maya gaan sit op die stoel en kyk na hom. Wat hy vir haar sê, is dat hy versorging nodig het. Sy kan hom nie sommer na La Casa stuur nie. Hy sal by Paradise Manor moet bly as sy hom nie aan Justin-hulle afstaan nie.

			Afstaan. Wil sy werklik van hom ontslae raak? Sy is nie seker nie.

			“Ek kan vir jou ’n aanbod maak,” sê sy.

			Hy grinnik. “Dit klink goed. Watse aanbod?”

			“Jy kan nie in die buitesuite aanbly nie want ander mense het dit van volgende week af bespreek. Hulle is gereelde gaste wat ’n jaar vooruit bespreek. Ek kan jou wel in een van die suites binne die huis akkommodeer. Een wat ons vir noodgevalle oophou. Dis ongelukkig kleiner as die een buite.”

			Hy glimlag. “Ja, dit kan werk. Dis mos mooi in jou huis. Jy het dit vir my gewys. Dankie, ek waardeer dit.”

			“Plesier.”

			Sy sal ander nuwe aankomelinge na La Casa oorplaas. As hulle kwaad word en kanselleer, is dit tot daarnatoe.

			“Ek is sleg in die skuld by jou. Veral oor die motor. Maar ek sal vergoed, ek belowe.”

			As hy so mooi glimlag, vermurwe sy heeltemal. Maar sy praat saaklik. “Goed. Ek kom jou môre weer haal, maar ek sal eers bel om te hoor wanneer hulle jou gaan ontslaan.”

			“Gianni! Wat het tog met jou gebeur?” hoor sy agter haar.

			Anita. Sexy in ’n stywe toppie en kortbroek. Mooi bruin bene.

			Maya staan op. “Ek gaan dan weer. Sien jou môre.”

			Gianni dra ’n T-hemp en die cargobroek toe sy hom die volgende dag gaan haal. Hy wys vir haar die groot verband om sy knie.

			“Is dit baie seer?” vra sy.

			“Nogal. Dit voel asof ek deur ’n meul is.”

			Dit lyk vir Maya asof almal ’n ophef van hom maak. 

			“Van nou af koop ek al u CD’s,” koer die suster.

			Verskeie mense wat voorheen van opera niks geweet het nie, gaan van nou af belangstel, dink Maya geamuseerd.

			Hy word in ’n rolstoel na ontvangs gestoot waar hy vir alles betaal. Daarna stoot hulle hom na die motor. Die jong verpleegster van gisteraand loop ook al die pad saam na die motor en help kastig om Gianni by die passasiersitplek in te laai en gemaklik te maak. Maya kyk toe en kan ’n wrang glimlag nie keer nie. As mens op dié man verlief sou raak, sal jy alewig met ander bewonderaars moet meeding, dink sy. ’n Jaloerse of besitlike soort vrou moet liefs nie op hom verlief raak nie.

			“Ons moet na die paneelkloppers toe gaan,” sê hy toe hulle by die hospitaal uitry.

			“Nee, ek neem jou huis toe. Ek sal na die paneelkloppers toe gaan ...”

			“Ry na die paneelkloppers toe,” beveel hy streng. “Ek is nie aan die doodgaan nie.”

			“Nou goed dan.” 

			Sy draai by die robot regs na Somerset-Wes. Hy praat nie, kyk net na die landskap, die plase, die padstalle en restaurante wat hulle verby ry.

			“Is jy gelukkig hier in die Boland?” vra hy skielik.

			“Ja. Ek het hier grootgeword, en ek is hier getroud. Ek woon nog altyd hier.”

			“Sou jy op geen ander plek gelukkig kon wees nie?”

			“Ek weet nie. Die gedagte kom nie eens by my op nie. Ek kan tog nie weggaan nie. Ek het dan drie gastehuise.”

			“Mense kan dit mos vir jou bestuur.”

			“Ek het bestuurders by La Casa en Bergentuin, maar ek wil graag Paradise Manor self bestuur. Ek kan tog nie ledig rondsit nie.”

			Hy kyk na haar profiel en sy raak selfbewus. Wat staar hy so na haar?

			“Miskien moet ek vir my ’n wynplaas kom koop. Ek sal iemand aanstel om dit vir my te bestuur. Ek sal ’n goeie wynmaker kry en boetiekwyn maak. Ek wil ’n Kaaps-Hollandse huis hê, met kelder en al. Met ’n datum op die gewel. Ek wil perde aanhou en ander vee ook. Die tuin moet so mooi wees soos joune, met groot akkerbome. Elke jaar kan ek hierheen kom wanneer die operaseisoen in Europa ’n bietjie afplat. Dit sal lekker wees om my lyf landheer te hou. Veral as my operaloopbaan dalk eendag tot ’n einde kom.”

			“Jy kan Il Duca di Stellenbosch word,” terg sy.

			Hy lag. “Jy weet darem iets van Rigoletto, lyk dit my. Die rol van die duca is ook een van my gunstelinge. Ek is seker maar net so stout soos hy, daarom pas die rol my.”

			Erken hy nou dat hy ’n vrouejagter is? wonder Maya. Sy hou glad nie daarvan nie.

			“Ek moet miskien iets tussen Stellenbosch en Somerset-Wes soek,” mymer hy. “Ek hou van die berge, die valleie, die wingerd. Ek is nogal nostalgies oor Stellenbosch. My jare hier was baie lekker, met goeie herinneringe.”

			“Ek hoor jy het die Konserv op horings geneem,” terg sy.

			“Op horings? Wel, ek weet nie ... Wie het jou so iets vertel?”

			“Die assistent in die CD-winkel.”

			“Jy moet nooit alles glo wat jy van my hoor nie. Ek is in wese ’n uiters ordentlike ou.”

			“Jy het dan so pas gesê jy is net so stout soos die hertog van Mantua.”

			Hy kyk weg. “Mense het twee kante. Ek het beslis twee kante. In elke mens is goed en kwaad teenwoordig.” Hy draai weer na haar. “Klink filosofies, nè? Maar ek waarsku mense altyd om nie te geheg te raak aan my nie. Ek stoom van ambisie. Niemand gaan in die pad van my sangloopbaan staan nie.”

			Maya skrik. Waarsku hy haar? Dink hy sy val vir hom?

			“’n Vrou wat haar aan ’n operaster ondergeskik stel en heeltyd na sy pype, nukke, suksesse en mislukkings dans, moet haar kop laat lees.”

			Hy sê niks. Sy hoop hy het die boodskap helder en duidelik gekry. Sy is nie een van die vroumense wat hom gaan agtervolg of haar voor sy voete neerwerp om oor geloop en vertrap te word nie.

			By die BMW-paneelklopper in die nywerheidsgebied van Somerset-Wes moet Maya weer aanskou hoe mense om Gianni dans. Sy begin al daaraan gewoond raak, vertel sy haarself. Sy voel soos ’n aanhangsel.

			“Die motor behoort nie aan my nie,” skerm hy. “Dis my vriendin s’n. Sy het dit vir my geleen en toe prang ek dit.”

			Hulle gaan na die werkswinkel agter die gebou. Hy loop weer hinkepink met sy arm om Maya se skouer. Die motor staan daar en lyk flenters. Haar hart word skoon seer terwyl sy na die skade kyk.

			“Ons hoef dit darem nie af te skryf nie maar dit sal groot werk wees om te herstel,” sê die werkswinkelbestuurder.

			“Maak reg,” sê Gianni. “Dit moet weer soos ’n nuwe motor lyk wanneer julle klaar is. Ons gaan geen koste ontsien nie. En doen dit tog so gou moontlik.”

			Die herstelkoste is groot. Maya moet vir lief neem dat Gianni die verantwoordelikheid en die koste alles op hom neem.

			“Dankie dat jy die hele ding so ordentlik hanteer. Jy is seker spyt dat ek vir jou ’n motor geleen het.”

			Hy glimlag vir haar. “Ek moet mos vergoed. My gewete ry my.”

			By die huis kom Liesel hulle tegemoet gehaas.

			“Hier was mense van die koerant. Die fotograaf het gestaan en foto’s neem. Hulle wou weet waar Meneer is. Dis seker oor die ongeluk dat hulle Meneer soek.”

			“Ag nee,” kreun hy. “Hulle is op my spoor. Wat het jy gesê?”

			“Ek het gesê Meneer is nie hier nie.”

			“Dis goed. Dankie, Liesel. As enigiemand weer kom vra, jok tog asseblief en sê ek is Pretoria toe.”

			“Goed, Meneer.”

			Maya voorsien probleme, maar wat help dit om te kla? 

			“Liesel, sorg asseblief dat kamer drie in die huis vir meneer Ponti reggemaak word sodra hy die buitesuite moet ontruim. Hy gaan langer by ons bly.”

			Maya moet nog vir Liesel vertel dat die man wat sy as meneer Giovanni Ponti ken, in werklikheid die operaster Gianni Bardotti is. Sy is bang die personeel praat en mense vind dit uit, daarom het sy tot dusver nie die geheim uitgelap nie.

			“O, Meneer gaan langer by ons bly? Dis goed. Meneer het seergekry. Ná ’n goeie rus is Meneer weer perdfris.”

			“Meneer sal middagetes en aandetes ook moet kry, Liesel,” sê Maya. “Hy sal ’n ruk lank nie uitgaan nie. Stuur asseblief vir Fanie om sy sak in die motor te kom haal. Ek neem hom na sy suite. Hy loop ’n bietjie moeilik met sy seer knie.”

			“Reg, Mevrou.”

			Maya kyk na Gianni. “Jy kan enige tyd enigiets van die kombuis af bestel.”

			“Dankie. Ek is nou so honger soos ’n leeu.”

			Liesel lag. “Jinne, ek bring vir Meneer lekker bredie.”

			“Bredie? Heerlik. Skep die bord maar vol, hoor. Ek is ’n man met ’n groot eetlus.”

			Liesel lag weer en draf weg. Maya loop met Gianni wat op haar leun stadig na sy suite. Hy is groot, langer as sy, en nogal swaar. Sy moet haar kragte inspan.

			“Dankie, my beskermvrou,” grap hy. “Jy is besonder sterk vir so ’n tingerige vrou. Nadat ek geëet het, gaan ek skuins lê. Ek het nie goed geslaap in die hospitaal nie.”

			Nadat sy van hom af weg is, voel sy steeds die warmte van sy arm en lyf. Verbeel sy haar sy ruik steeds daardie persoonlike geur waarin Hugo Boss oorheers. 

			

		

	
		
			Agt

			Gianni kom ná middagete na Maya se kantoor. Staan in die deur totdat hy haar aandag kry en sy van die rekenaar af opkyk. Om hom so onverwags te sien is altyd vir haar ontstemmend.

			“Haai, jammer om te pla,” sê hy en hinkepink in.

			“Het jy lekker geëet? Geen klagtes nie?”

			“Ek hét lekker geëet, dankie. Jou personeel sorg goed vir my. Die bredie was van die lekkerste wat ek nog gehad het.”

			“Ek is bly. Jy moet eintlik rus, veral met daardie knie. Nou loop jy rond.”

			“Ja, maar ek is verveeld. Ek het gesien jy het baie boeke in daardie rak in jou sitkamer. Kan ek een of twee leen, asseblief? Ek lees graag en kry gewoonlik min tyd daarvoor.”

			Maya staan op. “Natuurlik kan jy leen. Kom kies vir jou uit.”

			By die boekrak bestudeer hy die boeke. “Jy het ’n wye belangstelling. Ek het die Afrikaanse letterkunde afgeskeep sedert ek hier weg is. Wat kan jy aanbeveel, sodat ek kan inhaal?”

			Sy soek vir hom boeke uit van Ingrid Winterbach, Etienne van Heerden en Chris Karsten. “Jy kan hieruit kies.”

			Hy neem een van elke skrywer. “Dankie, sodra ek dié klaar het, kom haal ek nog.”

			Sy hou hom dop terwyl hy na agterplatte kyk en deurblaai. Sy teenwoordigheid vul haar vertrek. Dis of hy al die suurstof opgebruik en haar ademloos laat.

			“Jy kan hier sit en lees as jy wil,” bied sy aan.

			Hy kyk op. Glimlag vir haar. “Dankie, maar ek gaan op my stoepie sit terwyl ek dit nog het. Die vars lug en sonskyn en veral die uitsig, moet ek geniet terwyl ek kan.”

			Later loer sy by die venster uit. Hy sit daar met sy seer been op ’n ander stoel en konsentreer op ’n boek. Sy kyk lank na hom voordat sy haar kan wegskeur. Daar gaan Drieka met ’n skinkbord met tee en koek na hom toe. Sy het al agtergekom haar vroulike personeel draai om hom. Sy hoop hy is nie te veeleisend nie. Miskien sjarmeer hy hulle bloot so dat hulle na sy pype dans.

			Hy kom vir aandete en beduie sy moet by hom kom sit. “Jy kom eet tog ook. Hoekom moet ons albei alleen sit?”

			Dit is vir haar lekker om by hom te sit, behalwe vir een ding. Hy trek die ander gaste se aandag. Maya kan aanvoel dat hulle heeltyd vir hom, en daarom ook vir haar, dophou. Hy lyk nie selfbewus nie. Seker te gewoond daaraan dat mense vir hom staar. Vir haar maak dit egter ongemaklik.

			“Bring asseblief vir ons daardie sjampanje wat ek gevra het jy moet vir vanaand hou,” sê hy vir Liesel.

			Sy draf weg en hy kyk na Maya. “Jy moet saam met my drink. Ek het jou nog net een keer by my gehad.”

			Liesel kom met die sjampanje in ’n emmer met ys, en twee fluitvormige glase. Sy maak die sjampanje behendig oop sodat die prop nie afskiet nie, soos Maya haar geleer het, en skink vir hulle.

			“Dankie, bring vir jou ook ’n glas,” sê Gianni vir haar.

			Sy lag en kyk na Maya. “O nee, Meneer, ons drink nie wanneer ons werk nie. Netnou laat ek die kos in die mense se skote val.”

			Hy lag. “Sal dit nou nie lekker wees om te sien nie. Skink vir jou en hou dit vir later, as jou baas nie omgee nie?” Hy grinnik vir Maya.

			“Nee, dis reg so. Dit lyk behoorlik asof ons iets vier.”

			“Ons vier iets,” sê hy en knipoog vir haar.

			“Wat?”

			“Dat ek jou motor darem nie heeltemal afgeskryf het nie en dat ek nog lewe.”

			Sy kan nie help om te glimlag nie. “Ja, dis beslis iets om te vier.”

			Hy klink glase met haar. Terwyl hulle teug, vra hy haar uit. Waar is sy gebore? Waar het sy skoolgegaan? Het sy baie mansvriende op universiteit gehad?

			“Jy is ’n agie,” betig sy hom. “My mansvriende is mos my eie besigheid.”

			“Was jy karnaval- of joolkoningin?”

			Maya kyk verbaas na hom. “Nee, maar ek was een van die prinsesse.” Sy bloos meteens van verleentheid. Dit klink asof sy spog.

			“Het jy foto’s daarvan?”

			“Ja, maar jy sal jou doodlag as jy dit moet sien. Dis outyds en snaaks.”

			“Jy moet my nogtans wys. Sal jy?”

			Hy kyk haar so dwingend aan dat sy moet instem.

			“Ek wil dit ná ete sien. Of gaan jy iewers heen?”

			“Nee, ek gaan nie uit nie.”

			“Dan kom ek jou foto’s kyk. Dis altyd vir my vreeslik lekker om mense se foto’s te sien. Om hulle lewe voor my te sien afspeel.”

			Van jou is daar seker al honderde foto’s geneem, dink sy. En hy is so fotogenies dat hy seker van enige kant en in enige omstandighede afgeneem kan word.

			Hy skink vir hulle nog sjampanje en die kos kom. ’n Ruk lank eet hulle in stilte.

			“Vertel my nou alles omtrent jouself,” sê sy. “Jy het my uitgevra. Nou is dit jou beurt.”

			“Jy het my mos ge-google. Ek kan niks juis byvoeg nie.”

			Veronderstel hy dat almal dit outomaties sal doen nadat hulle hom ontmoet het?

			“Jy dink ek dink ek is so belangrik dat mense my op die internet gaan soek,” sê hy.

			“Nee ...”

			“Ja. Jy dink ek is ’n arrogante en ydele narsissus. Ek is nie veronderstel om verbaas te wees dat jy skielik CD’s oor my gaan koop het nie. Jy ken my mos nie regtig nie, maar jy wil weet wie en wat ek is.”

			Sy is half vies en verleë, maar dit is tog waar. Sy hét hom gaan google en sy dink regtig hy is arrogant.

			“Ag, ek het jou ge-google oor die Italiaanse gaste jou herken het. Toe sien ek wie jy regtig is. Ek kan tog nie ’n operaster huisves en niks van hom weet nie. Jy het ’n suksesvolle en indrukwekkende loopbaan.”

			Hy sit sy mes en vurk neer en vee sy mond met die servet af. “Ek werk my meesal disnis. En ek het ’n agent. Sy naam is Gordon Craig. Hy het ’n Engelse pa en Italiaanse ma. Hy het goeie kontakte oral. Hy werk ook vir ander operasangers.”

			“Eerstens het jy talent. Dan volg die res.”

			Hy glimlag. “Ek kan maar net dankbaar wees. Dis onverdiend, en dis iets wat broos is. Siekte, stres, ouderdom, alles kan daardie stem laat kwyn. Dan vind jy dat jy maar net ’n mens soos al die ander is. Jy moet die een of ander tyd terugkom aarde toe. Dis waarom ek nou ambisieus is. Ek sal redelik vroeg moet aftree. Operasangers het ook ’n rakleeftyd wat verstryk.”

			Sy vra hom uit oor sy ervarings in die verskillende operahuise van die wêreld. Hy vertel nugter en saaklik van die ervarings. Dit klink nie soos spog nie. Tog blyk dit dat hy buitengewoon suksesvol is. Hulle gesels so lekker dat sy nie agterkom die ander mense is al weg nie. Die personeel wag dat hulle klaarkry.

			Ná ete gaan hulle na Maya se suite. Sy laat hom in die sitkamer sit en maak vir hom koffie. Toe bring sy vir hom haar ou albums. 

			Hy vra dat sy langs hom op die bank kom sit. “Vertel my wie almal is en wanneer alles gebeur het.”

			Om so by hom te sit gee haar net hartkloppings, maar sy hou haar koel. Sy moet deur die album blaai en vir hom alles vertel. “Ek was agtien jaar oud. Kyk daardie haarstyle en rokke.”

			Daar is foto’s van haar en mansvriende. Hy wil hom doodlag en kritiseer hulle met pittige kwinkslae. Sy verwonder haar aan hoe ontspanne en vrolik hy is. Wat ’n lekker sin vir humor hy openbaar.

			Sy moet vir hom haar troufoto’s wys. Dit is iets wat sy sedert Grant se dood gebêre het, want om daarna te kyk maak haar net hartseer. Nou wys sy dit sowaar vir Gianni. 

			“Jy was ’n pragtige bruid,” sê hy. “En jou man was aantreklik. Mooi foto’s. Dankie dat jy dit vir my wys. Ek voel geëerd.”

			Hy drink sy koffie, sê vir haar nag en gaan terug na sy suite. Maya voel meteens gestroop. Vreeslik alleen. Sy wens hy het langer gekuier.

		

	
		
			Nege

			Gianni gedra hom redelik stil, behalwe dat Justin, Beth en Anita Maddon kom kuier. Anita kom elke dag kuier en bly ure lank by hom. Constance du Toit kom ook en eet saam met hom middagete. Sy bly tot laat die middag by hom. Maya wil nie hê dit moet lyk asof sy spioeneer nie en vermy hulle. 

			In die aande verplig Gianni haar om saam met hom te eet. Sy moet aan haarself erken dat dit nogal ’n hoogtepunt in haar dag is.

			“Ek kan nie glo daar kom nie mans vir jou kuier nie,” merk hy een keer op.

			“Ek is nog nie oor Grant nie.” Sy sê liewer niks oor André Liebenberg, medeprofessor in drama aan die universiteit nie. Hy was ’n ou vriend van haar studentejare en is intussen geskei. Ná Grant se dood het hy sy opwagting gemaak. Toe raak hy ongelukkig so knaend dat sy haar voet dwars moes neersit om van hom ontslae te raak.

			Die personeel dra vir Gianni so dikwels verversings aan dat Maya dit agterkom. Sy neem Liesel eenkant en vra haar uit.

			“Is meneer Ponti lastig?”

			Liesel skud heftig haar kop. “O, nee. Wel ... hy word baie dors ... Maar dis niks, Mevrou.” Sy kry ’n skelm glimlaggie op haar gesig. “Weet Mevrou wat ’n beroemde man hy is?”

			Maya sug. “Hoe het jy uitgevind?”

			“Daai Italjaners het my vertel hy is nie regtig meneer Ponti nie, maar meneer Bardotti en hy is ’n beroemde sanger. Hy sing glo hemels.” Sy rol haar oë. “Hulle sê hy kruip onder ’n vals naam hier by ons weg.”

			Maya weet sy moet nou maar met die hele sak patats uitkom. “Ja, ek weet, maar ek het gedink ons moet dit vir almal wegsteek. Hy wil nie hê mense moet weet wie hy regtig is nie. Ek het gewonder hoe lank ons sy ware identiteit geheim sal kan hou. Weet die ander personeel ook?”

			“Almal weet teen dié tyd, Mevrou.”

			“Ag, tog. Julle vertel vir niemand anders nie, hoor. En as daar weer mense van die pers en fotograwe kom, sê net soos laas hy is nie hier nie. Jok maar. Ons kan nie anders nie. Kry solank sy ander kamer reg, ons trek hom vanmiddag oor. Die Duitse egpaar kom môreoggend dan moet die buitesuite perfek wees. Dis die soort gaste wat weer en weer na ons toe kom en goed van ons praat.”

			“Goed, Mevrou.”

			Maya loop uit na Gianni se suite. Hy is nie op die stoep nie. Sy deur is toe en net voordat sy klop, hoor sy hom binne praat. Dit klink asof hy kwaad is en met iemand stry. Hy is natuurlik op die foon. Sy wag totdat sy sy stem nie meer hoor nie, toe gaan klop sy.

			Hy maak die deur oop maar lyk kwaad. Sy frons verdwyn toe hy haar sien. “Ek het my goed ingepak. Julle kan my enige tyd oortrek na die huis.”

			“Ek wou jou net kom waarsku dat ons dit voor vanaand sal doen.”

			Hy vryf oor sy ken. “Wat dink jy van die baard en snor wat ek kweek?”

			“Dit vorder. Een van die dae lyk jy soos ’n Voortrekker.”

			Hy grinnik. “Dit sal my vernaam laat lyk. Mense sal my nie herken nie. Ek sal lyk soos Verdi.”

			Dis wat jy dink, wil sy sê, maar doen dit nie. Geen baard of snor sal hom so anders laat lyk dat hy nie herkenbaar is nie. Daarvoor is hy te opvallend.

			“My agent is op my spoor. Hy het Justin gekontak en Justin het probeer jok oor waar ek is en hoe dit gaan, maar Gordon weet dis na Justin toe wat ek gekom het. Hy is binnekort op pad hierheen. Ek het nog skaars gerus.”

			Laatmiddag hou Maya toesig terwyl hy by die ander suite in die huis intrek. Wat verontrustend is, is dat hy nou heeltyd so naby gaan wees. Sy suite is langs hare. So naby in die nag.

			Die Duitse egpaar, Ute en Konrad Schmidt, arriveer. Hulle is in hul veertigs, skatryk, bruingebrand van al die swem en gholf speel, albei aantreklik en blond met blou oë. Hulle gholfstokke kom saam met hulle baie bagasie en hulle beplan om ’n week lank te bly.

			Die eerste aand wat hulle in die gastehuis se eetkamer eet, kom hulle reguit na die tafel waar Gianni en Maya sit.

			“Wat ’n aangename verrassing om u hier raak te loop, meneer Bardotti,” koer Ute Schmidt. “Ons het geweet u is van Suid-Afrika maar om u sommer hier in ’n gastehuis teë te kom is ongelooflik.”

			Maya wil lag toe sy sien hoe moedeloos hy lyk en hoe hard hy dit probeer wegsteek.

			“My snor en baard is nog nie lank genoeg nie, anders het u my nie herken nie. Ek reis incognito.”

			“U sal ’n masker moet dra,” spot Konrad Schmidt. “U is te bekend. Ons het u in die Weense Staatsopera gesien toe u die rol van Des Grieux in Manon gesing het. U was die beste Des Grieux wat ons nog gehoor het.”

			“Dankie.”

			“Een van u ander rolle waarvan ek ook baie gehou het, was Edgardo in Lucia di Lammermoor,” sê Ute. “Dié operas is tog so romanties en u lyk so reg in die rolle. Ek haat dit as operasangers vet en lelik is. Hulle oortuig net nie in romantiese rolle nie.”

			Die mense bly staan en praat by die tafel. Gianni staan naderhand op.

			“Ekskuus, ons pla. U kos word koud,” sê Ute. “Ons gesels weer later.”

			Hulle loop na hulle tafel en Gianni sak weer op sy stoel neer, servet in die hand. Hy gooi die servet neer. “Vervlaks!”

			Maya haal haar skouers op en glimlag. “Dit lyk my jy moet eerder na ’n plek gaan waarheen geen Europeërs gaan nie. Jy is, soos meneer Schmidt gesê het, te bekend.”

			“En waar is so ’n plek nogal? Hier is mos baie toeriste.”

			“Die Karoo of die Kalahari?”

			Hy trek vir haar ’n gesig. “Die woestyn is nie my voorkeur nie. Ek verkies bome en berge, dankie.”

			Hy vlug ná die ete vinnig na sy suite.

			Die volgende oggend tref Maya hom, Justin en Anita in die sitkamer aan. Sy groet vriendelik en loop verby, maar nie vinnig genoeg nie. Sy hoor ’n deel van hulle gesprek.

			“Ek weet nie hoe jy oor ’n gewone sedan beheer verloor as jy gewoond is om so vinnig met ’n sportmotor te jaag nie,” sê Justin. “Moet ek jou kom haal om te kom oefen? Dis nie goed om te lank te wag nie.”

			“Ek sal jou elke dag kom haal en terugbring,” bied Anita aan.

			“Nee, wat van jou klasse?” vra Gianni.

			“Ek sal dit afgee.”

			“O? En as jy druip, is dit my skuld. Nee, ek sal regkom.”

			“Ek sal die rywerk moet doen,” sê Justin en klink geïrriteerd. “So kan dit nie aangaan nie. Gordon ...”

			Maya hoor niks verder nie. Sy is al om die draai. Moet sy aanbied om die arme man na die Konserv te neem? Die veeleisendste gas wat sy nog gehad het?

			Later sien sy die Maddons ry en sy gaan na die sitkamer. Gianni is steeds daar, maar Ute Schmidt is by hom. Maya loop verby en los hulle om te gesels. 

			’n Uur later kom Gianni by haar kantoor in. Hy lyk omgekrap.

			“Wat makeer?” vra sy.

			“Dit lyk my ek het ’n stalker gekry,” kla hy. “Daardie Duitse sogenaamde operafoendi verskyn gedurig en dan wil sy gesels. Sy wag my in. Sy bied aan om my te kom masseer, want in haar land is sy ’n soort fisioterapeut. Ek moet net keer vir my wickets. Haar man gaan speel gholf en dan gaan sy nie saam nie. Hoe lank bly hulle hier?”

			“O wee,” spot Maya. “Hulle bly lank.”

			Gianni lyk kwaad. “Ek kan tog nie in my kamer wegkruip nie. Dis nie waarom ek hierheen gekom het nie.”

			“Jy gaan darem elke dag Konserv toe ...”

			“Hoe? Anita wil my rondry maar sy kan nie klas afgee nie.”

			“Ek sal jou neem en gaan haal. Dan kan ek sommer my draai by die ander gastehuise ook maak.”

			“Dankie, dis wragtig nice van jou,” sê hy kastig verbaas.

			Maar Maya kan sien hy het geweet as hy kom skimp, sal sy aanbied. Vabond. Manipuleerder. Maar sy wil lag. Hou haar gesig sedig. “Sê net wanneer jy wil gaan.”

			“Oor ’n uur? Ek sal Justin bel en sê ek kom.”

			“Goed.”

			Maya hou in die straat langs die syingang van die Konservatorium stil. Daar is ander mense op die sypaadjie. 

			“Vervlaks,” hoor sy Gianni sê. “Kyk nou net daar.”

			Tot haar konsternasie kom ’n groepie mense nader gestorm toe hy uitklim. Meisies wat lag en uitroep. Bewonderaars. Seker musiekstudente wat weet dat hy ’n operaster is.

			“Sien jou oor twee ure!” roep sy, want dit is hoe hulle afgespreek het. 

			Hy kan nie antwoord nie, hy is omring. Sy ry weg. Kyk in haar truspieël. Die mense beweeg saam met hom na die ingang. Dit behoort vir hom vleiend te wees, maar irriteer dit hom nie ook nie?

			Sy ry haar draaie by die ander gastehuise, doen inkopies in die dorp en ry weer Konservatorium toe. Gianni is nie buite nie en sy parkeer ’n entjie van die ingang af. Wag. Kyk op haar horlosie. Hy kom ’n halfuur later as die afgespreekte tyd uit. Sy flikker haar ligte vir hom, trek uit die parkeerplek en ry nader om dubbel te parkeer. Soos toe hulle gekom het, verskyn daar weer mense wat om hom saamdrom. Sy sien hom lag en beduie. Hy hinkepink na haar voertuig toe en klim in.

			“Ry!” roep hy.

			“My wêreld, ek het gedink daar is groupies wat popsterre inwag, nou sien ek hulle doen dit met operasterre ook,” terg sy.

			Die gesig wat hy na haar draai, is nie die laggende een wat hy vir die groupies gewys het nie. Hy lyk geïrriteerd. “Spot maar. Jy weet nie hoe dit voel om heeltyd met vrae gepeper te word en aan gevat te word nie. Ek voel net hande. Ongelukkig kan ek nie weghol nie.” 

			“Jy het ’n lyfwag nodig. Ek is nie opgewasse vir die taak nie. Ek kan maar net chauffeur speel.”

			Bot kyk hy by die venster uit. “My agent moet nou maar kom. Hy’s goed met sulke dinge.”

			Eers toe hulle by die gastehuis kom, sê hy dankie vir haar moeite. “Kon jy darem iets gedoen kry in die twee ure?”

			“Twee en ’n half,” korrigeer sy koel. “Ja, ek het alles gedoen gekry wat ek moes, dankie.”

			Sy parkeer en hulle moet verby die swembad loop. Ute Schmidt lê daar in die kleinste bikini wat Maya nog gesien het, of waarin sy Ute al ooit in gesien het. So ’n geletjie. Sy kon net sowel topless gewees het, so klein is dit, dink Maya geamuseerd. Ute het ’n mooi bruingebrande lyf vir haar ouderdom. Die gevolge van die gim en sonbeddens, skat Maya.

			“Halloooo, Gianni!” roep Ute. Staan op sodat sy ten volle in die helder sonlig vertoon. “Het jy nie lus om ’n bietjie te kom tan nie?”

			“Hallo, Ute,” groet hy, maar verslap nie sy pas nie. “Nee dankie, ek moet iets gaan doen.”

			Maya het nie gedink iemand met ’n seer knie kan so vinnig beweeg nie. Hy is dadelik by die deur in. Ute lyk erg afgehaal. 

			Maya gaan kombuis toe en eers daar kan sy lag. Sy moet die personeel vertel wat so snaaks is en almal lag saam.

		

	
		
			Tien

			Daardie aand eet Maya weer saam met Gianni.

			“Mis jy dit nie om in die aande uit te gaan nie?” vra sy. “Jy is seker gewoonlik elke aand besig en nou bly jy hier by die gastehuis.”

			“Ek kry genoeg restaurantkos in my lewe en ek het vir my vriende gesê hulle moet my ’n week lank in die aande uitlos.”

			“Maar is jy nie verveeld nie?”

			Hy teug aan sy wyn en kyk haar met skrefiesoë aan. “Jý verveel my nie. Ek lees en gaan slaap vroeg. Ek is mos hier om te rus.”

			Hulle sit nog aan tafel toe Liesel vir Maya kom sê dat sy ’n besoeker het. Hy het sommer agter Liesel by die deur ingekom. Maya kyk verbaas om. Ag nee. 

			Die lang man kom staan by die tafel. “Hallo, Maya, ek was by die kafee hier anderkant en het probeer bel, maar jy antwoord nie jou selfoon nie. Toe kom ek maar sommer op die ingewing van die oomblik hierheen. Ek hoop jy gee nie om nie.”

			Gianni sit terug en kyk die besoeker takserend aan.

			“Gianni, dit is André Liebenberg. André, dit is Gianni Bardotti.”

			André skud sy hand. Grinnik. “Die operasanger. Aangename kennis. Dit lyk my die hele universiteit weet al jy is hier, nie net die musiekstudente nie.”

			“Waarom sal die deursneestudent in ’n operasanger belangstel of enigsins iets van hom weet?” vra Gianni bykans onbeskof.

			“Een van my studente vertel byvoorbeeld vir almal dat sy jou ken en nog met jou gaan trou,” lag André.

			Maya sien hoe Gianni hom vererg, maar hy bly kalm. “Gee jy dalk by drama klas?”

			“Ja, ek is medeprofessor daar.”

			“Ek dink ek weet van wie jy praat, maar ek verseker jou, trou is nie op my agenda nie.”

			Maya voel verplig om André te vra om by hulle aan te sluit. “Of ons kan koffie in my sitkamer gaan drink. Ek het lekker konjak.”

			“Dankie, dit sal lekker wees,” sê André.

			“Ja, dankie, dit sal lekker wees,” sê Gianni, tot haar verbasing. 

			Hy wil sowaar saamkom. Three is a crowd, maar toemaar. Nie een van die twee mans is tog meer as vriend of kennis nie. Wat maak dit saak?

			Sy gaan maak vir hulle koffie en terwyl sy werskaf, gesels hulle. André neem Gianni behoorlik onder kruisverhoor en sy kan sien dit irriteer hom. Hy antwoord hoflik, dog kil.

			“Maya is lief vir ballet,” sê André. “Ek kom vra of sy saam met my na die Kunstekaap wil gaan. Hoe lyk dit, Maya? Die Bolsjoi-balletgeselskap van Rusland toer hier en ek kan deur ’n kontak kaartjies vir Saterdagaand kry.”

			Maya wil nie saam met hom gaan nie, maar sy weet nie hoe om te weier nie. Teensinnig stem sy in.

			“Ek kom kry jou sesuur. Ons kan daarna iets by ’n lekker restaurant gaan eet.”

			Gianni drink sy koffie, wys die konjak van die hand en gaan slaap. Maya moet nog ’n uur lank met André gesels. Hy lyk erg in sy skik toe hy haar groet en sê hy sien baie uit na Saterdag.

			Gaan hy haar nou weer van voor af lastig val? Waarom het hy skielik weer kom kuier? Oor hy by Anita (wie anders?) gehoor het dat die operaster by haar tuisgaan? Is hy nuuskierig of wil hy die been kom kou wat hy ’n ander nie gun nie? Nie dat Gianni ’n droë been soos sy sal wil kou nie. Hy het genoeg sappige bene wat vir hom aangebied word.

			Maya stort en klim in die bed met haar boek. Sy kan egter nie konsentreer nie. Gianni het regtig dikbek gelyk. André se vrae het hom natuurlik geïrriteer. Hy gedra hom regtig menssku.

			Sý is spyt dat André die aand kom bederf het. 

			Maya bied die volgende dag aan om Gianni weer na die Konservatorium te neem, maar hy sê nee dankie.

			“Gordon, my agent, land vanoggend op Kaapstad Internasionale Lughawe. Hy gaan ’n motor huur en reguit hierheen kom. Hy het plek bespreek in ’n gastehuis op Stellenbosch, daar in Neethlingstraat. Naby die Konservatorium. Hy wou vir my ook daar bespreek maar ek het geweier, want dan kan ek my neus nie by die deur uitsteek nie.”

			Net voor twaalfuur daag ’n groot Mercedes by Paradise Manor op. Maya vermoed dit is die agent wat een van die duurste Avis-motors gehuur het. Gianni sit buite by die swembad. Ute is gelukkig nie daar nie, aangesien haar man haar saamgeneem het om te gaan gholf speel. Van die ander gaste is ook daar, maar hulle is meer diskreet as die Duitse vrou en val Gianni nie lastig nie. Hy ontspan op ’n lêstoel, sy neus in een van Maya se boeke. Die verskynsel van sy lenige lyf in ’n baaibroek het amper haar bloeddruk laat styg. Sy wil nie naby hom kom nie. Hy lyk beslis nie na ’n oorgewig operasanger nie. Sy sien spiere en ’n plat maag en swart borshare.

			Die agent kom meld aan by ontvangs en Maya wag hom in.

			“Dag, dame,” groet hy uit die hoogte, maar sy oë beweeg tog bykans vrypostig van haar kop na haar tone. “Ek is op soek na meneer Bardotti.”

			Maya bekyk hom ook vlugtig van bo na onder. Hy is nie ouer as veertig nie, en eintlik nie onaansienlik nie. Sy hare en oë is donker, seker geërf van sy Italiaanse ma. Sy klere is deftig informeel en Maya vermoed dis gehalte-etikette. Aan een pols is ’n dik goue ketting en aan sy ringvinger ’n swaar goue ring. Sy langerige hare is perfek gestileer. Hy lyk blink gepoets. Nie asof hy heelnag gevlieg het nie. Hy het hom seker eers by sy gastehuis gaan opfris. Buitendien vermoed sy hy vlieg besigheidsklas.

			“Hy is buite by die swembad, meneer ... e ...?”

			“Craig. Gordon Craig.”

			Hy vra nie haar naam nie maar sy stel haarself voor.

			“O, u is die eienaar van die gastehuis?” vra hy verras. “Ek weet van u. Ek het iemand ouer verwag. Ek het gedink u is die ontvangsdame.”

			Sy glimlag floutjies en lei hom uit na waar Gianni met die boek oor sy gesig lê en lyk asof hy aan die slaap geraak het.

			“Gianni, my vriend!” roep Gordon Craig uit. Nou is sy glimlag breed, sy hele houding kruiperig vriendelik.

			Gianni skrik op en die boek val. Hy gryp daarna en sit dit langs hom op die tafeltjie neer waar sy halfgedrinkte bier staan.

			“Gordon, jy’s hier.”

			Die agent gaan gryp sy hand en skud dit heftig. “Dis hoog tyd, sien ek. Jy word sleg hierso. Kyk wat drink jy. Oefen jy ooit?”

			“Gereeld,” antwoord Gianni droog. 

			Hy kyk na Maya wat op die punt is om te loop. “Julle twee het seker ontmoet? My agent en my beskermvrou?”

			Gordon glimlag breed vir haar. “Ja, ons het. Nou weet ek waarom jy aandring om hier te bly, my vriend. Dis seker nie aldag dat die chateleine van die kasteel so aantreklik is nie.”

			“Aantreklik, gasvry, geduldig. En die plek is mooi. Ek wil nie in die dorp bly nie. Hier kyk ek na die berge en die voëls en eekhorings in die tuin. Dis goed vir my siel.”

			“Kan ek vir julle iets uitstuur?” vra Maya. “Tee, koffie, koeldrank, bier, of iets anders?”

			“Ek sal ook ’n bier drink, dankie,” sê Gordon. Hy vee met ’n sakdoek oor sy gesig. “Dis warm hier.”

			“Kan julle vir ons twee middagete bedien, asseblief?” vra Gianni.

			“Sekerlik. Ek stuur iemand met die bier en spyskaart.”

			Sy loop en hoor agter haar hoe Gordon sê: “Lekker paar bene. Glad nie sleg nie.”

			In plaas van gevlei voel, vererg sy haar vir die vrypostigheid. Hy moes geweet het sy kan hom hoor.

			Tot middagete sit die twee mans en praat. Maya kan haar nie daarvan weerhou om hulle ’n paar keer af te loer nie. Hulle is diep in gesprek. Aan die handgebare lyk dit asof hulle stry. Gianni staan ’n keer op, duik in die swembad en maak hom met ’n handdoek droog. Sy hare lê plat teen sy kop, soos ’n otter s’n. Daarna verdwyn die mans na Gianni se suite en toe hulle weer uitkom, is hy aangetrek. Sy hare is nog klam, maar dit is nie meer plat nie.

			Hulle is die enigste mense wat na die eetkamer kom vir die middagete. Sy eet liewer toebroodjies in haar kantoor.

			Daarna neem sy haar bord terug kombuis toe en hoor hoe Gordon hard sê: “Net een konsert saam met Constance du Toit hier op Stellenbosch en miskien een optrede in Kaapstad. Dis nie te veel gevra nie. Oor minder as ’n maand is ons by Covent Garden. Alles is gereël.”

			Hy gaan dus tog in Die barbier van Sevilla sing. Sy stem is terug.

			Maya loop kombuis toe en kan nie meer hoor waaroor die gesprek gaan nie. Sy kom uit en loop weer terug kantoor toe. Dié slag hoor sy Gianni se woedende stem protesteer.

			“Tog nie Renate Berger nie. Ek het jou gesê ek speel nie graag teenoor haar nie. Sy en Edita is dieselfde soort mens. Het ek jou nie gevra om Avina Gatti te kry nie?”

			“Sy is al oor die muur, Gianni. Jy is ’n opkomende tenoor wat nog die hele wêreld moet verower ...”

			“Ek hou van Avina en sy is nog geensins oor die muur nie. Dis ’n eer om saam met haar op te tree.”

			Avina Gatti is so beroemd dat selfs Maya met haar skamele kennis van opera van haar weet. 

			Nee, nou luister sy al weer af. Sy loop vinnig na haar kantoor, maar sy sterf van nuuskierigheid om die gesprek te hoor.

			Ná ’n ruk hoor sy stemme. Hulle praat op die stoep en sy kan alles hoor wat hulle sê. 

			“Constance vra my nou al hoe lank om iets saam met jou te reël, en hier is ons nou op Stellenbosch,” sê Gordon Craig, sy stem bykans smekend. “Sing maar een keer in jou ou gemeenskap. In die Endler-saal. Ek weet Constance is nie op jou vlak nie, maar een optrede sal nie skade doen nie. Asseblief! Sy kerm in my ore. Natuurlik wil sy naam maak en om saam met jou te sing sal haar loopbaan ’n hupstoot gee.”

			Ná ’n kort stilte hoor Maya: “Ag, nou goed dan. Maar reël die Kunstekaap vir die volgende Europese af seisoen. Ek wil my nie nou ooreis net voordat ek by Covent Garden moet gaan sing en twee maande daarna Pinkerton moet sing nie. Jy weet ek het nog nie Madama Butterfly gesing nie. Ek wil nie ’n flop maak nie. Jy is ’n slawedrywer, Gordon. Jy moet my gevoelens in aanmerking neem. Ek is nie jou speelbal nie.”

			“Almal maak die een of ander tyd flops, en dit was Edita se skuld, nie joune nie. Mens moet net nie te veel flops maak nie. Ons praat weer. Ek kom haal jou seweuur vanaand. Jy kan besluit waar ons moet gaan eet.”

			Maya ervaar meteens ’n steek van teleurstelling. Sy het haar aandetes saam met Gianni te veel begin geniet. Nou is dit verby. Hy word in sy operawêreld teruggesuig.

			

		

	
		
			Elf

			Maya gaan saam met André Liebenberg na die Kunstekaap. Die ballet is wonderlik, maar sy wil dit nie regtig saam met hom geniet nie. Hy gedra hom asof hy al weer ’n voet in haar deur kry. Hy is, benewens ’n medeprofessor aan die Departement Drama van Stellenbosch Universiteit, ook ’n akteur. Hy speel rolle in produksies by kunstefeeste en toenemend op TV. Mense herken hom, soos hulle Gianni herken. Hulle groet en kom praat met hom. Maya kan sien dit irriteer hom geensins. Hy voel gevlei en belangrik. Sy vergelyk die twee mans. Kyk hoe hulle roem hanteer.

			“Jy moet oppas vir daardie operaster,” waarsku hy haar toe hulle by die ballet tydens pouse vonkelwyn drink. “Hy het ’n helse affair aan met die skone Anita Maddon en seker met ander ook. Die sangeres Constance du Toit soek ook sy lyf. Anita kan nog ver gaan as sy haar kaarte reg speel. Sy het looks en talent. Sy moet net nie ’n Bardotti-groupie word nie, want dan gooi sy als in die water.”

			“Hoekom moet ek, ’n ou gastehuiseienaartjie, oppas vir die operaster as hy genoeg mooi en talentvolle aanhangers het om hom besig te hou?” Maya kan die sarkasme nie uit haar stem hou nie. 

			“Jy is mooier as wat jy besef, Maya, en beroemde mense draai vroumense se koppe.”

			“Draai jy ook koppe, André?” vra sy soetjies. Myne inkluis, verbeel jy jou.

			Hy haal kastig sy skouers op. “Ek word lastig geval, daarom weet ek hoe mense ’n ou kan agtervolg sodra jy bekend raak.”

			Net daar besluit sy om nie weer met hom uit te gaan nie, al kruip hy op sy maag rond en smeek haar. Hy kan sy bietjie bekendheid nie met grasie en nederigheid hanteer nie. Dit het reguit na sy kop toe gegaan.

			Gedurende die volgende week sien Maya min van Gianni. Gordon neem hom onder hande. Hy word elke oggend met die Mercedes gehaal en kom eers laat in die aand terug. Hy eet nie een aandete saam met haar nie. Mense vra gedurig waar hy is. Ute Schmidt is skoon ontsteld oor sy afwesigheid.

			“Ons moet al amper gaan en hy is gedurig weg,” kla sy. “Ek het nogal gehoop ons kan vriende raak sodat ons hom kan gaan sien wanneer hy in Europa optree.”

			“Ek is bevrees sy agent is hier en Gianni is in sy hande,” vertel Maya haar. “Ek veronderstel Gianni oefen vir sy volgende optrede. Ek raai maar waar hulle is.”

			Iets waaroor sy haarself kan skop (maar terselfdertyd kan sy dit nie verhelp nie), is om in sy kamer te gaan kyk. Sy maak kastig seker dit is netjies en dat skoon beddegoed en handdoeke voorsien word, al is haar personeel betroubaar. Dit is asof sy net sy gees daar gaan soek. Op die koffietafel in sy sitkamertjie lê haar boeke. Die een het ’n boekmerk in die middel. Hy kry nie eens tyd om dit klaar te lees nie.

			Uiteindelik sien Maya weer vir Gianni. Hy sit dié aand in die sitkamer saam met Gordon, Anita, Justin en Beth. Maya is op pad verby hulle, maar sy moet eers groet.

			“Kom sit by ons,” sê Gianni.

			“Dit klink na ’n bevel.”

			“Asseblief. Dis ’n versoek.”

			Sy gaan sit op ’n oop plek op die bank langs Gordon.

			“So hoe gaan dit?” vra Gianni. “Het jy die Russiese ballet geniet?” Hy lyk vir haar eintlik moeg en befoeterd.

			“Dit was pragtig, dankie. Die Russe is eenvoudig van die beste balletdansers in die wêreld. ”

			Hy kyk na Anita. “Sy het saam met jou prof gegaan. Liebenberg.”

			Anita is oordrewe verbaas. “Haai, saam met André? Dis nice.”

			“Is jy op voornaamterme met jou prof?” spot Gordon.

			Sy vly haar teen Gianni se skouer aan soos ’n kat wat haar uitstrek. Mens kan haar amper hoor spin.

			“Ag, ja. Daar by Drama is ons nie so formeel soos by die ander departemente nie. Ons studente mingle met die dosente.”

			Dan is dit geen wonder dat Anita se professor weet sy beoog om met Gianni te trou nie, dink Maya. 

			“Dit lyk my dit gaan besig met jou, Gianni,” sê Maya.

			“Ek het Gianni na ’n fisioterapeut geneem en sy knie is baie beter,” sê Gordon. “Ons oefen ook elke dag vir toekomstige optredes. Binnekort tree Gianni saam met Constance du Toit op. Die kaartjies word opgeraap. Die Endler-saal is omtrent al vol bespreek.”

			“Gee vir Maya twee komplimentêre kaartjies, asseblief,” sê Gianni. “Heel voor. Mits sy wil kom, natuurlik.”

			“Natuurlik wil ek kom.” Maya lag. “Dis seker ’n groot happening op die dorp. Ek kan dit nie mis nie.”

			Anita pruil. “Ek word so jaloers. Jy en Constance sien mekaar elke dag, Gianni. En ek moet klas loop. Dis so onregverdig.”

			Gianni sit meteens regop. Stoot subtiel vir Anita weg. Hy sê niks, maar Maya sien die ergernis in sy oë. Don’t push it, meisie, dink sy. Hierdie man laat niemand ’n strop om sy nek gooi nie.

			“Môre sal ek gaan oefen, maar nie voor tienuur nie,” sê hy beslis. “En ek gaan ook nie heeldag rondry nie. Ek het nou genoeg gehad. Van nou af eet ek saans hier. Ek moet darem rus ook. Oor ’n dag of wat begin ek weer draf. ”

			“Gianni, my vriend ...” begin Gordon.

			Gianni draai met blitsende oë na hom. “Ek het gesê ek wil ’n maand lank rus. Dis kortgeknip oor jy my vroeg kom pla het, Gordon. Ek werk my al weer oor ’n mik en kuier te veel. Nou het ek genoeg gehad. Die duette wat ek saam met Constance sing, ken ek al lankal. Die twee arias ook. As sy onseker is, kan sy hierheen kom en dan oefen ons hier. Ek sal betyds reg wees vir die Covent Garden-rol. Ek het al moeiliker rolle as Almaviva gesing.”

			Gordon fladder sy hande en rol sy oë. “Gianni! Ek is jammer as dit lyk asof ek jou te veel dryf, maar ek het gedink dis alles ten goede. Jy weet jy kan nie lank ledig wees nie. Jy weet ek gee om hoe jy voel.”

			Maya kyk na hom en dink hy tree beslis meer soos ’n Italianer as ’n beheerste Engelsman op. Hy gedra hom soos ’n diva. Of soos ’n lastige vlieg. Hy geniet ook seker die luister wat deur Gianni aan hom verleen word en daarom kan hy hom nie uitlos nie.

			Gianni kyk fronsend na Maya. “Hoeveel gaste akkommodeer jy nog in jou huis?”

			“Daar is een paar wat oor twee dae vertrek en ’n enkelgas wat vanmiddag gaan. Die Schmidts ...”

			“Ek praat van binne-in die huis.”

			“Net die drie wat ek genoem het.”

			“Dan bespreek ek die hele gastehuis vir die volgende twee weke. Die buitemense kan bly vir solank as wat hulle bespreek het, maar ek sal al die binnesuites betaal, sodat jy niks in die transaksie verloor nie. Dan kan ek in vrede hier bly en waarskynlik jou klavier gebruik, mits jou personeel my nie lastig val nie.”

			Maya is so verstom dat sy ’n paar sekondes lank net na hom staar. Sy kry haar stem terug. “Dis ’n baie ongewone versoek ...”

			“Ons kan vir jou ander akkommodasie kry waar dit heeltemal stil is,” probeer Gordon paai.

			Gianni draai ergerlik na hom. “Ek bly hier. Hiér. Ek hou van dié gastehuis, dié omgewing, dié mense. Waarom kan ek nie bly waar dit vir my lekker is nie? Jy is op dun ys, Gordon. Ek het jou gewaarsku dat jou baasspelerigheid moet end kry. Jy is my agent, en jy bestuur my sake, maar jy moet my behoeftes in aanmerking neem. Ek bly hier waar dit mooi en rustig en die diens uitstekend is. Uit en gedaan.”

			Daar is ’n verskrikte stilte. Gordon lyk skoon geïntimideer. Sy gesig is rooi van verleentheid.

			Gianni draai weer na Maya. Kyk haar dwingend aan. “Is dit reg so?”

			Sy huiwer. Weeg die voor- en nadele op. Finansieel sal sy nie skade ly nie. Tydens die afgelope dae, toe hy selde hier was, was dit vir haar vervelig. Asof die opwinding van haar lewe platgeval het en niks meer regtig lekker is nie. Dis verkeerd, maar dit is so. Dalk raak dit net te opwindend, maar hy is net vir ’n kort rukkie hier. Sy kan mense na die ander gastehuise toe kanaliseer, indien nodig.

			“Wel?” vra hy. “Sê jy ja of nee?”

			“Ja, dit kan gedoen word.”

			“Uitstekend.” Hy lyk tevrede, triomfantelik. Anita lyk afgehaal, Gordon ook. “As julle my wil sien, kan julle hierheen kom. Maar moenie die drumpel kom deurtrap nie, asseblief. Ek wil julle nié elke dag sien nie.”

			Hy kyk opsetlik na Anita, wat lyk asof sy in trane wil uitbars. Maya kry haar jammer. Sy is regtig vreeslik verlief op dié uitsonderlike man. ’n Man wat hom nie laat manipuleer nie.

			“Verskoon my,” sê Maya. “Ek moet na ’n paar dingetjies omsien voor die week begin.”

			Hulle moenie die verspotte glimlag sien wat haar gesig ophelder nie.

			

		

	
		
			Twaalf

			Gordon is nieteenstaande Gianni se waarskuwing die volgende oggend halftien by Paradise Manor. Op die deur van Gianni se suite is ’n Please do not disturb-kennisgewing. Daaronder het Gianni ’n papier geplak waarop hy met ’n pen geskryf het: for any reason whatsoever. Dit het Maya so geamuseer dat sy laggend na haar kantoor gegaan het.

			Gordon kom na haar kantoor. Sy gesig verkreukel omtrent van ontsteltenis. “Gianni is in so ’n befoeterde bui vandat ek hier aangekom het dat ek regtig sleg voel.” Sy stem is selfbejammerend, temerig.

			“Hy wou rus, en hy het nog nie. Gee hom so ’n bietjie ruimte en vrye tyd.”

			“Daar is nie so iets soos maande vrye tyd vir ’n opkomende operaster nie.”

			Maya frons vir die dramatiese mannetjie wat handewringend en beteuterd voor haar staan. “Jy wil tog nie hê hy moet uitbrand nie, wil jy, meneer Craig?”

			“Nee, o genade tog, net nie dit nie ...”

			“Was hy nie reeds byna uitgebrand toe hy hier aangekom het nie? Hy het my self vertel sy stem wou ingee.”

			“O, dit was verskriklik! Daardie merrie, daardie teef van ’n Hongaarse sopraan het so malverlief geraak op hom. Sy het ons ... hom al sy dae gegee. Vroumense is geneig om hom te stalk, maar sy was verreweg die ergste. En oor sy mooi en beroemd was en altyd haar sin gekry het, kon sy dit nie verwerk dat hy regtig nie in haar belangstel nie.”

			“Dis maklik vir iemand wat ’n rol speel waarin die illusie van liefde geskep word om verlief te raak. Sy het ook gely. Die liefde kan verskriklik seermaak.”

			Gordon haal sy sakdoek uit en snuit sy neus. “Ek dag ek verloor Gianni, my beste kliënt, my heel beste sanger. Toe ek sien, is hy vort. Hy het nie onmiddellik laat weet waar hy is nie. Ek het my byna dood bekommer.”

			“Hy het sy wonde hier in ’n vriendelike en bekende omgewing kom lek en op sy eie weer probeer koers kry. Jy moet dit verstaan. Wees maar net geduldig. Tyd heel alles. Ek het dit heeltyd vir myself gesê toe my man dood is. Dit gebeur tog, al gebeur dit soms langsaam.”

			Gordon kyk na haar met groot bruin oë soos ’n hond wie se vertroue gewen is. “Jy is net so simpatico soos hy gesê het. Dis tog goed dat hy by so iemand uitgekom het. Hy wil nie romanties aan iemand gekoppel word nie. Hy soek net goeie vriende. Jy is opreg.”

			“Ek is bly jy dink so.” 

			Dat Gianni veilig voel by haar oor sy geen romantiese bedreiging inhou nie, is ook nie juis ’n pluimpie nie. Dit laat haar voel asof sy tekortskiet. Sy is nie vir hom verleidelik nie. Sy is net sout van die aarde. Op die afdraand wat looks betref. ’n Susterlike handvashouer.

			“Sal ek vir ons tee bestel?” vra sy, want sy kan sien Gordon wil nie loop nie.

			“Dankie, dit sal lekker wees.”

			Sy is verplig om dit te doen en met hom te gesels oor die operawêreld, maar hy is kundig en sy leer nogal by hom.

			“Ek sal geduldig in die sitkamer wag totdat hy uit sy kamer kom, en jou nie in jou werk pla nie,” sê hy naderhand. “Dankie vir die tee, en die skouer.”

			Hy dwaal uit. Ná ’n ruk hoor sy die klavier. Iemand speel sagte, strelende, baie mooi musiek. Sy gaan loer wie dit is. Soos sy verwag het, is dit Gordon. Hy speel droomverlore. Mense loer in. Al persoon wat nie verskyn nie, is Gianni.

			Gordon speel lank. Om hom gaan almal se werksaamhede aan. Dit is naderhand tyd om middagetebestellings te neem. 

			Maya vra vir Liesel of hulle al iets van Gianni gehoor het. 

			“Nee, Mevrou. Hy kruip seker weg vir dié man wat so mooi klavier speel.”

			“Gaan hoor of hy iets wil hê, asseblief, Liesel. Hy kan tog nie heeltyd wegkruip sonder om te eet nie.”

			Liesel kom terug. “Mevrou, hy sê hy het vanoggend sjokolade geëet en sjampanje gedrink.”

			“Ag nee.”

			“Ja, en hy kom nie uit nie. Ek moet vir hom toebroodjies en tee bring. Hy sal vanaand uitkom vir aandete en Mevrou moet asseblief saam met hom eet.”

			Maya hou haar hand oor haar mond om haar lag weg te steek. Gianni is verbete. Skoon kinderagtig soos hy Gordon probeer vermy. Sy gaan na Gordon in die sitkamer.

			“Meneer Craig, ek is jammer maar Gianni is nie van plan om uit te kom nie. Hy het ete na sy kamer toe bestel.”

			Gordon sug en sy skouers vou vorentoe. “Ag, nou ja, dan gaan ek maar weer. Dit sal nie help ek wag nie. Hy sal net vir arme ou Gordon kwaad word. Duidelik wil hy my nie vandag sien nie.”

			“Hy het bedoel hy wil rus. Moenie sleg voel nie. Gun hom so ’n paar dae alleen.”

			Sy praat simpatiek en toe sy sien, gryp Gordon haar hand in albei syne vas en plak ’n vurige, nat soen daarop. “Noem my tog Gordon. Dankie vir jou geduld. Jy is regtig ’n baie gawe mens.”

			Sy vee haar hand aan haar denim af.

			Daarna kyk sy hoe hy met sy gehuurde Mercedes uitry en teen ’n spoed in die pad afjaag dorp se kant toe. 

			Gianni kom skoon en mooi aangetrek, blykbaar uitgerus, betyds uit sy suite vir aandete. Hy het beesstert bestel en Maya gaan dit saam met hom eet. In sy een hand het hy ’n bottel Bollinger.

			“Vanaand is ons rustig saam,” grinnik hy. 

			“Arme Gordon het ure lank vir jou gewag,” raas sy kastig.

			Hy haal sy skouers op. Grinnik stout. “Nee, hy wil mos kom as ek gesê het hy moenie. Die man kan ’n verskriklike pes van homself maak. Hy pla my veel meer as vir sy ander twee sangers. Hulle kla dat hy hulle afskeep, en ek kla dat hy my versmoor.”

			“Jy is seker sy grootste ster.”

			“Die ander twee is gevestigde sterre. Hy dink hy hoef nie so hard te werk om hulle te promoveer soos vir my nie. Hulle gaan hom nog drop as hy nie oppas nie.”

			Hulle sit saam aan tafel en Maya geniet dit om hom in vrolike luim te sien. Sy het weer moeite met haar voorkoms gedoen. Hy sien dit raak, want hy komplimenteer haar.

			“Jy lyk goed. Definitief nog nie oor die muur nie.”

			Sy wil haar vervies, maar sien die duiweltjies in sy oë dans. Hierdie Gianni is die man wat mense laat vermurwe, op hom laat verlief raak, aan hom verknog laat raak. Die arme Gordon is verknog aan hom. 

			“Is Gordon gay?” glip die vraag uit nadat sy sjampanje gedrink het en die wag voor haar mond nie meer paraat is nie.

			Gianni kyk onderlangs na haar. “Jy bedoel, is hy verlief op my?”

			Maya is verleë. Haar wange brand. “Ek ... het net gewonder,” stotter sy.

			Gianni glimlag. “Nee, hy is nie. Hy raak gedurig op mooi vroue verlief. En ek is sy manlike kontantkoei, nie sy beminde nie.”

			“Hy gee baie vir jou om. Dis nie net ’n saak van geld nie.”

			Gianni kyk na haar. Sy kop kantel. “Nee, dit besef ek darem,” sê hy naderhand. “En moenie dink ek waardeer nie sy besorgdheid nie. Dis net hopeloos oordrewe.”

			Maya het vir ’n verrassing ’n spesiale voorgereg van kreef laat maak en die kelner bring dit.

			“On the house,” sê sy.

			Gianni lag. “Wel, dit lyk lekker. Toe ek ’n student was, het ons dikwels gaan kreef duik. Eendag wil ek dit weer doen. Baie dankie, dis gaaf van jou.”

			Terwyl hulle eet, sê hy: “Gordon wou ook graag ’n operasanger word, maar sy stem was net nie op standaard nie, al kan hy mooi sing. Jy het gehoor hoe mooi speel hy klavier. Sy hele hart is in die opera.”

			“Foeitog, dis geen wonder hy oordryf dit so nie. Hy lyk vir my meer Italiaans as Engels, moet ek sê.”

			“Kan ek jou ’n geheim vertel? Wat tussen ons twee bly?”

			Maya is nuuskierig. “Ja, vir seker.”

			“Gordon is nie half Engels nie, hy is volledig Italiaans. Hy het vir hom ’n sakenaam uitgedink wat hy geglo het beter sal klink wanneer hy met Britte en Amerikaners sake doen.”

			“Maar ek glo nie hulle sal teen ’n Italianer diskrimineer nie.”

			“Nee, maar wat gebeur het, is dat hy eers onsuksesvol onder sy eie naam gewerk het. Hy het baie skuld gemaak. Toe begin hy van voor af werf en hy het volstaan by drie kliënte, onder ’n nuwe naam sodat mense hom nie met die mislukking moet assosieer nie.”

			“Arme Gordon. Wat is sy regte naam, of wil jy nie sê nie?”

			“Ek gaan net sê sy voornaam was Alfredo. Hy het in Milaan musiek gestudeer en gedroom van eendag sing in La Scala, wat die hoogtepunt in enige operasanger se loopbaan is. Toe haal hy dit nie. Ek het hom so jammer gekry dat ek hom ondersteun het toe hy sy agentskap aangepak het. Die res is geskiedenis.”

			“Julle kom ’n lang pad saam.”

			“Ja. Hy moet net so nou en dan in die bek geruk word as hy begin hol. Dan is hy oukei.”

			Maya skrik toe sy sy voet teen hare voel. Dis of miertjies teen haar been ophardloop. Moet sy haar voet wegskuif? Nee, sy los dit. Geniet skuldig die aanraking. Wonder of dit toevallig is. Of wil hy regtig onder die tafel aan haar raak?

			“Ek het nog nie vir enigiemand anders dié geheim vertel nie,” sê Gianni. “Gordon sal uitfreak as mense uitvind.”

			“Ek swyg soos die graf.” Sy glimlag. Voel gevlei dat hy haar in sy vertroue geneem het.

			

		

	
		
			Dertien

			Die volgende twee dae gaan dit rustig. Gianni bly meesal in sy suite maar kom uit vir etes. Daarna is die huisgaste weg. Al een wat in die buitesuites bly en lastig raak, is Ute Schmidt, maar dit lyk darem asof haar man haar keer om gedurig met Gianni te praat. 

			Gianni gaan sit elke dag by die klavier, duidelik om sy rol in Rossini se Die barbier van Sevilla onder die knie te kry. Maya sou nie omgegee het as hy sing nie, maar hy neurie net saggies, druk note en kyk op sy bladmusiek. 

			“Drie ure per dag is genoeg vir nou,” vertel hy haar. “Oor twee weke sal ek harder werk.”

			Hy is juis een oggend só aan die werk toe Constance du Toit opdaag. Sy hoor die klavier toe sy by die voordeur instap en loop reguit soontoe. Kyk nie links of regs nie. Sy is in stywe denims en ’n wit valletjiesbloes wat heelwat deurskyn. Haar hare hang los en blinkswart en sy het sandale met baie bandjies aan. 

			“Gianni, skat! Ek sien jy werk darem,” roep sy guitig.

			Hy kyk gesteurd op. “O, hallo, Constance. Ek leer net vir ’n kort rukkie, anders pla my gewete my.”

			“Die arme Gordon dink jy werk niks. Hy trek al sy hare uit sy kop.”

			“Regtig?”

			Maya, wat naby is en nie kan help om te hoor nie, verbaas haar aan hoe smalend hy praat.

			“Jy het tog nie saam met my kom oefen nie, het jy?” vra hy, kortaf, ongeduldig.

			“Wel, nee. Ek kom kyk net hoe gaan dit met jou. Jy is so ... afgesonder hier so uit die dorp.”

			“Paradise Manor is byna in die dorp. Dis nie afgesonder nie. Ek rus lekker hier.” Hy maak sy bladmusiek toe en staan van die klavierstoeltjie af op. 

			Maya wil nie hê dit moet lyk asof sy afluister nie en stap in. “O, hallo, Constance. Het julle lus vir iets te drinke?”

			“Hallo, e ...” Sy frons en huiwer, haar voorvinger teen haar ken.

			“Maya. Jy het haar nou die dag ontmoet,” blaf Gianni. “Hoe kan jy dan nou nie haar naam onthou nie?”

			“O, ekskuus. Ek het vir ’n oomblik gedink die naam is Maria.” Constance bloos vuurrooi.

			“Maria, I just met a girl named Maria,” begin hy skielik die lied uit West side story sing. “Say the name and it’s just like praying ...” Hy hou op met sing. “Ek ken ongelukkig nie al die woorde van daai ene nie. Maya-Maria, ek sal my besoeker op my eie Bollinger vergas.”

			“Oe, dit sal lekker wees.” Constance se oë blink.

			Hy beduie dat Constance moet saamstap na sy suite en in die verbygaan knipoog hy vir Maya. Sy is dadelik vies. Wat het hy daarmee bedoel? Dat hy privaat wil wees met Constance? Dat hulle nie net gaan gesels nie?

			Sy probeer tevergeefs werk nadat hulle verdwyn het. Haar konsentrasie is daarmee heen. ’n Bekende motor kom by die hek in. Anita. Gaan sy bly wees om Constance hier aan te tref? Maya glo nie so nie. Dié Gianni bring te veel opwinding met hom saam. Maya brand om te sien hoe dinge gaan verloop, maar sy moet haar daar uithou. Sy bly in haar kantoor sit met haar inkopielys. Sy moet nuwe handdoeke en sepies kry. 

			Anita moes iewers ongesiens en stil ingekom het, want daar klink harde, kwaai vrouestemme op uit Gianni se suite. So hard dat Maya kan hoor wat hulle sê. Liesel en twee kamermeisies kom grootoog by haar aan.

			“Jis, Mevrou, daar’s ’n bakleiery aan die gang,” sê Liesel, maar sy wil lag.

			“Slat hulle mekaar?” wil die een kamermeisie weet en giggel agter haar hand.

			Al drie begin giggel.

			“Sjuut,” vermaan Maya. “Hulle moenie hoor julle lag nie. Ek dink regtig nie hulle slaan mekaar nie. Hulle stry maar net.”

			Hulle staan en luister.

			“Slet! Kom kuier vir Gianni agter jou man se rug,” kom Anita se skreestem uit die suite. “Ek gaan vir Gerhard vertel sy vrou loop agter ’n ander man aan en hulle sit en sjampanje drink ... en ...”

			“Wat soek jý hier?” vra Constance skril. “Jy moes in die klas gewees het maar jy loop agter Gianni aan. Jy’s nog ’n bogsnuiter, man, ’n blote kind.”

			“Ek is nie!”

			“Asseblief, julle twee, hou nou op,” raas Gianni.

			Maya is rigied maar haar drie personeellede kan hulle lag nie inhou nie.

			“Slat haar, die klein flerrie,” fluister een.

			“Dina, skaam jou,” raas Maya, maar heimlik wil sy lag. “Dis nou vir jou ’n onaangename affêre.”

			Gianni se deur gaan oop. Maya sien die weerkaatsing in die gangspieël. Hy staan daar, kwaad en moedeloos. “Uit, julle twee! Uit! Ek kan hierdie twak nou net nie meer vat nie.”

			Constance is die eerste een wat uitstorm, in trane. Sy hardloop na die voordeur en verdwyn. Anita kom met ’n vuurrooi gesig uit.

			“Hoe kon jy my so verneuk?” vra sy pateties vir Gianni.

			“Ek verneuk niemand want ek behoort aan niemand,” blaf hy.

			Maya luister met gemengde gevoelens om die draai. Hy is darem hardvogtig, maar die twee vroumense het daarvoor gesoek. Sy kry hulle eintlik jammer. Anita storm ook na die voordeur. Gianni se deur klap toe. Hy het hulle uitgejaag en maak die deur agter hulle toe.

			“Die show is verby, meisies,” fluister Maya. “Weg is julle.”

			Ná ’n ruk hoor sy iemand op die stoep huil. Sy gaan uit. Anita staan daar teen ’n pilaar en snik. 

			Maya gaan sit ’n hand op haar skouer. “Toemaar, hy gaan spyt kry. Kan ek vir jou ’n bietjie tee maak?”

			Anita draai haar rooigehuilde gesig na Maya. “Nee, los my net uit.”

			Maya staan tru. Anita loop snikkend na die trappe en draf na waar haar motor staan. Toe Maya omdraai, is Gianni agter haar.

			“Ek wou nogal kom troos oor ek so wreed was. Dis ook maar goed ek het nie. Sy was onbeskof met jou.”

			“Sy is seergemaak en jaloers en voel verwerp, Gianni.”

			“Sou jy iemand wat jou probeer help, iets leliks toegesnou het?”

			Maya kyk verbaas op. Sy oë kyk snaaks stip na haar. 

			“Ek weet nie ... ”

			“Nee, jy sou nie. Ek dink ook nie jy sou iemand ’n slet genoem en haar geklap het nie. Daardie kind moet grootword, en maniere leer.”

			Hy draai om en verdwyn by die huis in.

		

	
		
			Veertien

			Die volgende dag is rustig, maar die dag daarna kom drie meisies by die gastehuis aan. Die een het ’n kamerasak. Maya skat hulle so in hul twintigs. Almal is byderwets aangetrek. Die een is ’n mooi brunet, maar die ander twee sou nie juis in ’n groep uitstaan nie. Hulle is egter vrolik en al drie se oë blink. 

			Hier kom ’n ding, dink Maya.

			“Ons is op soek na meneer Gianni Bardotti, die operasanger,” sê die mooi een. “Ons werk vir ’n vrouetydskrif en ons is gestuur om ’n storie oor hom te doen.”

			“Drié van julle?” vra Maya agterdogtig.

			“Drie vrywilligers,” sê die tweede een en stel hulle voor: Lucy, Cindy en Martie. 

			“Ek is Maya Roberts. Julle lyk vir my na studente.”

			“Nee, ons is nie,” sê Martie verontwaardig. “Ons het perskaarte.”

			Hulle wys dit vir Maya. Wel, sy kan nie regtig hekwagter speel nie, en dalk gee Gianni nie om om in ’n vrouetydskrif verheerlik te word nie.

			“Goed, ek dink hy is by die swembad. Kom saam, ek wys julle waar dit is.”

			Hulle volg haar uit na waar Gianni in sy baaibroek op ’n lêbed ontspan. Hy lees weer. Maya hoor hoe die meisies asems intrek. Hy is sowaar weer aantreklik verby. Hy is lekker bruingebrand, lenig en tjoklits vir die oë, soos Liesel dit giggelend gestel het.

			“Mammie, ek het gehoor hy’s ’n hunk maar dis genoeg om enige vrou se bloeddruk op te jaag,” fluister Lucy, die mooie, hard genoeg dat Maya dit kan hoor.

			“O, ek word sommer gelowig as ek sien dat so ’n hunk geskape is,” fluister Cindy. 

			“Wees my genadig,” giggel Martie.

			Maya kry lag vir dié lawwigheid. Sy voel self nie gemaklik wanneer sy dié sexy man in slegs ’n baaibroek sien nie. “Gianni, jy het besoekers,” kondig sy aan.

			Sy kop draai. Hy kyk deur sy donkerbril. Sy gesig bly strak. Geen glimlag verskyn nie. Hy is seker vies oor die steurnis. Die meisies gaan staan om hom. 

			Hy kyk van die een na die ander. “Wie is julle?”

			Hulle stel hulleself voor, noem hulle tydskrif. Maya wil loop, maar sy wil eers sien hoe die ontmoeting verloop.

			Gianni sit orent. Hy glimlag. “Sleep vir julle stoele nader, dames. Moet ons vir julle ’n sambreel kry? Dis son is nogal warm vandag.”

			“Ek sal vir Piet vra om ’n sambreel vir julle oop te maak,” bied Maya aan. “Het julle lus vir koeldrank?”

			“Ja, dankie,” koor hulle.

			Maya loop. Hoor die opgewonde stemme. Hoor Gianni se diep stem antwoord. Almal lag. Nee wat, die onderhoud sal goed verloop.

			Die meisies kuier heeloggend. Hulle drink drie keer koeldrank. Maya bly weg van die groepie. Sy loer egter een of twee keer uit en sien dat hulle foto’s van Gianni neem, van Gianni en hulle saam, van Gianni en elkeen van hulle. Dit lyk asof hy dit geniet!

			Eers teen middagete se kant ry hulle weer. Gianni vergesel hulle na hul motor. Maya maak asof sy niks raaksien nie. Sy werk, bly besig, hou toesig in die kombuis. 

			Gianni kom ingestap. Hy het ’n los hemp oor sy baaibroek aangetrek. “Ek kon nie van die goedjies ontslae raak nie,” spot hy. “Wat is daar vir middagete?”

			Die man is vreeslik tuis, dink Maya. Hy weet almal dans om hom. Almal bederf hom. Soms word sy vies vir hoe hy alles as vanselfsprekend aanvaar. Gewoond om sy sin te kry. Gewoond aan heldeverering. 

			“Waarvoor is jy lus?” vra sy koel.

			“Ag, koue vleis en slaai is fine. Kom eet saam met my. En kom swem tog ’n slag. Jy werk net alewig. All work and no play makes Jill a dull girl.”

			Ja, sy is maar dull in vergelyking met die ander bewonderaars, dink sy meewarig. Net daar besluit sy om wel te gaan swem. 

			“Goed, ek sal die kos bring en swem.”

			In haar kamer gaan trek sy die nuwe baaibroek met die baie lae rug en spaghettibandjies aan. Dit is ligblou en steek mooi by haar tan af. Sy bekyk haarself krities. Ná Grant se dood het sy gewig verloor. Sy was te maer, het almal gesê. Bykans anoreksies. Intussen het sy darem weer ’n bietjie gewig aangesit. Haar bene is lank en goed gevorm, dit moet sy toegee. Sy is nie filmster of Anita-gehalte nie, maar sy lyk darem nie sleg in ’n baaibroek nie. 

			Sy trek ’n strandjakkie aan en gaan kombuis toe, selfbewus oor almal vir haar kyk. Die koue vleis en slaai, borde en eetgerei is al op ’n skinkbord.

			“Dankie, julle,” sê sy, neem die skinkbord en stap uit na waar Gianni by die tafeltjie onder die sambreel sit.

			Vat hom, Flaffie, het Grant altyd gesê as sy vasbeslote was om iets te gaan doen. Gianni staar haar openlik, skaamteloos en vrypostig aan. Dit maak haar so selfbewus dat sy op haar tande byt, maar sy doen haar bes om te maak asof dit haar nie traak nie.

			“Dankie dat jy so gaaf is om my te kom bedien, my mooi gasvrou,” terg hy grinnikend, en neem só die wind skoon uit haar seile. 

			“Plesier,” reageer sy styf.

			Hulle eet en hy vertel haar van die vrae wat die onderhoudvoerder van die vrouetydskrif hom gevra het.

			“Sy wou weet of ek hier bly oor jy my minnares is.”

			Maya verstik amper aan haar slaai. “En wat sê jy toe?”

			“Ek het gesê: I wish.” Hy lag.

			Maya vind dit glad nie snaaks nie. Sou hy haar regtig enigsins begeer? Sy glo nie.

			“En watter ander persoonlike vrae het sy gevra?”

			“Ag, of my vroulike aanhangers my lastig val, of hulle vir my skryf en geskenke stuur. Of hulle my ná die opera in die kleedkamer kom opsoek. Sulke goed.” Hy frons skielik. “Hulle wou ook weet of die sangeresse wat teenoor my speel, op my verlief raak.”

			“Wat het jy gesê?” Dit moes ongemaklik gewees het, in die lig van die Edita Esterhazy-debakel.

			“Ek het gesê die onderwerp is taboe. Toe vertel ek hulle liewer van die verskillende operas waarin ek rolle gespeel het of beoog om te speel. Hulle het natuurlik net mooi niks van opera geweet nie.”

			“Vir hulle is jy een of ander filmster.”

			Hy skreef sy oë. “Ek hoop die artikel kom nie verspot uit nie. Hulle het nie eens ’n afspraak probeer maak nie. Hulle het sommer net opgedaag. Dit is nie professioneel nie. Ek kon hulle weggejaag het, maar so wreed is ek darem nie.”

			“Ek kon dit ook nie regkry om hulle te keer om jou te sien nie.”

			Hy frons, neem ’n sluk van sy water. “Miskien moet jy volgende keer eers vra of ek iemand wil sien.”

			Maya vererg haar. “Kyk, ek is nie jou agent nie, meneer Bardotti. Daardie sy van jou lewe moet jy maar self bestuur, of Gordon moet dit doen. Ek is besig en ek kan nie heeltyd tot jou beskikking wees nie.”

			Hy kyk haar gebelg aan. “Is ek vir jou ’n oorlas?”

			Maya frons vir hom. “Nee, maar pasop dat jy nie een word nie.”

			Sy staan op en trek haar jakkie uit. “Hierdie dull girl gaan nou eers afkoel.”

			Sy duik in die swembad en swem met lang hale heen en weer. Toe sy uitklim, sien sy Gianni is nie meer daar nie. Die skinkbord ook nie. Sy maak haar met die handdoek droog. Doen dit langsaam en wag dat hy terugkom. 

			Hy kom nie terug nie.

			Sy gaan trek weer aan. Die gebrul van sy Ferrari sê vir haar hy het uitgery. Nou is hy beslis kwaad vir haar.

			

		

	
		
			Vyftien

			Daardie aand teen aandete se kant is Gianni nog nie terug nie. 

			Sy hoor sy motor eers ná middernag terugkeer. 

			Die volgende oggend kom eet hy nie ontbyt nie en hy ry weer vroeg uit. 

			Sy begin sleg voel. Het sy hom ontuis laat voel? Hy het vooruit vir die huisakkommodasie betaal en hy is veronderstel om minstens nog ’n week te bly.

			Wat moet sy nou doen? Sê nou net hy wil in ’n ander gastehuis gaan intrek? Sy sal hom terugbetaal. Maar wil sy regtig hê hy moet gaan?

			Sy gaan hom mis. Dit help nie om te stry nie, sy gaan. Hy is die opwindendste man wat nog haar pad gekruis het. Hy het nou wel haar ander motor, Grant se motor, byna afgeskryf en sy aanhangers is ongeleë, maar sy dink sy kan dit hanteer. Dis tog nie so erg nie. En hy probeer altyd ruim vergoed. Hy gesels so lekker en interessant. Sy kamer is altyd netjies, vertel die personeel haar. Hy los nie nat handdoeke op die badkamervloer nie en hy maak selfs sy bed op. Mens verwag dit nie van hom nie.

			Vroeg in die middag hoor sy hom terugkeer en sy wag hom in. Hy dra ’n denimkortbroek, wit T-hemp en sandale, en lyk op die oog af ontspanne. Maar toe hy haar sien aankom, frons hy en gaan staan.

			“Jy wil hê ek moet vir my ander blyplek soek, nè?”

			“Nee! Ek was gister katterig ...”

			“Wel, ek gaan by die gastehuis intrek waar Gordon bly.”

			“Gianni! Jy hoef dit regtig nie te doen nie. Ek is jammer as ek jou die indruk gegee het dat jy ’n laspos is.”

			“Maar ek is mos.”

			Sy gryp haar kop vas. “Bly tog stil en gee my kans om te praat.”

			Meteens voel sy sy hand om haar pols sluit. Sy gesig is naby hare. “Jy is ’n regte klein boelie, weet jy.”

			Sy wil kwaad word, maar sy mond is te naby en dit sluit warm en soet oor hare. Al haar verweer verkrummel, maar hy los haar dadelik.

			“Skuus, dis al manier om jou stil te kry. Kan ek maar bly?”

			Maya se knieë is lam. Die soen brand steeds haar mond. Sy voel oorweldig. “J-ja, jy kan bly.”

			“Dankie. Ek wou nie regtig weggegaan het nie.” Sy glimlag is breed en triomfantelik. Hy het haar wragtig so maklik oorwin dat sy kwaad is vir haarself. Hy kry natuurlik altyd sy sin.

			“Maar ek gaan nie jou hekwagter wees nie,” probeer sy raas.

			Hy lag, lig haar ken met sy vinger. “Dis jammer, want jy kan enige ou in sy skoene laat smelt.”

			Hy loop aan en laat haar daar staan. Ellendeling, dink sy, vir jou gaan ek nie ’n push-over wees oor jy my ’n bietjie vlei nie. Sy loop stadig terug en gaan na haar suite. 

			Daar is ’n klop aan die deur. Sy maak oop en kyk in Gianni se glimlag vas.

			“Kom swem saam met my, Maya. Dis vreeslik warm.”

			Hoe kan sy weier? “Goed, ek kom oor vyf minute.”

			Sy gaan dié slag in haar swart bikini swem. Wat dink die personeel van dié verskynsel dat sy saam met een van die gaste swem asof sy op vakansie is? Ag wat, sy sal swem en dadelik weer aantrek. Gianni kan so lank soos hy wil in die son lê.

			Sy oë gaan goedkeurend oor haar toe sy haar jakkie uittrek. Sy voel al weer gevlei. Hy doen dit seker met opset oor hy haar wil sagmaak. Sy sit twee minute by hom en gaan duik in die water. Swem twee lengtes.

			Toe sy uitklim, skrik sy groot. Daar is ’n man met ’n kamera en nog een wat met Gianni praat. Gianni lyk kwaad.

			“As julle my wil kom sien, moet julle eers ’n afspraak maak,” raas hy. “Ek hou hier privaat vakansie en ons wil nie gesteur word nie.”

			Maya wil haar handdoek gaan kry, maar die fotograaf neem haar af. 

			“Hou asseblief op!” roep sy.

			Sy druk hom opsy, gryp haar handdoek en draai dit om haar.

			“Ons het gehoor meneer Bardotti kuier by ’n skoonheid,” vlei die ander man. “Toe kom kyk ons of dit waar is.”

			“Ek is bloot die eienaar van die gastehuis,” snou sy hom toe. “Meneer Bardotti is een van my talle gaste. Hy kom nie vir mý kuier nie.”

			Die man bekyk haar bene en grinnik. “Ek sou ook hier kom bly het as ek geweet het my gasvrou is so mooi.”

			Gianni lyk meteens aggressief. Hy staan daar met gebalde vuiste. “Maak dat julle wegkom. Ek gaan julle redakteur bel en hom vertel hoe onprofessioneel julle optree. Nes die Europese paparazzi.”

			Die fotograaf lag. “U kan bel, meneer Bardotti, maar hy het ons gestuur.”

			Nietemin gaan hulle dadelik weer weg. 

			Maya is vuurrooi van verleentheid. “Liewe hemel, ek was nie voor by my kantoor waar ek hulle kon sien kom nie. Hulle kom sowaar hierheen en neem ons af. Sulke vermetelheid.”

			Gianni sug. Staan met sy vuiste op sy heupe. “Jy kan seker wees jy gaan in die koerant pryk. Ek hoop jy het die moed daarvoor. Mense reageer altyd op so iets. Hulle bel jou en vertel jou hulle het jou gesien. Gewoonlik is daar leedvermaak by.”

			Maya droog haar af en trek haar jakkie aan. Sy weet nie wat om te sê nie. Dit gaan beslis ’n verleentheid wees. 

			Daar gaan mense wees wat kwaad word wanneer hulle sien sy word vir Gianni se minnares aangesien.

			Maya is te bang om weer saam met Gianni te gaan swem. Hy gaan ook gedurig uit. Oefen vir die Endler-saalkonsert saam met Constance en werk by die Konservatorium aan sy rol in Die barbier van Sevilla.

			“Ek moet liewer nie meer heeltyd hier rondlê nie,” sê hy vir Maya. “Dit lok ongewenstes na jou toe.”

			Maya gaan vroeg die Sondagoggend na die naaste kafee om die koerante te koop. Dit voel asof almal omdraai om na haar te kyk. Sy skrik haar lam. Sy pryk daar in ’n yslike foto, in haar bikini. Langs dié foto is een waar Gianni naby haar staan. Hulle glimlag vir mekaar en mense kan dit as verliefdheid interpreteer. Dié foto moes skelm geneem gewees het voordat die fotograaf sy verskyning gemaak het. Dit lyk gans te intiem. Nou gaan mense die vrou herken as die operaster se minnares wat haar bates so ten toon stel.

			Sy kan in die aarde wegsmelt.

			Toe sy by Paradise Manor aankom, is mense nog besig met ontbyt. Gianni sit ook daar, rustig smullend aan sy spek en eiers. Sy loop na hom toe.

			“Jy moet die koerant sien,” fluister sy sissend.

			Hy kyk op. Frons. “Ek was bang daarvoor. Wys my.”

			“Nie hier nie. Kom na my eie sitkamer toe. Ek wil nie hê die ander mense moet sien nie.”

			Om hulle is die personeel, die Schmidt-egpaar wat so kan staar, en ander gaste. As hulle in haar teenwoordigheid die foto’s moet sien, skaam sy haar dood. Sy vlug na haar suite en gaan maak vir haar tee. ’n Ruk later is daar ’n klop aan haar deur. Sy gaan maak oop. Gianni staan daar. Sy is so ontsteld, sy bewe behoorlik, maar hy lyk min gepla.

			“Kom kyk net hier,” sê sy kwaai, en wys vir hom die koerant.

			Hy neem dit ewe rustig, beskou die foto’s. Lees die beriggie hardop: “Die beroemde operasanger, Gianni Bardotti, kuier tans op Stellenbosch. Hy gaan tuis by Paradise Manor, die gastehuis van Maya Roberts (foto hierbo). Is daar iets tussen hom en dié mooi vrou?”

			Hy grinnik. Maya is woedend. “Wat is vir jou so snaaks? Ek dag jy wil nie hê die pers moet jou pla en onwaarhede of sensasionele goed oor jou skryf nie. Nou is ek ook by die sensasie ingesleep.”

			“Ek moet sê, jy lyk wraggies goed in ’n bikini.”

			Sy staan met haar vuiste op haar heupe. “Is dit al wat jy oor dié vernederende spul te sê het? Ek weet nie waar om my kop in te steek nie, so skaam kry ek. Daardie koerant word landswyd gelees. Die mense van Stellenbosch sal teen vanaand weet. Hulle gaan so skinder.”

			Gianni sit die koerant op die tafel neer. “My liewe Maya, steur jy jou aan kleinburgerlike geskinder? Dit gaan nie jou besigheid benadeel nie. Inteendeel, dit maak mense dalk nuuskierig genoeg om hierheen te kom om die mooie Maya Roberts te sien.”

			“Dis nie jy wat die mense van dié gemeenskap in die gesig moet kyk nie. Dis ek. Jy is binnekort weg en dan is ek steeds berug en word ek in die straat aangestaar.”

			Hy gaan sit en vou een been oor ’n ander. So gemaklik dat sy nie verbaas sal wees as hy nog gaap ook nie. Sy is briesend.

			“Jy moet leer om dit te ignoreer,” sê hy. “Kyk mense nie in elk geval na jou nie? Jy is nie onopvallend nie. Buitendien, is dit regtig so ’n vernedering om met my geassosieer te wees? Ek is nie ’n monster nie. Nie een van ons het ons skandalig gedra nie. Ons ken mekaar net en nou gaan almal dit weet.”

			Sy wil protesteer, maar sy is soos ’n geprikte ballon. Haar woede blaas uit. Wat hy sê, is tog waar. Dit is geen skande om met hom geassosieer te wees nie. Dis eerder nogal iets wat ander mense sal beny. Hy klink ook nie arrogant nie. Hy sê dit asof dit ’n kwessie van feite is waarmee hy saamleef. Sy kan tog nie ontken dat hy heeltemal uitsonderlik en beroemd is nie, vertel sy haarself. Talentvol, besonder mooi. Natuurlik gaan die wêreld kennis neem van wat hy doen en wie hy ken. Wie is sy om ’n tantrum te gooi?

			“Laat mense maar spekuleer,” sê hy. “Dit waai ook oor. Dis wanneer tragiese dinge gebeur, soos Edita se selfmoordpoging, dat mens werklik hoef sleg te voel.”

			Maya is meteens skaam oor haar houding. “Ek het oorreageer.”

			“Ja, maar dis te verstane. Jy is nie gewoond aan die kollig en publisiteit nie. Mense kan baie opdringerig wees, maar ek moet seker bly wees hulle stel in my belang. Ek lei ’n openbare lewe. Ek is afhanklik van mense se goedkeuring en belangstelling.”

			“Jy is seker.”

			“Gaan jy vir my ook tee gee?”

			“Ja, as jy wil hê.”

			“Ek wil asseblief hê.”

			Sy gaan maak nog tee en kom skink dit. Kyk hoe hy melk en suiker ingooi, roer, proe. Hy is in slenterdrag en lyk ontspanne. Lyk goed genoeg om aan te knibbel. Haar emosies is in ’n warboel. Sy was kwaad en verontwaardig maar nou is sy nie meer nie.

			Hy kyk op en sien sy staar na hom. Haar wange word warm. Hy glimlag so innemend dat sy skoon smelt. “Het jy nie lus om saam met my in daardie gevaarlike Ferrari uit te gaan nie? Iewers ver en stil, waar ons middagete kan eet en maak of die res van die wêreld nie bestaan nie? Of wil jy liewer hier sit en tande kners en wonder wie lees die koerant en kyk na jou mooi lyf?”

			Maya kan nie help om te lag nie. “Ek wil nie heeldag sit en tande kners nie.”

			“Kom ons ry dan. Ons kan by Riebeek-Wes in ’n restaurantjie gaan eet. Dit behoort aan vriende van my. Ek was lanklaas daar.”

			“Dit sal lekker wees.” Sy bedoel dit regtig. ’n Dag saam met Gianni. Hulle twee. Dit is te aanloklik om te weier. “Maar jy ry nie te vinnig nie, hoor,” vermaan sy streng.

			“Ek sal my bes doen om nie laag te vlieg nie.” Hy lag. “Kry my oor tien minute by die motor.”

			

		

	
		
			Sestien

			Om saam met Gianni in die Ferrari te ry is vir Maya ’n belewenis. Hoewel hy vir haar sê hy hou hom in, swiep hulle eenvoudig soos blits verby ander motors. By elke robot waar hulle stilhou, sien sy mense op die sypaadjie en uit ander motors na hulle kyk. Sy het nog nooit voor sy koms na Stellenbosch in so ’n opvallende motor gery nie en vind dit vreemd.

			“Daar in Riebeeck-Wes sal mense ons nie herken nie,” sê Gianni. Hy lyk heeltemal vrolik en reg om die dag te geniet.

			“Hulle kry ook Sondagkoerante, Gianni.”

			“Ja, maar hulle sal ons nie by ’n klein restaurantjie op die platteland sien nie.”

			Sy hou gewoonlik daarvan om na die landskap te kyk en die natuur te geniet. Die Ferrari ry egter so vinnig dat sy net flitse sien van die plase en berge, dorpe en vee wat wei. Toe sy haar kom kry, is hulle al by Riebeek-Wes.

			“Ons is gou hier,” merk sy verbaas op.

			“Ja, dis die voordeel van spoed,” grinnik Gianni. Hy ry darem heelwat stadiger by die dorpie in.

			Hy draai af in ’n stil straatjie en ry tot waar daar ’n restaurantjie se kennisgewingbord staan. Dit is in ’n ou huis met ’n druiweprieel oor die stoep en net vier tafeltjies. Daar staan een ander motor met ’n Kaapstad-registrasienommer voor die deur.

			“A, die plekkie is nog hier,” sê Gianni bly. “Ek was bang dit kon toegemaak het vandat ek laas hier was. ’n Vriend wat saam met my geswot het en sy lewensmaat wat ’n bekende skilder is, het hierheen getrek. Kobus het musiek geswot. Bennie het kuns geswot maar ’n sjef by ’n restaurant geword. Hy is regtig talentvol wat kook en skilder betref. Hulle maak hier by dié restaurantjie hul eie disse vir gaste en dis baie gesellig. Ek was twee jaar gelede hier.”

			Hy hou onder ’n boom stil en hulle klim uit. Dit is baie warm ná die lugreëling in die motor. ’n Man het na die stoeptrappe toe gekom.

			“My jinne, is dit tog nie Gianni nie!” roep hy en kom afgedraf om Gianni te omhels. “Jy was lanklaas hier. Hoe gaan dit, meestersanger?”

			“Uitstekend, dankie,” lag Gianni. “Maya, dit is Kobus Lotriet, my ou universiteitstjommie. Kobus, dié mooi vrou is Maya Roberts, in wie se gastehuis ek op die oomblik op Stellenbosch bly.”

			Kobus soen haar hand. “Lekker om jou te ontmoet, Maya.”

			“Ons het nie bespreek nie, sommer net gery om ’n bietjie alleen weg te kom en die kans gevat dat julle nog hier sal wees,” verduidelik Gianni. “Sien julle kans om ons te voer?”

			Kobus vryf sy hande ingenome saam en glimlag breed. “Natuurlik! Kom, ek neem julle na ons lekkerste tafel, die een by die waaier. Vandag is dit weer snikheet in dié vallei.”

			Hulle kry ’n tafel in ’n hoek. Die tafeldoek is vrolik rooi en wit. Daar is ’n vasie met rooi malvas op die tafel, messe en vurke wat nie by mekaar pas nie en stoele van verskillende style. 

			“Ons gaan hier vir quaint, Maya,” sê Kobus met ’n laggie. “Ons het gevlug van bling en oorbevolking en die rat race.” Hy trek haar stoel vir haar uit.

			“Ek is dol daaroor, Kobus. Dis vir my baie lekkerder in so ’n huislike plek as in ’n groot, duur restaurant.”

			Hy blom behoorlik. “Ek bring vir julle twee soorte wyn van ons vallei. Ons het nie ’n wynlys nie. Bennie kan vir julle kom vertel wat hy vir julle kan kook. Hy sal so bly wees om jou weer te sien, Gianni. Jy moet ons later vertel waarmee jy alles besig is.”

			Nadat hy weg is, kyk Maya versigtig om na die ander mense wat daar sit. Dit is ’n man en vrou wat sy in hul dertigerjare skat. Hulle kyk in haar en Gianni se rigting. Herken hulle hul? Het hulle die koerant gesien, of herken hulle hom? Hulle glimlag vir haar en sy glimlag floutjies terug.

			“Daardie mense kyk na ons,” fluister sy onthuts vir Gianni.

			Hy trek sy skouers op. “Ignoreer dit.”

			Kobus en ’n ander man met lang hare, kleurryke klere en ’n voorskoot kom by die deur uit. 

			“Dis nou Bennie, die beste sjef wat ek ken,” stel Gianni hom voor.

			Bennie is net so bly om Gianni te sien. “Ons het vandag royalty wat by ons kom eet,” grap hy. “Die prins van alle tenore.”

			Hy kyk nuuskierig na Maya. “So dis die vrou van die foto. Jy is skilderbaar. Jy moet vir my sit. So lekker om jou ook te ontmoet.”

			“Het julle dan die foto gesien?” vra Maya ontsteld.

			“Ja, my dier. Ons is nie so agter die klip hier in Riebeek soos julle dink nie. Vir watse soort kos is julle vandag lus? Vis? Vleis? Italiaans? Ek maak my eie pasta en dis ... mwa!” Hy soen sy vingerpunte. “Om van te droom. En ek het vars brood gebak. Nagereg is pere in wyn. Vooraf kry julle broodjies, kase en olywe van ons vallei. Hoe klink dit?”

			“My mond water,” sê Gianni. Hy kyk na Maya. “Waarvoor het jy lus?”

			“Daardie tuisgemaakte pasta klink wonderlik. Italiaans is net reg vir vandag, dankie.”

			“Ek bring vir julle eers die broodjies en goeters, en Kobus skink vir julle wyn.”

			Kobus wys vir hulle witwyn en rooiwyn van die Riebeek-vallei. Hulle kies en hy skink vir hulle. “Geniet, mense.”

			Toe Maya en Gianni alleen is met die wyn en broodjies, olywe en kaas voor hulle, klink hy glase met haar. “Op ontdekkings, wat die lewe sinvol maak,” sê hy misterieus.

			“Ontdekkings soos dié restaurant?”

			“Onder meer. Ek kuier eintlik besonder lekker in Suid-Afrika. Ek het in ’n depressiewe toestand hier aangekom maar ek kry nou weer my lewensvreugde terug. Ek tel my onverdiende seëninge.”

			Weer verwonder Maya haar aan hom. Hy sê dit met egte dankbaarheid in sy stem. Daar is geen arrogansie te bespeur nie. En eintlik het hy heelwat om oor arrogant te wees. ’n Glimlag huiwer gedurig om sy mond en sy oë blink.

			Maya sweef behoorlik, so lekker kuier sy saam met hom. Hy gesels onderhoudend en weet selfs heelwat van die Suid-Afrikaanse politiek. Sy geniet dit om te sien hoe lekker hy eet. Hy smeer vir haar broodjies en voer haar. Teen die tyd dat Bennie met hulle pasta kom, het hulle elkeen al ’n glas wyn in. Maya voel heeltemal ontspanne en tevrede met die wêreld.

			“Dit lyk heerlik,” sê sy.

			“Lekker,” sê Gianni. “Ek kry onttrekkingsimptome as ek nie gereeld Italiaanse kos eet nie.”

			“Geniet,” lag Bennie. Hy kyk na Maya. “Ek het dit regtig bedoel toe ek gesê het ek wil jou skilder. Ek doen portrette.”

			“Ek gaan vir julle komps gee vir my Endler-saalkonsert binnekort,” sê Gianni. “Bring jou doek en verf en skilder dan vir Maya. Bly ’n paar dae op Stellenbosch. Dan sien ek ook sommer meer van julle.”

			Maya bloos. “Ag, wil jy my regtig skilder, Bennie?”

			“Natuurlik wil ek.”

			“Kom bly dan in my gastehuis, as my persoonlike gaste. On the house. En ek betaal vir die skildery ...”

			“Nee, ék betaal,” val Gianni haar in die rede.

			Sy kyk verbaas na hom. “Nee, hoekom wil jy betaal?”

			“Want as jy betaal, wil jy die skildery hou. As ek betaal, kan ek dit saam met my neem.”

			“Hoekom ...?”

			“Sommer. Dankie vir die kos, Bennie. Dit ruik wonderlik.”

			Maya is uit die veld geslaan. Waarom wil Gianni ’n skildery van haar hou? Of wil hy net iets hê van dié kunstenaar? Sy vra liewer nie verder nie, maar proe aan die kos. “Oe, dis vreeslik lekker.”

			Bennie lyk bly. “Nou ja, bon appetit. Ek moet seker na my ander gaste ook omsien.”

			Hy loop na die ander tafel. Maya kyk hoe lekker Gianni aan die pasta smul. Hy het ’n vermoë om dinge ooglopend te geniet. Om by hom te wees is gans te lekker.

			Hy sal weggaan. Daar sal ’n lugleegte wees waar hy was.

			Nee, sy moenie nou daaraan dink nie. Net die dag terdeë geniet.

			Die nagereg is net so lekker soos die hoofgereg. Maya en Gianni drink ’n bottel wyn uit. Hulle wag nog vir koffie toe die ander gaste opstaan en na hul tafel toe kom.

			“Is jy Gianni Bardotti?” vra die man.

			Gianni sug en glimlag. “Ek het gedink niemand herken my vandag nie.”

			“Ons is lede van die Opera Society van Kaapstad,” sê die vrou. “Ons weet baie goed wie jy is. Wanneer kom tree jy in Kaapstad op?”

			“Miskien volgende jaar. Ek moet binnekort by Covent Garden gaan sing.”

			“Ons wens jou alles van die beste toe,” sê die man.

			“Ja, jy is een van ons grootste sterre,” sê die vrou. “Kan ek jou handtekening kry, asseblief?”

			“Natuurlik,” sê Gianni sjarmant.

			Sy haal ’n notaboekie uit haar handsak en hy skryf vir haar goeie wense en sy naam. Hulle bedank hom, groet en loop.

			Toe Maya en Gianni weer terugry Stellenbosch toe, dink sy dat dit een van die lekkerste dae in haar lewe was. Laat die toekoms inhou wat dit wil, sy behou hierdie mooi herinneringe.

			Daardie aand sien Maya hoeveel mense haar op die foon en selfoon gesoek het. Mense van wie sy lanklaas iets gehoor het, bel nou uit nuuskierigheid nadat hulle die koerant gelees het. Ná Grant se dood het sy baie simpatie gekry, maar hul getroude vriende het hulle van haar begin distansieer.

			“Getroude vroue is bang vir mooi weduwees en geskeide vroue,” het haar geskeide vriendin Janine nog vir haar gesê. “Hulle voel skielik bedreig en dink jy gaan hulle mans afvry.”

			Sy het dit nie geglo nie, want sy was nog nooit ’n flerrie nie. Gou het sy egter agtergekom dit is waar woorde. Nou bel twee van hierdie gewese vriendinne haar skielik. Wel, sy gaan nie terugbel nie. Hulle is net nuuskierig oor Gianni, die operaster. André Liebenberg het ook gebel. Vir hom wil sy beslis nie sien nie.

			Net voordat Maya gaan slaap, bel Janine. “Pellie, jy lyk darem sexy op die koerant se voorblad,” terg sy en skaterlag.

			“Ja, spot maar. Dis ’n helse verleentheid, maar ek sal net kordaat daardeur moet kom. Die paparazzi het ons kom verras. Ek het sowaar net ’n ou swemmetjie gevang saam met Gianni, en nou maak almal asof daar veel meer in gelees kan word as wat werklik bestaan.”

			“Ag, geniet dit! Hoeveel mense kan sê hulle ken daai man? Hy’s mos ’n dish nes hy is. Ek sien hy gaan in die Endler sing. Jy gaan seker luister?”

			“Ja, hy het vir my komplimentêre kaartjies aangebied. Wil jy saamkom?”

			“Ja, asseblief, pellie. Sal dit nie wonderlik wees nie? Ek sterf om die man in die vlees te sien en hy sing glo soos ’n engel.”

			Die volgende dag maak Maya teenoor haar personeel en die gaste wat in die buitesuites is asof niks snaaks ooit gebeur het nie. As iemand iets sê, knip sy hulle net daar kort. Sy gaan maak soos Gianni gesê het. Ignoreer almal se reaksie.

			

		

	
		
			Sewentien

			Op die middag voor Gianni se konsert kom Bennie en Kobus by Paradise Manor aan. Gianni is in sy kamer, waar hy rus. Maya neem die twee besoekers na een van die buitesuites.

			“Hierdie plek van jou is pragtig,” sê Kobus. “Dis geen wonder Gianni wil so graag hier bly nie. Is jy meesal beset?”

			“Meesal, maar ek het nog twee ander gastehuise wat kleiner is as Paradise Manor. Maak julle tuis. Gianni eet glo nie voordat hy die aand sing nie, maar julle is welkom om enigiets van ons kombuis af te bestel.”

			“Dankie, gaan jy saam met ons na die konsert toe ry?” vra Bennie.

			“My vriendin Janine kom hierheen. Ons gaan saam. Julle kan almal saam met my ry.”

			“Dankie, dis great,” sê Kobus. “Ons dra ons glad rags sodat ons nie na plaasjapies lyk nie. Vanaand blink almal seker. Dis mos ’n groot geleentheid om ’n internasionale en beroemde ster te hoor sing.”

			Twee ure voordat die konsert moet begin, kom Gianni uit sy suite. Hy is in ’n aandpak geklee vir die verhoog. Almal draai om hom en wens hom voorspoed toe. Maya is skoon oorbluf. Hy lyk ongelooflik, en hy is verbasend kalm.

			“Ek moet eers stemoefeninge gaan doen voordat ek sing,” sê hy. “Anders krys ek dalk soos ’n kraai.”

			Maya se hart klop te vinnig. “Mens sou sweer dis ek wat gaan optree, ek is so opgewonde,” lag sy.

			Hy soen haar laggend. “Sorg dat jy hard vir my klap, hoor.”

			Hy is vinnig uit en die enjin van die Ferrari dreun. 

			Maya se hart dreun ook.

			Janine, ’n vrolike rooikop, is baie deftig in aandklere en hoë polvye toe sy daar aankom. Maya het ’n nousluitende swart rok en ook polvye aan, grimering en juwele. Sy het vir haarself in die spieël gekyk en gedink dat sy heelwat beter daar uitsien as gewoonlik. Sy gaan aandag trek. Miskien van die verkeerde soort, maar sy wil goed lyk as mense haar met Gianni assosieer.

			“Jy lyk pragtig,” komplimenteer Janine. “Jy kan darem sowaar beeldskoon lyk as jy die dag wil.”

			Maya is verleë. “Ag nee, beeldskoon is ek nou nie. Ek het gedress en geverf. Moeite gedoen. Mens sou sweer ek is die een wat gaan optree, ek is so op my senuwees.”

			“Jou operaster is seker nie op sy senuwees nie. Hy is mos gewoond aan die groot operasale van die wêreld. Ons is maar ’n klein ou dammetjie.”

			Kobus en Bennie kom deftig aangetrek na die sitkamer. “Julle twee lyk so sexy, niemand gaan ons raaksien nie,” kla Bennie kastig. 

			Maya stel Janine voor. “Ons kan seker ry as julle reg is?”

			“Ek kan nie wag om Gianni weer te hoor sing nie,” sê Kobus terwyl hulle ry. “Om na ’n CD te luister is nie dieselfde as om iemand persoonlik te sien nie, en dit nogal op ’n verhoog.”

			Bennie sug teatraal. “Ja, en Gianni is so handsome. Deel van die lekker is om na hom te kyk.”

			“Het die meisies daardie ou pursue toe hy nog saam met my geswot het, hoor,” lag Kobus. “Selfs toe hy maak of hy gay is, wou hulle hom nie uitlos nie.”

			“Gmf, niemand het hom geglo nie,” spot Bennie. “Party mense staan voor in die ry wat looks en talent betref. Hy het voor gestaan, en no mistake.”

			Maya-hulle stap by die voorportaal van die Konservatorium in. Sy is nie verbaas om te sien hoe vol dit is nie. Mense staan bankvas onder, teen die trappe op en tot by die deure van die Endler-saal. Kobus baan vir hulle ’n pad verby die skare en hulle gaan met hul komplimentêre kaartjies in tot heel voor in die saal. 

			Maya dink mense kyk na haar. Sy voel asof sy met klokke behang is. Jy verbeel jou, vermaan sy haarself, maar kort-kort as sy om of opkyk, sien sy oë op haar. Sy sal maar net haar rug moet styf maak en maak asof sy dit nie agterkom nie.

			“Jy’s reeds berug, ou pellie,” fluister Janine met ’n grinnik.

			Justin, Beth en Anita kom sit direk agter hulle. Justin en Beth groet, maar Anita kyk anderpad. O, sy is baie kwaad vir my, dink Maya meewarig. Sy dink ek het Gianni voor haar mooi neusie weggeraap. 

			Die mense begin die saal vol maak. Sy bestudeer die program. Die eerste item is die aria “Nessun dorma” uit Puccini se Turandot en ’n onbekende sanger, Cyril Julius, gaan dit sing. Sy draai om na Justin.

			“Wie is Cyril Julius?”

			“O, hy is een van Gianni se protégés. Gianni gee beurse vir behoeftige, talentvolle sangers. Hy het al ’n uitgebreide beursprogram. Ek dink hy het al vyf beurse uitgeloof. Cyril gaan een van die dae in Duitsland verder sang studeer.”

			Maya is verbaas. Gianni het nie ’n woord oor sy filantropie gerep nie. Dit moet hom baie geld kos om vyf beurshouers te help. Hy is nie ’n selfsugtige ster nie. Haar hart word sommer warm as sy dink hoe vrygewig en ondersteunend hy is. Die man is amper te goed om waar te wees. Al tekortkoming waaraan sy kan dink, is dat hy nogal veeleisend kan raak. 

			Nee, sy ander probleem is dat die vroumense hom so waardeer. Dit is ’n groot probleem vir iemand wat vir hom lief word.

			Net sy het nog nie vir hom geval nie ...

			Die tweede item is ’n onbekende sopraan, Sara Mpefu, wat die “Habanera” uit Carmen van Bizet sing. Eers daarna sing Constance du Toit en Gianni ’n duet, “Parle-moi de ma mère”, ook uit Carmen. Dan sing Constance ’n aria, “Ancora un passo” as Butterfly in Puccini se Madama Butterfly. Constance en Gianni sing ’n duet uit Madama Butterfly, “Vogliatemi bene ... O quanti occhi fisi”. 

			Dan is dit pouse, waartydens vonkelwyn bedien sal word. 

			Daarna sing hulle “Un dì, felice, eterea” (Een gelukkige, eteriese dag) uit La traviata van Verdi. Eers daarna sing Gianni soloarias, “Celeste Aida” uit Verdi se Aida, “Questa O Quella” uit Verdi se Rigoletto, “La donna è mobile” (Die vrou is wispelturig), ook uit Rigoletto. En uit Puccini se La bohème sing hy vir Constance “Che gelida manina” (Jou handjie is bevrore). 

			Dit val Maya op dat al die duette en arias oor die liefde gaan. Sy wag in spanning om Gianni te sien en hoor. Luister na die eerste twee sangers, maar kan nie wag vir die eerste duet nie. Vroeër was die applous louwarm, maar dit is oorverdowend toe Constance en Gianni verskyn. Constance dra ’n rooi aandrok met blinkers en haar hare is opgedoen. Sy lyk werklik mooi.

			“Constance gaan sleg afsteek by Gianni,” hoor sy Anita duidelik sê. “Sy is glad nie op sy vlak nie.”

			Maya veronderstel die twee moes die afgelope tyd toe hy so baie weg was, hard geoefen het. Dit is waar dat hy wêreldstatuur het, en Constance het dit nie, maar om dit hardop in die gehoor te sê, is bloot venynig. Sy kyk afkeurend om na Anita, wat haar ignoreer.

			Die twee sing. Maya is betower. Constance sing mooi, maar dit is Gianni se stem wat die saal vul, die mense betower en Maya aangryp. So iets het sy nog nie beleef nie. Sy het sy CD’s gespeel en gehoor hy sing wonderlik, maar hier in dié saal is dit ongelooflik.

			Die applous is weer oorverdowend en hou lank aan. Sy wag deur Constance se solo’s vir hom. Pouse breek aan en dit voel onwerklik. Sy is behoorlik in ’n dwaal toe hulle opstaan om na die voorportaal te gaan.

			“Ons vriend kan wragtig sing, nè?” lag Kobus, wat sien hoe sy bykans kontak met die werklikheid verloor het.

			“Sjoe,” is al wat sy uitkry.

			In die portaal, waar almal vonkelwyn drink, dreun dit van al die gepraat. Maya teug en probeer dit ignoreer dat mense na haar kyk. Sy sien André Liebenberg. Hy kom nader.

			“Hallo, Maya. Ek het jou gesien ...” begin hy spottend, smalend.

			“Ja, toemaar,” knip sy die opmerking kort. “Jy weet mos hoe die pers die kat aan die stert kan beetkry.”

			“O? Die operasanger bly darem al lank by jou. Niemand anders durf kom kuier nie.”

			Voordat sy daarop kan reageer, hoor sy iemand roep: “Hallo, Maya.” Dit is Gordon. Hy kom omhels haar asof hulle ou en intieme vriende is. Sy stel hom voor aan André, Janine, Kobus en Bennie.

			“Jy lyk lieflik,” koer hy. “Ek kan jou sommer ontvoer. Gianni sing mooi, nè?”

			“Mooi is ’n eufemisme vir hoe hy sing.”

			Gordon lag. “Ja, hy het die wêreld aan sy voete, hoor. O, daar kom hy nou oë wys, maar hy sal nie iets drink nie.”

			Gianni word omring deur mense. Hy gesels links en regs, glimlag, beur sy pad deur na waar Maya-hulle staan. Ander mense kyk, lyk nuuskierig, praat duidelik oor hulle. Die Maddons is ook daar naby, maar hulle kom nie nader nie. André draai om en loop weg voordat Gianni vir Maya-hulle bereik. Gianni kyk vlugtig na hom, maar glimlag vir hulle.

			“Hoe gaan dit hier? Geniet julle dit?”

			Almal begin prysliedere sing. Maya bly stil. Hy kyk vraend na haar.

			“Dit is ongelooflik mooi,” sê sy.

			Hy glimlag. “Ek dink ek gaan maar weer terug. Nou-nou sing ek weer.”

			Gordon help hom deur die mense beur en hulle verdwyn. Janine kyk hulle verlangend agterna. “Stil, julle, daar gaan ’n ware man verby.”

			Maya kan nie help om te lag nie. Sy kan sommer sien Gianni het Janine ook uitgeboul.

			Die tweede helfte van die konsert is mooier as die eerste helfte. Maya sit in vervoering. Gianni en Constance sing hulle liefdesduet uit La traviata en Maya kry trane in haar oë. As hy so vir die arme Hongaarse sopraan gesing het, is dit geen wonder sy het tot die dood toe op hom verlief geraak nie. Hy sing die aria “Die vrou is wispelturig”. Hy loop na die voorkant van die verhoog en dit lyk sowaar asof hy afkyk na Maya, wat betower daar sit. 

			Of kyk hy na Anita, wat net agter haar sit?

			Die konsert is ’n dawerende sukses. Die applous hou aan en aan. Gianni moet verskeie buigings maak. 

			Hy en Constance sing ’n toegif en hy moet weer ’n solo sing. Hy sing die aangrypende lied “Heimwee”. Maya sien hoe geroer die mense is. Sy vee skelmpies ’n traan uit haar oog. Hy sing van verlange en hy doen dit oorweldigend. Sy kan egter nie dink dat hy werklik terugverlang as hy so ’n glanslewe in Europa lei nie.

			Daarna gaan hulle huis toe. Maya wonder of Gianni sy sukses iewers gaan vier. Saam met Constance? En wie anders? Wat ook al, dit is nie iets waarheen sy of Kobus-hulle genooi is nie.

			Wat gaan nou met haar aan? Sy is jaloers. Wie draai nou weer om hom? As die warboel van haar gemoed nie liefde is nie, wat is dit dan? Verbeel sy haar net dat sy vir Gianni lief word, maar eintlik is sy oorrompel deur die voorkoms en stem, soos sy ander bewonderaars? Daar is ’n man agter daardie attribute wat solied en betroubaar moet wees. 

			Wat vir háár iets moet voel.

			Anders moet sy liewer haar skanse oprig, sodat hy nie ook háár hart breek nie. 

		

	
		
			Agtien

			Gianni het die vorige nag baie laat teruggekeer. Maya het wakker geword van die gedreun van die Ferrari. 

			Hy kom ook nie ontbyt toe nie. Sy veronderstel hy is moeg ná die konsert, en wil nou rus. 

			Kobus en Bennie kom eet ontbyt en Bennie stel voor dat sy daarna vir hom poseer. “Ek kan van ’n foto af werk, maar dis altyd beter as iemand voor my sit. Ek kry ’n idee van hulle persoonlikheid wanneer hulle met my gesels en dit is belangrik.”

			Hulle spreek af dat hy haar op die stoep sal skilder waar die lig helder is. Daar stel hy sy esel en tafeltjie met verf en tekengoed op. Sit ’n doek op die esel. Meng sy verf op ’n palet. Kyk stip en ontledend na haar. Sy kom agter nuuskierige personeel loer deur die venster. Daar is egter geen teken van Gianni nie. 

			Bennie het al haar buitelyne geverf toe Gianni eers by die stoepdeur uitkom. Hy lyk uitgerus maar nie besonder vriendelik nie. Maya se hart begin onwillekeurig rumoer.

			Sonder om te glimlag sê Gianni: “Ek sien die portret word geskilder.”

			“Jy wil dit mos hê?” vra Bennie, verfkwas in die lug.

			“Ja, ek wil dit hê.”

			“Het jy al ontbyt gehad?” vra Maya vriendelik.

			“Sit asseblief doodstil, Maya,” vermaan Bennie. “Moenie praat nie.”

			“Ek sal later iets bestel, dankie,” sê Gianni. “Het ek jou so moeg gesing dat jy nie na die after-party wou kom nie?” Hy klink regtig geïrriteerd.

			Maya kyk hom verbaas aan. “Watter after-party?”

			“By die Maddons. Hulle moes jou genooi het, of Gordon moes jou, almal van julle, jy, jou vriendin, Kobus en Bennie, genooi het.”

			“Niemand het ons genooi nie,” sê Maya.

			Bennie vergeet van sy aanmaning dat Maya stil moet sit. Hy draai na Gianni. “Ons sou gekom het as ons genooi was.” Teleurstelling blyk duidelik uit sy stem.

			“Ek het gewag dat julle kom en toe dink ek julle wou eenvoudig nie.” Gianni klink regtig kwaad. “Dit lyk my ek sal iemand hard moet aanspreek.”

			Maya hoor ’n motor by die hek en kyk om. “Daar kom Gordon.”

			“Ek gaan hom wragtig konfronteer,” sê Gianni kwaai.

			Bennie sug en kyk na Maya. “Dit lyk nie vir my of ons vanoggend veel gedoen gaan kry nie.”

			Almal wag vir Gordon om na die stoep te kom.

			“Môre, môre!” roep hy vrolik. “Hoe gaan dit ná daardie uiters suksesvolle opvoering?”

			Gianni staan met sy duime in sy sakke gehaak. Hy lyk aggressief. “Jy moet iets verduidelik.”

			“O, wat?” vra Gordon, maar sy hele houding word behoedsaam.

			“Waarom het jy nie gesorg dat Maya-hulle gisteraand by die partytjie aansluit nie?”

			“Dit maak nie saak nie,” probeer Maya paai, want Gianni lyk woedend en Gordon is kennelik verskrik.

			“Dit maak saak,” sê Gianni bruusk. “Dit maak sommer baie saak. Ek wil mense nooi, en dan word hulle geïgnoreer. Almal wat komps gekry het, is na die partytjie genooi. My spesiale gaste.”

			“En sommiges is spesialer as ander,” probeer Gordon grap, en kyk na Maya.

			“Ja, sommiges is spesialer as ander,” blaf Gianni. 

			Gordon lyk geïntimideer. Maak ’n verontskuldigende gebaar met sy hande. “Dis nie my skuld nie, Gianni. Anita het gesê sy sal sorg dat almal genooi word, ek hoef my nie daaroor te bekommer nie.”

			“O, so?”

			“Ja. Ek is so jammer, Maya. Ons kan daarvoor opmaak. Ons neem julle uit vir ’n lekker ete.”

			Gianni maak ’n minagtende geluid. “Ja, ons kan probeer vergoed, maar dit is gisteraand se funksie wat belangrik was. Kom, Gordon, ek wil alleen met jou praat.”

			Hulle loop by die deur in. Maya kan hoor hoe hulle stry. Toe hoor sy Gianni se suitedeur toeklap. Sy en Bennie kyk betekenisvol na mekaar. 

			Sy wenkbroue is opgetrek. “Hei, maar die man is kwaad. Hy gee nou daai agent ’n skrobbering. Ek moet sê, ek is vreeslik teleurgesteld dat ons nie die fees kon bywoon nie. Ek sou dink, cherchez la femme, nè?”

			“Ja, soek die vrou agter alles,” sug Maya, wat eintlik ook teleurgesteld is.

			“Ek is nie verbaas dat mense op jou jaloers is nie. Dink jy jy kan nou weer stilsit? In dieselfde pose as voorheen?”

			Ná ’n ruk hoor Maya weer stemme. Gianni en Gordon kom nie weer stoep toe nie. Hulle gaan blykbaar agter uit, want net daarna ry Gordon. Gianni volg in die Ferrari.

			“Gmf, kom groet nie eens nie,” merk Bennie kripties op en skilder voort.

			Kobus kom uit. “Ek hoor daar was marakkas. Ek lê by die swembad en mis als, tot Gianni en daai pseudo-Italianer by my verbykom, baie kwaad vir mekaar.”

			Bennie vertel hom van die after-party wat hulle gemis het.

			“Maar vervlaks, dis sou mos lekker gewees het!” roep Kobus verontwaardig uit.

			In die middag kom die afleweringsvoertuig van Flowers Galore weer by Paradise Manor aan. Bennie, Kobus en Maya is op die stoep.

			“Kyk, boetedoening,” spot Kobus. 

			Die afleweringsman kom met twee enorme ruikers aan. “Dit is vir mevrou Roberts.”

			Maya staan op. “Dankie.”

			Kobus en Bennie vat elkeen ’n ruiker, wat so groot is dat hulle omtrent daaragter wegkruip. 

			“Reuseding, dié,” sê Bennie, wat die grootste ruiker in sy arms vashou. “Wat staan op die kaartjie, Maya?”

			Sy lees hardop: “Met apologie en liefde van Gianni.” Haar hart pomp vla, soos Janine altyd spot.

			“Dis nice van hom,” sê Kobus. “Van wie kom dié een?”

			Maya lees die kaartjie: “Ek vra nederig om verskoning. Gordon.”

			Bennie lag. “Gianni het daai ou reguit na die bloemiste gesleep nadat hulle hier weg is. Waar moet ons die goed gaan sit?”

			Maya glimlag breed. “Een in die portaal, een in die sitkamer, asseblief. Ek sal julle wys waar.”

			Gianni is vyfuur terug. “Ek neem julle vanaand vir ete by Hidden Valley. Ons ry seweuur en hulle berei vir ons ’n spesiale spyskaart voor. Ek en Maya ry in my motor en julle ander twee kan ons volg.”

			“Jy doen soveel moeite en dis nie nodig nie,” sê sy. “Dankie vir die pragtige blomme.”

			“Bly jy hou daarvan. En alles is nie slegs nodig nie, dis verdiend.”

			Maya het gedink aan hoe mooi Constance in rooi gelyk het en besluit om die aand self ’n nousluitende rooi rokkie aan te trek. Rooi laat haar vrolik en sprankelend voel. Sy is aangetrek en reg om te gaan, toe daar ’n klop aan haar deur is. Sy dink dit is Gianni en maak met ’n glimlag oop. Haar glimlag verdwyn egter toe André Liebenberg daar staan met ’n bossie asters in sy hand.

			“Halloo ... Oe, jy lyk stunning.”

			“Ek gaan ...”

			Meteens gryp hy haar en soen haar woorde bykans hartstogtelik weg. Sy ruk los en stoot hom weg. Maar dit is net te laat. Sy het vlugtig gesien dat Gianni by sy deur uitgekom het, dat hy verbaas en met ’n frons, na hulle staar. Daarna verdwyn hy weer by sy deur in.

			“Wat op aarde dink jy doen jy?” vra Maya woedend. Sy het lus om André te klap dat sy tande ratel. Watse indruk het Gianni nou gekry?

			“Ek wou maar net kom kuier.” Hy presenteer sy bos blomme waarvan twee geknak het toe hy haar gegryp het. 

			Maya is siedend oor die vrypostigheid. Dis nie asof daar iets tussen hulle is nie, of verbeel hy hom daar is meer as blote vriendskap omdat sy saam met hom ballet toe gegaan het?

			“Jy behoort ’n afspraak te maak.” Te probeer maak, maar jy weet seker ek sal nee sê. “Ek gaan in elk geval uit.”

			“Saam met die sanger?” vra André smalend.

			“Ja, saam met die sanger. En ...” Nee, sy gaan hom nie van Kobus en Bennie ook sê nie. Laat hy maar dink dis net sy en Gianni.

			“Moet ek nou loop?”

			“Ja, André, jy moet loop.”

			Hy hou die powere ruikertjie na haar toe uit en sy is verplig om dit te vat. “Dè. Dis vir jou.”

			Hy draai om en loop. 

			Sy maak haar deur toe en kyk na die blomme. Kan nie help om dié bossie te vergelyk met die yslike bosse rose en lelies wat Gianni gestuur het nie. Gianni is ryker as André, betig sy haarself. Nogtans, dié lyk nie eens vars nie. Gister se blomme op ’n special by die supermark. Sy gaan gooi dit in haar kombuisasblik.

			Daar is weer ’n klop aan haar deur. As André wragtig teruggekom het, gaan sy hom roskam. Met ’n ysige gesig maak sy die deur oop en dié slag is dit Gianni wat daar staan. Hy het ’n spottende uitdrukking op sy gesig wat haar keer om te glimlag. 

			“Is jou bewonderaar weg?” grinnik hy.

			“Ja, hy het onverwags en ongenooid hier aangekom.”

			“Is jy reg om te gaan?”

			“Ja, ek kry net my handsak.”

			Hulle loop na die portaal, waar Bennie en Kobus wag.

			“Haai, jy lyk ’n million dollars,” komplimenteer Bennie geesdriftig. “Ek behoort jou in daardie rok te skilder. Jy moet dit môre aantrek. Dink julle nie sy lyk mooi nie?”

			“Beeldskoon,” sê Kobus. 

			“Nie sleg nie,” sê Gianni.

			Is dit al? dink Maya afgehaal. 

			Die restaurant kyk oor ’n vallei uit en hulle drink eers vonkelwyn op die terras. Maya kyk na die sonsondergang daar na Tafelberg se kant toe en kry die nare gedagte dat die son gaan sak oor haar kort vriendskap met Gianni.

			“Dié plek roer iets in my,” sê Gianni. Hy staan langs haar maar raak geensins aan haar nie. Sy voel asof die toneel van André wat haar soen, ’n glasmuur tussen hulle laat inskuif het. 

			“Dis sowaar mooi hier,” stem Bennie saam. “Ons kon hier kom bly het as dit nie so duur was om hier iets aan te skaf nie. Hierdie restaurant is my droom. Ek weet van die sjef. Hy is een van die bestes in die land.”

			Maya teug aan haar vonkelwyn en let op dat ander mense openlik of diskreet na hulle kyk. Sy sal maar net daaraan gewoond moet raak. Gianni is nie meer lank by hulle nie.

			Die ete is onverbeterlik. Kunstig gerangskikte en smaaklike disse op plat borde kom die een na die ander by hulle tafel aan. Gianni het dit vooraf so met die sjef gereël, sê hy. Hulle gesels lekker en Bennie veral praat soos ’n draaiorreltjie. Al lag en gesels Gianni, kan Maya instinktief aanvoel dat iets aan hom krap. Hy is nie heeltemal op sy gemak by haar nie. Sy betrap hom een of twee keer dat hy haar fronsend beskou.

			Waarom sou dit hom so pla dat André by haar aanlê?

			Sy voel asof sy iets verloor wat sy nie gaan terugkry nie. 

			

		

	
		
			Negentien

			Bennie en Kobus bly nog net twee dae en Bennie skilder pal. Maya moet poseer en wanneer sy weggaan om iets anders te doen, rond hy af. Gianni kom kyk so nou en dan maar hy en Kobus sit meer by die swembad en gesels en bak in die son. 

			Die skildery is byna voltooi en Maya poseer vir oulaas op die stoep toe ’n wit motortjie by die hek inry en in die oprit stilhou. Twee meisies klim uit en kom na die stoep aangeloop. Maya kan sien dat hulle nie vriendelik lyk nie. Wat op aarde gaan nou aan? Sy ken nie een van die twee nie, maar hulle lyk na studente.

			“Is u Maya Roberts?” vra die een.

			Maya moet beweeg en Bennie sug. Maak sy kwas skoon.

			“Ja, ek is Maya Roberts. En julle is?”

			“Lynette en Magda. Ons is vriendinne van Anita. Ons swot almal drama.”

			Maya kry ’n nare voorgevoel. “Waarmee kan ek help?”

			Die rooikop kyk eers na Bennie asof sy wens hy wil loop, maar hy bly staan. “Waarom loop u vir almal en vertel dat Anita ’n verhouding met prof Liebenberg het?”

			Maya is totaal uit die veld geslaan. “Wat? Waar kom jy daaraan?”

			Die ander meisie, ’n brunet wat ’n dramaties aanvallende houding inslaan, vuiste op die heupe, gluur Maya aan. “Dit is net sodat meneer Bardotti afgeskrik moet word.”

			“Meneer Bardotti?” vra Maya.

			“Ja, hy en Anita het ’n serious thing going en nou kom jý ... u en probeer dit met skinderstories verbreek. Anita is in ’n toestand. Sy is te skaam om klas toe te kom en almal, álmal skinder nou. Die arme prof protesteer maar niemand glo hom nie.”

			“Shame,” sê Bennie. “Ek gaan roep gou vir meneer Bardotti sodat hy dié ou misverstandjie kan opklaar.”

			Die meisies kyk grootoog na hom en hy verdwyn vinnig by die deur in. 

			Maya is vuurwarm van ergernis en verleentheid. “Ek verseker julle ék is nie die een wat die twee beswadder het nie. Ek is nie deel van die kampus nie. Hoe sal ek so ’n skinderstorie versprei kry?”

			“Daar is maniere om mense se lewe te verwoes,” sê die aggressiewe brunet dramaties.

			Maya kners op haar tande. “Julle gaan my nie glo nie, al sê ek wat.”

			Bennie kom by die deur uit, gevolg deur Gianni en Kobus in swembroeke. Maya sien wat ’n uitwerking Gianni se sexy voorkoms op hulle het. Sy hoor behoorlik hoe hulle asem intrek.

			“Wat hoor ek?” vra hy. Hy lyk kwaad, sy donker wenkbroue in ’n swaar frons saamgetrek. “Verduidelik asseblief die storie van dié kastige liefdesdriehoek.”

			Die brunet is nou so mak soos ’n lam. “Anita het ons vertel dat Maya Roberts ...”

			“Mevrou Roberts vir jou,” berispe Gianni streng. 

			Die meisie skrik en begin stotter. “M-mevrou Roberts. Anita s-sê ...”

			Die ander een neem weer oor. “Anita sê mevrou Roberts vertel vir almal dat Anita ’n verhouding met prof Liebenberg het.”

			Gianni draai spottend na Maya. “Hoe kan jy so gemeen wees, Maya?”

			Sy voel sy kan hom bevlieg. “Wat? Ek het beslis nie so iets teenoor enigiemand kwytgeraak nie.”

			Hy gryns. Kyk na die meisies. “Sy sal nie so iets oor professor Liebenberg sê nie want hy is dan verlief op haar.”

			“Wat?” Hy maak alles net erger! “Dis nie waar nie.”

			“Nie? Hy neem jou uit, soen jou hartstogtelik. Natuurlik voel hy iets vir jou. Maar miskien verneuk hy jou weer met Anita Maddon.” 

			“Gianni, moenie ...” begin sy woedend.

			“Ek blameer hom nie. Anita is baie mooi. Ongelukkig is sy ook onvolwasse. Jy het veel meer om die lyf. Figuurlik, natuurlik, nie letterlik nie. Jy lyk nog goed in ’n bikini.”

			Maya verbeel haar sy hoor Bennie en Kobus proes van die lag, maar hulle staan agter haar en sy wil nie omdraai nie.

			Gianni loop tot naby die meisies en kyk albei op en af. Hulle lyk oorbluf.

			“Julle lyk na baie getroue vriendinne. Het julle uit jul eie gekom of het Anita julle gestuur?”

			“Sy het ons gevra ...” begin die rooikop vervaard, maar die brunet praat haar vinnig dood.

			“Ons het gedink ons moet self kom.”

			“Maar wáárom?” treiter Gianni hulle. “Om mevrou Roberts te sê om nie so ’n skurk te wees nie, of om my ook by die saak te betrek? Julle het mos geweet ek is hier. Was dit om seker te maak ek weet die storie is nie waar nie?”

			“J-ja,” sê die een meisie. Die ander een bly stil. 

			“Waarom sou ek enigsins omgee wat in Anita se private lewe aangaan?” Gianni staan met sy vinger op sy ken asof hy kastig met homself praat. “Daar is niks tussen my en Anita nie, behalwe vriendskap. Ek is jammer as sy die verkeerde indruk gekry het. Ek was een van haar pa se studente en ons is nog al die jare vriende. Ek het hierheen gekom om weer so ’n bietjie onderrig te ontvang. Die rede waarom ek op Stellenbosch is, is bloot professioneel, met ’n bietjie vakansie ingesluit.”

			“Dié tweetjies het net ’n verskoning gesoek om hierheen te kom om jou te sien,” sê Bennie katterig. “Hulle het die hele storie opgemaak. Hulle is mos dramastudente. Hulle het vir ons ’n opvoering kom gee.”

			“Wag nou,” sê Maya. “Is daar regtig so ’n skinderstorie?”

			“Ja, Mevrou,” sê die brunet.

			“Wel, dit kom nié van my af nie.”

			“Ek dink ons moet loop,” sê die rooikop en trek haar vriendin aan die arm.

			Hulle groet vinnig en draf omtrent terug na hulle motor.

			“Foeitog, so kinderagtig,” sê Gianni. “Kom ons gaan kraak ’n kraffie Bollinger.”

			Maya voel egter nie rustig nie. André het veroorsaak dat Gianni dink sy stel in die man belang en daar loop ’n skinderstorie waarin sy as ’n gemene, kleinlike skinderbek voorgestel word. 

			Gianni het regtig probleme met hom saamgebring. Terselfdertyd het hy die alledaagse saaiheid totaal verdryf.

			

		

	
		
			Twintig

			Kobus en Bennie is die vorige dag weg. Die skildery het agtergebly en Gianni het dit na sy suite geneem, maar Maya wonder of hy dit regtig nog wil hê. Sy sien hom by ontbyt en gaan na hom toe. Sy het ’n ander rede om met hom te praat.

			“Ons kan die BMW gaan haal. Die paneelkloppers het laat weet dis gereed vir afhaal. Hulle het nogal vinnig gewerk.”

			Hy kyk op. Glimlag mooi en vee sy mond met sy servet af. “Ek kan jou net hierna soontoe neem.”

			“Jy kan saam met my ry.”

			“Nee, ek het nou genoeg saam met jou gery. Jy ry saam met my.”

			O wel, dit is opwindend om in die Ferrari te ry, dink sy. “Goed, dan. Ek kry jou oor ’n halfuur by die voordeur.”

			Gianni vorder vinnig deur die dorp tot op die R44 waar hy in Somerset-Wes se rigting draai. Hulle praat net nou en dan met mekaar oor beuselagtighede. Toe hulle egter halfpad na Somerset-Wes is, vra hy: “Is daar iets tussen jou en daardie professor Liebenberg?”

			Maya kyk fronsend na hom. “Nee, absoluut niks. Waarom hy my nou die dag so gesoen het, weet ek nie. Miskien wil hy weer probeer vriende maak. Ek wou nie weer met hom uitgaan nadat ons by die ballet was nie. Nou moet ek boonop gekonfronteer word met ’n skinderstorie wat ek beslis nie versprei het nie.”

			Gianni kyk nie na haar nie, maar sê: “Ons weet mos daar is ’n vuurtjie waar ’n rokie trek.” 

			Maya vererg haar dadelik. “Liewe hemel, hoekom moet ek so versondig word? Ek het niks gedoen om enigeen te na te kom nie. Ek skinder ook nie want ek dink dit is laag en gemeen. As iets my pla, praat ek direk. Ek beswadder niemand agteraf nie.”

			Hy kyk vlugtig na haar. “Ek het jou as eerlik opgesom. Ek glo ook nie die storie nie. Dit kom van iemand anders af.”

			“Wat het jy dan bedoel toe jy gesê het daar trek ’n rokie waar ’n vuurtjie is?”

			“Ek het bedoel dat daar dalk waarheid in die skinderstorie lê. Anita is ’n mooi meisie en ietwat van ’n flerrie. Ek is jammer om dit te sê en ek weet as ek dit teenoor jou sê, sal dit nie verder gaan nie. Anita kan maklik iets met haar professor aanknoop. Vir haar is hy mos iemand belangriks.”

			“Maar dis vir jou wat Anita wil hê, nie haar professor nie.”

			Hy kyk weer vlugtig na Maya. “Iemand soos Anita wil graag hê ander studente moet dink sy is vir mans onweerstaanbaar. As sy ’n dosent of iemand bekends kan vang, is dit mos ’n veertjie in haar hoed. Anita is ’n operator. Miskien wil sy my jaloers maak, toe stuur sy haar vriendinne om kastig met jou te kom praat.”

			“Dis so verspot.”

			“En deursigtig. Ek wil my nie met so ’n lawwe spul ophou nie.”

			Hy ry so vinnig en haar aandag is so in beslag geneem deur die verwikkelinge dat sy nie eens agtergekom het hulle is al by die nywerheidsgebied waar die paneelklopper is nie. Sy moet die laaste entjie beduie en toe is hulle daar. 

			Hulle hou stil en mense in die straat vergaap hulle aan die Ferrari. Gianni maak vir Maya die deur oop en laat haar vooruit loop.

			“Ons kom haal mevrou Roberts se BMW,” sê hy vir die ontvangsdame. 

			Dié roep die werkswinkelbestuurder.

			“Gaan kyk jy of die motor na jou sin reggemaak is, ek reël solank betaling,” sê Gianni.

			Maya loop deur en gaan kyk. “Haai, die motor lyk splinternuut. Dis pragtig reggemaak.”

			“Ek sal die motor vir u uitbring straat toe,” bied die bestuurder aan.

			Sy gaan terug. 

			Gianni is in gesprek met die ontvangsdame. Hy kyk om. “Alles reg?”

			“Perfek, dankie. Die motor lyk of dit pas uit die vertoonkamer gekom het.”

			“Ek is bly. Ons kan seker ry?”

			Hulle loop by die deur uit. Hy loop saam na waar die bestuurder vir hulle by die oop deur van die motor staan en wag. Maya klim in, bedank die bestuurder en ry. In haar truspieël sien sy die Ferrari agterna kom. Gianni het die hele ongeluk so ordentlik gehanteer. Hy het om verskoning gevra en daarna alles betaal. Sy kan nie help om vir so iemand respek te hê nie.

			Terwyl sy ry, dink sy dat sy vir hom al hoe meer respek kry. En nie net respek nie. Sy het teen haar wil en beterwete aan hom verknog geraak. Benewens die feit dat hy haar fisiek uitboul, het hy nog ’n sterk persoonlikheid ook. Hy laat nie met hom mors nie. Hy laat hom nie deur sexy jong meisies aan die neus lei nie.

			Maya is verbaas om te hoor dat dit Gordon is wat haar bel.

			“Ek is jammer om te pla, maar ek hoop jy kan ’n kort rukkie aan my afstaan. Dit gaan oor Gianni, maar ek wil dit nie oor die foon bespreek nie. Dis regtig belangrik. Kan jy my miskien iewers ontmoet? En hou dit maar geheim, hoor. Gianni moenie weet ek praat agter sy rug nie.”

			Maya is nuuskierig. Waaroor wil Gordon dan nou juis met haar praat? Weier kan sy nie. Miskien moet sy met iets help. Sy spreek af om hom by ’n restaurant op een van die Jonkershoek-plase te ontmoet.

			Gordon is voor haar daar en hy is kennelik bly om haar te sien. Hulle gaan sit by ’n tuintafel en bestel koffie.

			“Waaroor wil jy praat?” vra Maya, wat haar nuuskierigheid skaars kan bedwing.

			Gordon sug teatraal. “Gianni is kwaad vir my. Ek het gehoop jy sien kans om die vrede tussen ons te help herstel. Hy is so moeilik vandat hy in Suid-Afrika kom kuier het. Die ding van die konsert, toe jy en jou vriende nie genooi is nie, was vir hom net die vrot kersie op die koek. Maar dis nie my skuld nie. Dis daardie klein tert van ’n Anita wat haar skoentjies flenters hardloop agter hom aan, wat al die gemors veroorsaak. Kyk, ek is gewoond dat vroumense agter hom aanhol, maar sommige is erger as ander. Ek het my hande vol.”

			“Ag, Gordon, vergeet van die partytjie. Ek gee regtig nie om nie en jy kan dit gerus as iets van die verlede beskou. Wat anders het Gianni kwaad gemaak?”

			Sit sy regtig hier oor allerhande twak met dié dramatiese mannetjie en gesels? Skinder? As hy nie met iets ernstigs vorendag kom nie, mors hy net haar tyd.

			“As Gianni vir iemand kwaad is, word hy nie sommer gou weer goed nie,” kla hy.

			“Maar julle gaan tog een van die dae Covent Garden toe. Jy reël vir hom belangrike dinge. Hoe kan hy kwaad bly?”

			Sy hoop regtig Gianni is nie so befoeterd soos Gordon probeer voorgee nie.

			Die koffie kom en hulle drink eers voordat hulle verder gesels. 

			Met ’n martelaarshouding kyk Gordon na die dam waarop eendjies swem. “Gianni het gevra dat ek vir Constance du Toit ’n vliegtuigkaartjie en verblyf reël want sy wil ook Londen toe kom. Sy kan glo daar sanglesse neem. Toe ek kapsie maak, word hy vreeslik kwaad vir my.”

			Maya is heimlik geskok. Sy kan nie direk na Gordon kyk nie, anders sien hy dit in haar oë. Sy hou haar luiters, haar wimpers afgeslaan.

			“Het jy toe vir haar bespreek?”

			“Dit lyk my ek sal moet.” Hy glimlag wrang. “Dis weer ’n geval van twee honde baklei oor ’n been en die derde een loop daarmee heen.”

			Maya verstyf. “Van watter twee honde praat jy? Anita en ek miskien? Ek verseker jou ek is nie een van die honde wat oor Gianni baklei nie.”

			Gordon se gesig word voor haar oë bloedrooi. “Ekskuus, ek het dit nie so bedoel nie.”

			Maar jy het, mannetjie, dink Maya ergerlik.

			“Gee jy te kenne dat daar iets tussen Constance en Gianni ontwikkel wat meer as blote vriendskap is?”

			Gordon sug hoorbaar. “Sy is lankal gek oor hom. Dis op haar aandrang dat ons die konsert moes hou waarin hulle twee liefdesduette gesing het.”

			“Sy is tog getroud?”

			“Getroud, maar uitgekuier met haar man,” sê Gordon smalend. “Hy kan tog nie met Gianni kompeteer nie. Omtrent almal steek sleg by Gianni af.”

			Helaas, dit is waar dat hy soos ’n swaan tussen eende uitstaan, dink Maya meewarig.

			“Maar wat het ek met al dié intriges te doen?” vra sy skerp.

			“Ek wou jou maar net pols oor dié nuwe verwikkeling. Ek sien sowaar nie kans vir nog ’n scene soos die een wat ek met Anita gehad het nie. Sy beskuldig my van koppelary. Sy het Constance gebel en lelike goed vir haar gesê. Sy het my wragtig ’n pimp genoem. Kan jy dit glo?”

			Maya sluk die laaste van haar koffie. “Kyk, ek hou my nie met sulke twak op nie. Ek verseker jou ek sal geen scene van enige aard maak nie. Ek is nie een van Gianni se dolle aanhangers nie.”

			“Nou ja, dan is ek verlig.”

			“Is dit al?”

			“Ja, dis al. Dankie dat jy so verstandig is.”

			“H’m, ja. Ek moet ongelukkig nou weer gaan. Dankie vir die koffie. Ek hoop jou reëlings is in die toekoms minder pynlik.”

			Sy neem haar handsak, groet en loop. Voel dat hy haar agternakyk. Verspotte mannetjie. Hy kry dit amper reg om haar goedkoop te laat voel. Sowaar, sy gaan haar nie met die katgevegte om Gianni se guns bemoei nie.

			Terwyl sy terugry na Paradise Manor, voel sy soos ’n ballon wat afgeblaas is. Haar fut is uit.

			Van skone teleurstelling en ontnugtering.

		

	
		
			Een en twintig 

			Gianni is daardie aand nie by Paradise Manor nie en Maya wonder vir wie hy gaan kuier het. Tevergeefs vermaan sy haarself om nie heeltyd soos ’n jaloerse beminde aan hom te dink nie.

			Die volgende oggend eet hy ontbyt en nooi haar om by hom te sit. Hulle het net klaar geëet en loop uit toe een van Maya se personeellede haar kom voorkeer.

			“Mevrou, kom kyk. Iemand het vir Mevrou die grootse ruiker gestuur wat ek nog ooit gesien het.”

			Is dit Gianni wat dit gedoen het? wonder Maya. Haar hart rumoer en sy kyk liewer nie in sy rigting nie. Straal sy te veel, is dit verkeerd. Hy loop saam en sy veronderstel hy wil haar reaksie sien. Die man van Flowers Galore staan daar by ’n ruiker rooi langsteelrose wat hom amper wegsteek, so groot is dit.

			“Genade,” prewel Maya. “Is dit nie pragtig nie.”

			Gianni kyk oor haar skouer en sy laat hom begaan. Maar toe sy die kaartjie lees, skrik sy haar yskoud. Skone Maya, dankie vir die wonderlike middag wat ons gister kon deel. Liefde, Gordon.

			Haar mond val oop van skok en verbasing. Haar hele lyf verstyf. Haar bloed stol behoorlik. Sy kry skaam, maar terselfdertyd laai daar witwarm woede in haar op.

			“Wat besiel die man?” kners sy dit uit.

			Gianni het tru getree. Sy kyk om na sy gesig. Hy is spierwit en dit lyk asof hy haar te lyf kan gaan.

			“So,” is al wat hy sê. Dit klink soos ’n vloekwoord, vol venyn.

			Hy draai kort om en loop weg na sy suite.

			Maya voel asof sy in trane kan uitbars en op die vloer gaan lê en skop. Hoe kan daardie gemene klein vabond van ’n Gordon haar so ’n lelike streep trek? Hy het bedoel dat Gianni dit moet sien. Hoe stel sy dié misverstand reg sonder om ’n gek van haarself te maak, haar te verneder en te klink soos iemand wat te veel protesteer en dus skuldig is?

			Hy moes die hele ding beplan het. Alleen? Of is iemand anders ook betrokke?

			Dit dryf effektief ’n wig tussen haar en Gianni in.

			“Los dit net op die stoep, dankie,” sê sy vir die afleweraar.

			Sy gaan bel vir Janine en vertel haar die storie.

			“Ag, mens, dis nou vir jou ’n dekselse gemors,” meen Janine. “Daai maaifoedie het dit met opset so gedoen om Gianni af te sit. Gaan vertel vir Gianni die waarheid.”

			Maya kreun. “Ek kan nie. Ek kan my nie so verneder deur verduidelikings te gaan gee waar geen verduidelikings gevra word nie. Wat sal Gianni van my dink? Dat ek bang is hy hou dalk nie meer van my nie?”

			“Wel, my vriendin, ek sien geen ander opsie vir jou nie.”

			“Janine, kom haal asseblief hierdie blomme. Ek wil dit nie hier uitstal nie en dis te mooi om weg te gooi. Jy kan dit in jou portaal of sitkamer sit.”

			“Haai, thanks. Ek sal dit vanmiddag kom haal. Oukei?”

			“Oukei.”

			’n Uur later sien Maya dat Gianni met ’n boek langs die swembad lê en sy lenige lyf aan die son blootstel. Sy moet haarself keer om uit te gaan na hom toe. Wat sal sy tog vir hom sê? Dalk stotter? Kersierooi gaan sy beslis word. Nee, sy kan haarself nie so verneder nie.

			Buitendien is daar die ding met Constance. Wie is hy om ’n vinger te wys as hy self agter die deur staan? As Gordon nie gejok het nie, het Gianni iets met ’n getroude vrou aangeknoop. Nadat hy Anita Maddon gekou en uitgespoeg het.

			Hy is dalk net so ’n vabond soos sy agent. Tussen die twee van hulle hou hulle eintlik ’n gevaar in vir die vrouegeslag.

			Sy wil dit nie van Gianni glo nie, maar wat moet sy dan glo?

			Die hele oggend lank wroeg sy. Toe sy weer uitkyk, is hy nie meer by die swembad nie. Hy het seker by sy buitedeur ingegaan en trek nou aan om iewers heen te gaan. Waarheen? En na wie?

			Met die verskoning dat sy hom gaan vra of hy middagete wil hê, gaan sy na sy deur. Sy het verswak. Maar sy gaan nie kruiperig of nederig of verskonend wees nie. Sy gaan saaklik wees. Sy is tog die gastehuiseienaar wat alles hier moet reël. Haar verskoning is legitiem.

			Met ’n hart wat haar bors vol dawer, klop sy aan die deur. Sy luister. Hoor niks. Sy wil net omdraai, toe die deur ’n skrefie oopgaan en Gianni uitloer. Sy hare is nat en sy bolyf kaal.

			“Ek het gestort,” sê hy.

			“Ek wou net vra of jy ...”

			Hy steek sy hand uit en hy ruk haar behoorlik by die deur in. Druk dit agter haar toe. Hy het ’n handdoek om sy onderlyf en water blink soos pêrels aan sy bruingebrande vel. Hy drup op die vloer.

			“Wat kom jy vir my sê?” vra hy sag, sissend. Sy hand sluit soos ’n band van staal om haar pols. Hy staan so naby dat sy sjampoe en seep ruik. Sy kyk op in diep, donker, spottende oë waarvan die wimpers nat is.

			“E ... ek kom vra of jy wil middagete ...”

			Hy druk haar teen hom vas. Teen die deur vas. Sy voel hoe hy haar ook waternat maak. 

			“Is dit al?” vra hy teen haar mond.

			Sy is so oorweldig dat haar hele lyf en gesig warm word. Haar hart klop so erg dat dit voel asof dit by haar keel gaan uitspring. Onwillekeurig gaan haar mond oop en ’n hulpelose kreun kom daar uit.

			Sy mond sluit oor hare. Verken haar. Proe en dring haar binne. Sy is vasgekeer, maar sy gee haar willoos oor. Haar lyf smelt met syne saam. Sy voel die spiere, die hardheid daarvan. Sy weet sy moet protesteer, of keer, maar sy kan nie.

			Hy los haar meteens. Dit voel asof sy gaan smelt en op die vloer wegvloei. 

			Hy draai om en sy sien dat die handdoek afgegly en vloer toe geval het. Net vlugtig sien sy die welgevormde agterstewe voordat hy die handdoek opraap en dit weer om sy onderlyf draai. Haar gesig brand. Haar lyf brand van begeerte.

			Oor sy skouer sê hy: “Jy moet liewer loop voordat ek jou soos ’n maniak oorval.”

			Oorval my, skree haar lyf. Gaan, want hy stuur jou weg, sê haar verstand.

			Sy maak die deur oop. Kom agter sy bewe van kop tot toon en sy is papnat. 

			Sy vlug na haar eie suite.

			Nadat sy skoon aangetrek is en haar kalmte darem halfpad herwin het, is daar ’n klop aan haar deur. Sou dit Janine wees wat vroeg gekom het? Sy maak oop en snak na haar asem. Gianni staan daar in slenterdrag, sy hare mooi gekam maar nog klam. Hy lyk verleidelik genoeg om haar bene in jellie te laat verander.

			“Ek bring jou boeke terug,” sê hy ewe koel en kalm asof hy haar nie vaneffe amper verlei het nie.

			“Dankie. Kom in.” Sy probeer ook kalm klink maar sy bewe en haar wange word warm. Kan haar hart tog nie ophou om so onbedaarlik te trommel nie?

			Hy kom in en stoot die deur agter hom toe. “Dankie, ek het lekker gelees.” Hy sit die boeke op haar koffietafel neer en draai na haar. Sy oë deurtas haar behoorlik. “Is jy kwaad oor ek my so sleg gedra het?”

			“Jy het my papnat gemaak,” kry sy uit.

			“Jammer, maar ek het nat uit die stort gekom en ek kon jou net nie weerstaan nie. Jy het gelyk soos ’n eekhorinkie wie se neut afgevat is.”

			“Wat?” Het sy tog nie so bedroë en behoeftig gelyk nie? En sy het haar verbeel sy hou haar saaklik!

			Hy kom nader en sy hande sluit om haar gesig. Hitte styg weer in haar lyf op. Sy kan nie wegkyk nie. Sy oë hou haar gevange.

			“Jy is ’n vrou met ruggraat, maar jy kan soms so weerloos lyk. Daardie enorme blou oë. Jou soepel ou lyfie. So lekker om aan te vat. En daardie vol mond soen so lekker.”

			“Gianni ...” fluister sy hulpeloos. Hy toor haar. Sy wou juis die één vrou wees wat nie maklik getoor raak nie.

			“Ek is jammer as ek my gedra het soos die womaniser wat jy seker dink ek is, maar vir jou voel ek meer as net lus. Jy moet weet ek respekteer jou, anders het ek jou net daar bed toe gedra en dinge aan jou gedoen waarvan ek toenemend begin droom. Ek sien jou elke dag en dit word naderhand te veel vir my.”

			“W-wat?” Kan dit moontlik wees? 

			Sy mond kom weer op hare neer, maar dit is aanvanklik teer, soekend. Raak driftiger. Haar hande en arms reik na hom. Vou om sy lyf. Hulle staan asof teen mekaar vasgesweis, maar hy stoot haar saggies terug.

			“Nie nou nie. Ek moet dringend uitgaan, al wil ek nie.”

			Sy smag om weer vasgehou te word, maar sy probeer voorgee dat sy kalm is.

			“Ek sal môre moet vertrek,” sê hy. “Londen toe. Ek moet by my woonstel gaan intrek en met my voorbereiding vir Die barbier van Sevilla begin. Daar is ’n klomp besigheid wat ek moet afhandel.”

			Hy gaan weg. Dis of ’n valbyl geval het. Net met wilskrag hou sy haar gesig reguit.

			“Môre al? Ek het gedink jy bly nog ’n rukkie.”

			“Nee, ek kan ongelukkig nie.”

			Voordat sy dit kan keer, glip haar groot vrees uit. “Gaan Constance saam?”

			Hy frons. “Hoe weet jy van Constance?”

			“Gordon het my vertel.” Sy kan haar tong afbyt. Dit klink mos jaloers. 

			“Ja, sy gaan ook Londen toe. Sy het ’n beurs gekry om sang onder die bekende Mavis Evans te gaan studeer. Mavis was ’n beroemde Walliese sopraan, maar sy sing nie meer opera nie en gee nou klas. Dis ’n wonderlike geleentheid vir Constance. Sy is baie belowend.”

			Maya voel trane agter haar ooglede brand. Sy knip haar oë vinnig en draai weg. “Jy het vooruit betaal en nie die volle tyd gebly nie. Ek sal jou vergoed.” Vir wat word haar stem nou hees? Gianni sal dink sy huil oor hom. Oor hy weggaan. Oor ’n ander vrou belangrik word in sy lewe.

			Hý het waarskynlik ’n beurs aan Constance toegeken. Hy gee mos vir belowende sangers beurse. Sodoende hou hy vir Constance by hom, bind hy haar aan hom.

			Hy skud sy kop. “Jy hoef my vir niks te vergoed nie. Daar was baie ekstras. Ek het dikwels jou kombuispersoneel gepla.”

			Sy probeer protesteer maar hy maak haar met ’n gebaar stil. “Ek vertrek môre vroeg. Ek weet dis onverwags, maar ek kan ongelukkig nie anders nie. Sal jy my kan kom groet? Vanaand moet ek ongelukkig draaie ry en van mense afskeid neem, daarom sal ek nie vir oulaas saam met jou kan eet nie.”

			“Nee, dis reg so. Ek staan altyd vroeg op.”

			“Goed, sien jou weer.” Hy glimlag en loop uit.

			Maya gaan sit op die rusbank, haar gesig in haar hande. Ruk jou reg, sê sy vir haarself. Hy tree so kalm op, asof daar niks tussen hulle gebeur het nie. Hy is gewoond aan sulke dinge. Dit boul hom nie uit soos vir haar nie. Eintlik voel sy nou soos ’n bokser wat in die kryt uitgeslaan is.

			Hoe gaan sy van hom afskeid neem en lyk asof sy vertrek – veral saam met ’n ander vrou – haar nie traak nie?

			Sy kan nie meer met haarself stry nie. Sy het, net soos die ander arme stommerike, hard vir die man geval.

			Haar hart gaan breek. Dit sal maar net weer moet heel word. Soos ná Grant se dood. Gianni het haar so betower, haar aandag so in beslag geneem, dat sy sowaar ophou treur het oor Grant.

			Janine kom haal in die middag haar blomme. 

			“Liewe hemel, kyk net hier!” roep sy uit toe sy die enorme bos rose sien. “Dit het die man ’n fortuin gekos. Hy het regtig bedoel om Gianni te laat dink daar het iets vreesliks tussen julle gebeur.”

			“Kom ek gaan maak vir ons tee in my plek,” sê Maya. “Ek het dit nou nodig.”

			“Jy lyk nie lekker nie, vriendin,” sê Janine besorg toe hulle teenoor mekaar sit en Maya vir hulle skink. “Is jy regtig so ontsteld net oor die poets wat daardie klein vabond jou gebak het? Het jy toe met Gianni daaroor gepraat?”

			“Nee, ek het nie vir hom vertel dis ’n oordrewe halwe leuen nie.”

			“Waarom nie? Wil jy hê ek moet met hom gaan praat?”

			“Nee! Dit sal alles net erger maak.”

			“Het jy hom weer daarna gesien?”

			“Ja, ek het.” Maar sy kan nie vir Janine vertel hoe Gianni haar gesoen en weer om verskoning kom vra het asof hy spyt was oor sy swakheid nie.

			“Lyk hy kwaad?”

			“Nee, hy het nie eens weer daarna verwys nie. Hy het my wel kom sê dat hy môre Londen toe vertrek, dae vroeër as wat hy veronderstel was om weg te gaan. Hy moet besigheid afhandel, by ’n woonstel intrek, oefen by Covent Garden ... en ...” Haar stem raak weg.

			Janine kyk haar besorg aan. “So hy gaan onverwags en vroeg weg. Foeitog, dis ’n teleurstelling. Sien ek trane in jou oë?”

			Maya knip haar oë. “Hy neem vir Constance du Toit saam. Ek dink hy het vir haar ’n beurs gegee. Hy dink sy is baie talentvol.”

			Janine sug. “En ongelukkig is die vrou mooi en wulps. Jinne tog, moenie oor die man huil nie, Maya. Hy is jou nie werd nie.”

			Maya vee ’n traan weg wat teen haar wang afkielie. Sy snuif en vee haar neus met ’n snesie af. “Nee, dis ek wat tekortskiet. Ek is maar net ’n vaal weduweetjie en talentlose gastehuiseienaar. ’n Man soos hy sal tog nooit in so ’n ou valie soos ek belangstel nie. Ek sal hom gou verveel.”

			Janine sit haar teekoppie neer en leun vorentoe. Kyk Maya ondersoekend aan. “G’n mens kan verveeld raak by jou nie, en jy is baie mooi. Jy wil dit net nie glo nie. Maar ek dag dan jy dink mens moet liewer op ’n afstand bly met ’n ster soos Gianni. Almal hol mos agter hom aan. Moenie vir my sê jy het ook vir die man geval nie?”

			Maya kry skaam. Sy vee haar neus af en kan Janine nie in die oë kyk nie. “Is ek nie ’n idioot nie?”

			“Jy bedoel jy het regtig vir die man geval?”

			“Ek kon nie anders nie. Jy sien hoe lyk hy, hoe sing hy, hoe sjarmant hy kan wees. Hy is nie suinig nie. Nie met geld of ... enigiets anders nie. Hy het vooruit betaal en weier dat ek hom vergoed. Kyk hoe gewillig was hy om onmiddellik vir die skade aan die BMW te betaal, en so aan.”

			Janine sit terug. Skud haar kop in ongeloof. “Nou ja, eens ’n hunk, altyd en vir almal ’n hunk. Ek moet erken, ek sou ook vir die man geval het as hy hom enigsins aan my gesteur het.”

			“Ek sal maar net weer moet herstel nadat hy weg is,” sê Maya braaf. “Die tyd genees alles.”

			“H’m.” Janine sit fronsend, haar hand voor haar mond.

			“Ek moet net dink dat Gianni vir Constance saamgeneem het, dan word ek kwaad genoeg om hom sommer af te skryf.”

			Janine sug. “Ja, hy’s ’n hartebreker, in die meervoud, that’s for sure. Dis ook maar goed hy gaan weg.”

			“Sodat ons lewe weer normaal kan word.”

			Maar kan sy ooit terugkeer na wat en wie sy voor Gianni was, wonder Maya met ’n hartseer steek in haar hart. Sy is nou te gekwes.

			

		

	
		
			Twee en twintig

			Maya sien Gianni by sy Ferrari af. Die personeel kom sê ook totsiens. Liesel het haar gesê dat hy vir almal enorme bonusse gegee het. Hy het nie een van hulle uitgelaat nie.

			Die bagasie is in die motor en Gianni groet almal met die hand. Hy kom na Maya en sy wonder wat hy gaan doen. Hy trek haar in sy arms in en soen haar met mening. Sy is heeltemal lam toe hy haar los. Die soen talm op haar mond. Dit lyk asof haar personeel glimlag of grinnik, en haar wange word vuurwarm.

			Hy neem al twee haar hande in syne. “Ek het besonder lekker hier gebly, Maya. Ek is dol oor jou plek en sal dit altyd onthou as die beste gastehuis waarin ek nog tuisgegaan het.”

			“Alles van die beste met jou opera en toekoms,” probeer sy vrolik sê. “Kom kuier weer eendag vir ons, mits jy ooit weer Stellenbosch toe kom.”

			“Ek sal laat weet hoe dit met my gaan. Mooi bly.”

			Hy klim in, wuif ’n slag. Die enjin dreun en daar gaan hy. Maya kyk hom agterna. Dit is ook die eerste keer dat haar personeel saam uitkom om ’n gas te groet. Maar hy het immers vir hulle groot bonusse gegee. En hulle weet hy is ’n groot ster. Wat nou uit hul lewe verskiet.

			Daarna kry Maya niks konstruktiefs gedoen nie. Sy besluit om maar liewer te ry en gaan kyk hoe dit by die ander gastehuise gaan. Hier in Paradise Manor gaan dit voel asof hy enige oomblik om die draai of deur ’n deur moet kom. Sy gaan hom onwillekeurig by etenstafels, by die ontbyttafel waar hy graag gesit het, soek. Sy gaan haar verbeel hy moet by die swembad lê, met een van haar boeke in sy hand.

			Sy gaan met die BMW ry, wat hy gery het. Sit waar hy gesit het.

			Ag, sy is darem pateties!

			’n Week het verbygegaan waarin Maya haar bes gedoen het om haar bestaan soos dit was voor Gianni se koms te hervat. Sy was egter meesal bedruk en moes dit vir almal wegsteek. Sy het van haar afgeskeepte vriendinne weer gesien, gaan fliek, selfs ’n Europese vakansie begin beplan. Uit hierdie groef waarin sy daagliks aan Gianni herinner word en mense gedurig vra of sy al van hom gehoor het, moet sy haar bevry.

			Toe, een oggend, sien sy ’n e-posboodskap op haar kantoorrekenaar. Haar asem slaan iewers vas toe sy sien van wie dit kom. Gianni het dit in die middel van die nag gestuur.

			My liewe Maya

			Hier is ek nou weer volstoom aan die werk. Sing soos ’n kanarie. Die sopraan wat teenoor my moes gesing het, het weens ’n keelaandoening onttrek. Nou word die hoofrol vertolk deur die beroemde Russiese sopraan Tatiana Markova. Sy is uiters talentvol, maar maklik een van die veeleisendste en hipersensitiefste sangeresse saam met wie ek nog gewerk het. Sy oortref selfs vir Edita Esterhazy. Verder is dit ’n voorreg om met die mense hier saam te werk en dit gaan eintlik besonder goed. Ons open amptelik oor ’n maand.

			Een van die redes waarom ek so holderstebolder daar by jou weg is, is dat ek Gordon se kontrak beëindig het en met ’n plaasvervanger moes onderhandel. Gordon se manewales het eenvoudig vir my te veel geword. Ek weet jy het saam met hom gaan tee drink die middag, maar dat niks verder gebeur het nie. Ek het hom gekonfronteer en hy het dit erken, gesig rooi, sy houding smekend en nederig. Dat hy vir jou, van alle mense, so in die verleentheid moes stel, was vir my net die laaste strooi. My nuwe agent is ’n saaklike (egte) Engelsman en ons kom reeds uitstekend oor die weg. Hy reël reeds my volgende optredes ná Die barbier.

			Ek weet jy skinder nie, maar aangesien dié inligting jou direk raak, wil ek net sê dat Anita Maddon wel ’n verhouding met professor Liebenberg gehad het of steeds het. Ek hoop nie dit ontstel jou te veel dat jou vriend met een van sy studente heul en hy glo daarom in onguns is nie. Ek het dit van die begin af vir Anita duidelik gemaak dat ek nie vir ’n verhouding te vinde is nie, maar sy wou dit nie glo nie. In elk geval, dit is nou verlede tyd.

			Dit was vir my nie ’n verrassing nie, maar baie steurend, dat ek jou te veel begin mis het. Jou mooi gastehuis ook. Daar het ek minstens lekker ontspan en ek is op die hande gedra. Dankie daarvoor.

			Die beste ding wat die afgelope tyd met my gebeur het, is dat ek daar beland het en nie voorsien het dat ek iets lewensveranderend sou raakloop nie. Dié iets is jy. Dit is nie vir my lekker om elke dag voort te gaan en te weet dat jy nie êrens naby is of daar is om dit met my te deel nie. Daarom het ek ’n voorstel. Wil jy nie hierheen kom nie? Kom hou vakansie. Kom hou my hand vas. Kom beskerm my teen die femmes fatales soos die Russiese diva. Ek hoop jou paspoort is in orde? Kan jy op kort kennisgewing al jou gastehuise in ander se bekwame hande oorgee?

			Ek reël vir jou die vlug en betaal jou kaartjie. Jy kom net.

			Daarna volg sy foonnommers, adres en sy agent Edward Ingram s’n.

			Kom so gou moontlik. Hierdie verlange raak nou net te erg. Ek hoop jy voel ook so.

			Tot weersiens binnekort

			Gianni

			Maya is so uit die veld geslaan, sy moet die e-pos eers weer lees. Hy verlang na haar! Hy wil hê sy moet so gou moontlik na hom toe kom. Ongelooflik. Wonderwerk van alle wonderwerke. Sy kan in trane uitbars van blydskap. Of oor die vloer bokspring en sing.

			Maar toe dink sy weer na. Sy antwoord die e-pos.

			Liewe Gianni

			Dit is ’n lekker verrassing om van jou te hoor. Voordat ek enigiets verder sê, moet ek eers vra: Wat van Constance? Ek wil regtig nie weer in iemand se slaai krap, aangeval en beskinder word nie.

			Maya

			Die antwoord kom later daardie nag. Maya het wakker gebly om dit te ontvang.

			My liewe Maya

			Wat van Constance? Sy is hier om sang te studeer, nie om my hand vas te hou nie. Gaan jy kom? Ek wag in spanning vir jou antwoord.

			Gianni

			Is daar regtig niks tussen Gianni en Constance nie? wonder sy. Byt op haar lip tot dit seer is. Kan sy hom glo? Is hy nie dalk net ’n two-timer wat dink dat vroue na hom moet gaan en agter hom moet aanloop nie?

			Herwaarts en derwaarts dink sy. Dit klink asof hy werklik verlang. Sy verlang skreiend na hom. Maar sy moet dit nie vir hom te maklik maak nie. Hy sal nie die oorryp vrug wat in sy skoot val, waardeer nie. 

			Dit is al tweeuur in die oggend toe sy antwoord.

			Liewe Gianni

			Ek sou graag wou kom, maar jy weet ek het groot en belangrike verpligtinge hier. Dit sal nie maklik wees om op kort kennisgewing ’n goeie bestuurder te kry om vir my in te staan nie. Ver van jou goed, naby jou skade, soos jy weet.

			Kan ek eers nadink?

			Maya

			Sy stuur dit en tot haar verbasing kom die antwoord dadelik terug.

			My liewe Maya

			Moet nou nie hard to get speel nie. Ek weet jy wil kom. Ons was beslis nie onverskillig teenoor mekaar nie. Jy weet net so goed soos ek daar het iets tussen ons twee ontstaan. As jy gaan voete sleep, stuur ek my nuwe agent om jou te gaan haal. Wees nou asseblief ’n soet meisie en tref jou reëlings. Ek wag ongeduldig aan hierdie kant.

			Gianni

			Maya antwoord weer nie dadelik nie. Al sweef sy op wolke van geluk, wil sy hom ’n bietjie treiter. Laat hom ongeduldig wag vir ’n antwoord. Sy sal eers weer die volgende aand antwoord. Intussen sal sy kyk wat sy gereël kan kry.

			Die eerste persoon wat sy, met oë dik van min slaap, die oggend bel, is Janine. Sy vertel haar die storie in ’n stem wat klink asof sy juig.

			“Haai, ek is vreeslik bly om dit te hoor,” lag Janine. “Ek het mos gesien hoe jy jou verknies. Jy was skoon mistroostig sedert die operaster uit jou lewe is.”

			“Wat moet ek doen? Ek het drie gastehuise ...”

			“Ek kan verlof neem en vir jou kom instaan. Dan kan jy mos gaan. Belowe ek sal goed na jou besigheid kyk.”

			“Janine! Jy is ’n ster.” Maya kan huppel van vreugde. Maar toe bedink sy haar weer. “Kyk, ek sal vreeslik bly wees as jy my kan kom help, maar ek kan mos nie na Gianni toe gaan sodra hy sy vingers klap nie. Ek maak dit vir hom te maklik.”

			“Wil jy nou gras onder jou voete laat groei? Jy weet die vroumense vrek oor hom. Jy sal baie kompetisie moet hanteer. Gaan vind uit of hy reg is vir jou. Dit gaan jou niks in die sak bring om heeltyd hier te sit en wroeg nie. Jy hoef net ’n week of twee te gaan.”

			Maya lag. “Jy maak dit vir my maklik.”

			“Nou ja? Ek is ’n ware vriendin. Gaan heen en kry jou man.”

			

		

	
		
			Drie en twintig

			Die vliegrit voel vir Maya eindeloos en haar senuwees is op hol. Sy is nie te bekommerd oor die gastehuise wat sy agterlaat nie, want Janine en die personeel is betroubaar. Wat haar egter bekommer, is of sy nou die regte ding doen om sommer ’n week lank na Gianni te gaan. Hy het egter alles bespreek en vir alles betaal en het so aangedring dat sy nie kon weier nie.

			Sy wou ook nie weier nie, want sonder hom was die wêreld skielik verstommend leeg en vervelig.

			Sy het hom drie weke laas gesien en sy is bang hy is teleurgesteld wanneer hy haar weer sien. Die beeld van haar wat hy in sy kop het, is dalk ’n ideale een en wanneer hy haar weer sien, besef hy dalk sy is maar net ’n gewone vrou. Hy het belowe om haar by Heathrow-lughawe te kom haal. Hart, hou asseblief, dink sy. Dié arme orgaan is nog heeltyd oorstuur vandat Gianni in haar lewe gekom het. Dit is tog so dat mans so romanties soos hy bitter skaars is. 

			Sy vlieg besigheidsklas en dit is uiters gerieflik. Nogtans kan sy glad nie slaap nie. Die spanning van die weersiens is net te kwaai. Voordat die vliegtuig land, gaan was sy en maak haar so netjies en mooi soos sy kan. Dit voel asof sy op ’n mespunt balanseer. Wanneer Gianni haar weer sien, moet hy nie teleurgesteld wees nie.

			Uiteindelik land die vliegtuig op die besige Heathrow. Dit is ’n hele gedoente om deur doeane te kom, haar tas te kry en deur die besige lughawe te beweeg na waar die passasiers deur geliefdes, vriende en ander ingewag word. 

			Aanvanklik sien sy Gianni nie. Haar moed sink in haar skoene. Hy het tog belowe hy sal kom. Het hy dalk iemand anders gestuur om haar te kom haal? Vervaard kyk sy rond na die see gesigte. Oral groet en omhels mense wat bly lyk om mekaar weer te sien. 

			Uiteindelik gewaar sy hom. Dit voel behoorlik asof haar hart by haar keel gaan uitspring. Hy beur deur mense wat hom omring. Sy waai, verlig dat hy daar is, maar ook so gespanne soos nog nooit tevore nie. Hy waai terug. Kom nader. Kyk na haar. Hulle oë vind mekaar. 

			Toe vou hy haar in sy arms toe en gee haar die lekkerste soen wat sy al in haar hele lewe gekry het. So lekker dat haar bene omtrent onder haar knak. Sy kan skaars glo dat dit regtig hý is wat haar omhels. So styf teen hom vasdruk. Dié uitsonderlike, kosbare man. Haar hele lyf en gesig gloei. Sy dink haar bloed het in lawa verander.

			“Dit was ’n lang wagtyd,” verwyt hy, maar sy donkerbruin oë blink en hy glimlag breed, sy tande so volmaak soos sy dit onthou. “Maar hier is jy uiteindelik. Hoe was die vlug?”

			“Dit was regtig baie lekker en gerieflik, dankie. Hoe gaan dit met jou?” 

			“Beter, noudat jy hier is. Jy lyk nie soos iemand wat so lank gevlieg het nie. Jy is so mooi en vars soos altyd.”

			Maya lag ongelowig, maar sy is gelukkig en gevlei. Sy wil aan hom vashou, haar gesig teen syne druk. Sy ruik die heerlike geur van naskeermiddel, sien die donker skadu van baard onder sy vel. Hy is ook langer as wat sy onthou en sy kyk op na hom. Hoe ongelooflik aantreklik is die man tog nie! Mense draai om en kyk na hulle. Oor hy bekend is? Of kyk hulle oor hy so indrukwekkend tussen al die vaal, gewone mense vertoon?

			Hy neem haar tas en sit sy ander arm om haar lyf. “Kom, ek hou nie van lughawens nie. ’n Noodsaaklike euwel, noem ek dit. Ek probeer altyd so gou moontlik daaruit kom.”

			Maya sweef. Sien skaars wat om haar aangaan. Sy is te bewus van hom wat haar vashou, van die geluksaligheid om so verwelkom te word en so geborge te voel. 

			Die motor waarmee hy haar kom haal, is ’n swart Jaguar. “Ek mis daardie wit Ferrari,” grap sy.

			Hy lag. “Dié het in Suid-Afrika agtergebly. Hier ry ek met dié motor, wat meer prakties is. In Italië het ek wel ’n Ferrari wat ek daar by my huis hou, en nog ’n voertuig wat minder opvallend is. Ek bly mos eintlik permanent daar.”

			Hy laai haar en haar bagasie in en ry behendig, vreesloos, deur verkeer wat so swaar is dat Maya dink sy sal nooit kans sien om hier te bestuur nie. 

			“Verdwaal jy nie op sulke paaie soos dié nie?” vra sy.

			“Nie meer nie. Ek het aan die begin. My agent of ’n bestuurder moes my motor bestuur. Maar mens raak dit gewoond. Jy sal dit ook mettertyd gewoond raak.”

			Wanneer dink hy gaan sy hier bestuur en dit gewoond raak? wonder sy.

			Hulle ry deur swak en gegoede dele van Londen totdat hulle uiteindelik in die middestad kom. Hy wys vir haar plekke links en regs, soos ’n wafferse toergids.

			“Ons gaan vir die week wat jy kuier in die Covent Garden Royal Hotel tuis,” sê hy. “Dis die gerieflikste een waarvan ek weet want dis in die hartjie van die teaterdistrik en baie naby die Royal Opera House. Ons suites is langs mekaar, met ’n verbindingsdeur.” Hy grinnik vir haar. “Jy kan dit van jou kant af sluit as jy bang is ek val jou lastig.”

			“Ek sal moet kyk hoe jy jou gedra,” sê sy kastig streng, maar haar hart bokspring behoorlik. Sy moet haar nie aan sekere senutergende gedagtes oorgee nie.

			Hy lag. “Ek sal my probeer inhou, al gaan dit hoe moeilik. Jy sal hou van Covent Garden. Jy hoef nie na die operahuis te kom wanneer ons repeteer nie, jy kan ’n bietjie rondloop en Londen besigtig. Ons is naby Knightsbridge waar Harrods is, Sloane Square, St Paul’s Cathedral, en so aan. Jy hoef nie met die underground of busse te ry nie, ek sal iemand kry om jou te neem na waar jy wil gaan. Ek sal jou self na Hampton Court en die Tower of London neem. Dis vir my lekker om sulke plekke te besoek. Ons sal gaan so gou as wat ek vrye tyd het.”

			“Ek wil graag die operahuis sien en dit sal vir my ’n eer wees om te sien hoe jy repeteer.”

			“Ek sal jou môreoggend die operahuis gaan wys en jy kan een repetisie bywoon. Miskien een kleedrepetisie, om dit interessanter te maak. Vrydag open die opera amptelik. Dan hou ons groot makietie. Al klink dit asof ek besig gaan wees, moenie bekommer nie, jy sal my elke dag sien. Ek gaan sorg dat ek soveel tyd as wat ek kan by jou deurbring. My agent en bestuurder sal jou ook op die hande dra.”

			Dit klink vir Maya hemels. 

			Die hotel is indrukwekkend en duidelik peperduur. Gianni hou voor die ingang stil en ’n man in ’n hoteluniform kom neem dadelik die motor om dit te gaan parkeer. Skynbaar ken hy Gianni en hy is bewonderend onderdanig.

			“John is lief vir opera,” verduidelik Gianni. Hy stel Maya voor as “my vriendin uit Suid-Afrika”.

			’n Hoteljoggie kom haal haar bagasie. Gianni neem haar by die reuseportaal in en kry hul sleutels. Maya kan sien dat almal hier weet wie hy is. Hy word met ontsag behandel. Dit is vir haar ’n belewenis om aan die sy van iemand te wees wat beroemd is en ooglopend bewonder word. Daar verskyn ’n fotograaf van êrens af, en hy neem ’n vinnige foto van hulle. Sy is onkant gevang en kyk verskrik na hom.

			“Dit sal wel iewers gepubliseer word en dan sal mense wonder wie is dié skoonheid wat kom kuier het,” skerts Gianni. 

			Hulle gaan met die hyser op na hul verdieping. Oral is spieëls en sagte matte, vase blomme, die gedempte klanke van gekussingde luuksheid. Maya was al in vyfsterhotelle maar dié een oortref die ander in luuksheid.

			“Hier is ons by ons kamers,” sê Gianni. “Jy is hier en ek is by die deur aan die regterkant, maar jy kan net op die verbindingsdeur klop of my bel, dan kom ek dadelik na jou toe.”

			Die deur is reeds oop en die hoteljoggie het Maya se bagasie in die portaaltjie neergesit. Gianni gee hom ’n fooitjie en loop saam met haar in. Sy kyk verwonderd rond. Sien geblomde gestoffeerde meubels, gedrapeerde gordyne, goudgeraamde skilderye met landskapstonele wat haar aan die werk van Constable herinner, en skilderye van honde en perde.

			“Dit lyk so eg Brits en dit lyk na die interieur van ’n herehuis. Is jy seker ons is nie in Buckingham-paleis nie?”

			Gianni lag. “Kom kyk na jou slaapkamer.”

			Maya volg hom met ’n woes kloppende hart. Die bed lyk koningsgrootte. En alles, stoffering van stoele, beddegoed, mat en gordyne, is in skakerings van wit, beige en ligbruin. Die effek is sag en luuks.

			“Ek sal hier soos ’n koningin voel,” sê sy. 

			“Die koning se gunsteling,” skerts Gianni. 

			Tog nie die koning se amptelike minnares nie, wil sy skerts, maar sy hou haar in.

			“Hou jy daarvan?” vra hy.

			“Dis oorweldigend, pragtig. Baie dankie, Gianni.”

			Hy betaal baie om haar besigheidsklas hierheen te laat vlieg en dan akkommodeer hy haar ook op sy koste in ’n paleisagtige suite in een van die beste hotelle in Londen. Maya is meteens beskroomd. Half bang. Sy voel in die skuld by hom en sy hou nie van die gevoel nie. Sy is te gewoond aan onafhanklikheid.

			Hy sal tog seker nie misbruik maak of haar uitbuit nie? Nee, sy wil nie glo hy is só nie. Op Stellenbosch was hy so vrygewig. Sou hy iets verwag? Haar verstand sê: Versigtig! Haar hart en lyf sê: Gee oor!

			Maar dom en maklik oorrompelbaar mag sy nie wees nie! Sy wil nie vir hom net nog ’n fling wees nie. Sy wil veel meer wees. Sy weet nou sy het hom liefgekry en om hom te verloor, sal haar hart breek.

			Asof hy haar gedagtes lees, sê hy: “Maya, ek wil nie die verkeerde indruk skep nie. Ek wys nie vir jou die mooi slaapkamer met die doel om jou sommer hier op die bed neer te gooi nie. Dis nie hoe ek jou gaan behandel nie. Ek wil maar net hê jy moet weet ek wil jou die beste gee en jy moet jou kuier geniet. Jy is ’n spesiale mens.”

			Sy kry skaam oor haar nare gedagtes. Hoe kan sy hom sommer van uitbuitery verdink?

			“Ek waardeer alles, dankie Gianni. Jy doen eintlik te veel vir my.”

			“Nee, ek het lekker gekuier by jou en jou oorlede man se motor amper afgeskryf. Ek sê maar net op my manier dankie vir alles.”

			Maya gooi impulsief haar arms om sy nek en soen hom. Hy reageer onmiddellik met oorgawe. Soen haar hartstogtelik. Verken haar mond en lyf. Maar hy los haar weer. Sy voel weer asof lawa deur haar vloei. Die begeerte is amper te erg om te bedwing.

			“Sjoe! My bloeddruk,” hyg hy liggies. “Ek sal ’n koue stort moet gaan neem voordat ek gaan repeteer.”

			Maya bloos en hy lag.

			“Kyk nou hoe bloos sy. Ek moet oor ’n uur operahuis toe gaan. Jy kan jou intussen tuismaak, rus, uitpak, eet of drink net wat jy wil. Teen sononder is ek weer hier, dan gaan eet ons saam.”

			Gianni kom om seweuur na Maya se suite. Hy dra ’n donker pak, haelwit hemp en rooi das. Lyk amper te goed om waar te wees. Maya het gerus en nou dra sy ’n nousluitende silwergrys gebreide rok en polvye. Sy het haar bes gedoen om vir hom mooi te lyk.

			Hy kyk waarderend na haar. “Jy is pragtig. Ek sal trots wees om jou aan my sy te hê.”

			Sy lag. “Dieselfde geld vir jou, meneer Bardotti alias Ponti.”

			Hy skud haar kastig liggies. “Moenie my weer meneer Ponti noem nie! Ek kry skaam as ek dink hoe ek incognito probeer wees het. En toe probeer ek glad ’n baard en snor kweek, maar dit het net twee dae gehou.” Hy trek haar teen hom aan en soen haar dat sy omtrent duisel. Hy los haar en lag.

			“Voordat ek beheer oor myself verloor, kom ons gaan drink iets in die dameskroeg, dan gaan ons sommer na die Royal Flush-restaurant in die hotel. Dit is vreeslik gesog en hulle het ’n wonderlike sjef. Mense kom eet graag hier.”

			Maya vat haar handsakkie en loop hand aan hand met hom na die hyser. Daar is ander mense in die hyser wat na haar en Gianni kyk. Sy moet maak asof sy dit nie raaksien nie, maar sy is trots om by so ’n man te wees, met sy arm om haar.

			Die dameskroeg is groot en weelderig en redelik vol. Sy en Gianni kry ’n tafeltjie in ’n hoek tussen twee palms in potte. Die kelner kom nader.

			“Ons het iets om te vier,” sê Gianni. “Bring asseblief vir ons yskoue Bollinger.”

			“Reg, Meneer.” Die kelner glimlag breed, betekenisvol, voordat hy loop.

			“Bollinger,” glimlag Maya. “Jou gunsteling.” Sy het gedink dat sy dié sjampanje altyd met Gianni sal assosieer. Die eerste keer dat sy dit saam met hom op sy stoepie by Paradise Manor gedrink het, sal ook altyd in haar geheue bly.

			Die kelner kom met die sjampanje in ’n ysemmer en twee langsteelglase. Hy maak dit behendig oop en skink. Hulle klink glase en kyk in mekaar se oë. Maya dink haar hele lyf tintel soos die borreltjies in die sjampanje. Sy kan nie glo sy sit hier en kyk diep in Gianni Bardotti se mooi, dierbare oë nie. Sy gaan nog wakker word uit dié droom ...

			Hy vra uit oor alles wat sy gedoen het sedert hy haar laas gesien het.

			“Ek hoop daardie professor probeer nie weer by jou kuier nie,” sê hy fronsend.

			“André Liebenberg? Nie sommer nie. Hy het ander weivelde.”

			“Ek is bly hy het. Ek wil nie hê iemand moet in my kamp kom wei nie.”

			“Jou kamp?” terg sy. “Wie is almal in jou kamp?”

			“Jy, en daar sal jy bly. Net ek mag inkom en niemand anders mag oor die draad spring om by jou te kom nie.”

			Maya lag. “Regtig?”

			“Regtig.”

			Hy word ernstig en lyk so dierbaar dat sy haar arms om hom wil gooi en hom soen. Sy steek egter haar vreugde oor sy besitlikheid weg. Hulle drink elkeen twee glase sjampanje en gaan in vir ete. 

			Maya sien dat die cuisine regtig uitsonderlik is. “Jy ken mos die sjef. Bestel jy vir ons die goed waarvoor jy lus het.”

			Die kelner bring die wyn wat Gianni bestel en neem hulle kosbestellings. Voordat hy loop, maak hy eers weer hul glase vol sjampanje. Gianni maak sy baadjie oop en haal iets uit ’n binnesak. 

			“Ons ken mekaar nog nie baie goed nie, maar ek is van plan om jou deur en deur te leer ken,” sê hy met ’n vonkel in sy oog wat Maya skoon week maak. “Ek gaan jou iets gee wat jou voorlopig moet herinner dat ek die belangrikste man in jou lewe moet wees. Elke keer wat jy daarna kyk, moet jy my gesig sien en dan moet enige gedagtes aan ander mans uit jou kop verdwyn.”

			“Wat op aarde ...?”

			Hy maak ’n ringdosie oop. Maya snak na haar asem. Die ring lyk na ’n smarag in witgoud.

			“Jy gee my reeds te veel, dan gee jy nog ’n juweel ook,” protesteer sy. Dis nie ’n verloofring nie ...”

			“Dis nog net ’n kysring,” terg hy, maar in sy oë sien sy die wonderlikste uitdrukking. Dit lyk soos liefde. Maar hy het nog nie van liefde gepraat nie.

			Hy neem haar regterhand en steek die ring aan haar ringvinger. Toe soen hy haar hand binne en buite dat heerlike rillings deur haar arm en haar lyf trek.

			

		

	
		
			Vier en twintig

			Gianni en Maya eet die volgende oggend saam ontbyt. Sy was die vorige aand verbaas dat hy haar redelik vroeg teruggeneem het na haar suite, net ’n kort rukkie gekuier en na sy eie suite gegaan het.

			“Ek kan nie laat kuier nie, anders is ek nie vars vir die repetisie nie,” het hy verduidelik. “Vrydag kom nader en dis ’n groot dag. Ek moet my merk by Covent Garden maak. My agent beding ’n lang kontrak vir my.”

			Ná ontbyt gaan hulle by die ingang uit waar John met Gianni se motor vir hulle wag. Maya kan nie wag om die beroemde operahuis te sien nie.

			“Ek ry in Bowstraat verby sodat jy die voorkant van die Royal Opera House kan sien,” sê Gianni. “Dis in die Britse barokstyl gebou. Ek dink dis baie mooi. Geboue wat te modern is, het nie vir my soveel bekoring soos dié wat histories lyk nie. Hierdie operahuis het ’n ryk tradisie en ’n lang geskiedenis. Die eerste twee operahuise het afgebrand. Hierdie een is die derde en is in die tagtigerjare baie gemoderniseer. Daar is twee nuwe balletstudio’s, kantore, ’n repetisiesaal vir kore, ’n operarepetisiesaal en natuurlik nuwe kleedkamers. Jy sal sien hoe mooi het hulle myne ingerig. Die ouditorium is perdeskoenvormig, soos die ou geboue s’n maar die tegniese geriewe is natuurlik veel beter. Die akoestiek is onverbeterlik. Meer as twee duisend sitplekke op balkonne, in losies en die amfiteater. Jy sal in my losie gaan sit want jy is een van my spesiale gaste.”

			Gianni ry in by ’n hek na spesiale parkeerplekke wat vir sekere mense gereserveer is. Sy naam staan by een. Maya is skoon in ’n dwaal terwyl sy saam met hom stap. Hy stel haar voor aan mense wie se name sy nie kan onthou nie, wys vir haar die ouditorium en die lokale waar hy repeteer. Die operahuis is ’n besige plek. Almal ken hom en behandel hom met die ontsag wat ’n ster toekom. Maya begin die ontleende luister nogal meer geniet as wat sy voorsien het.

			Hulle gaan na sy kleedkamer, wat werklik luuks is met sy naam op die deur, ’n groot spieëltafel waar hy hom grimeer, klerekaste, gemakstoele, ’n lessenaar, musiekstaander en yskas. 

			Gianni maak die yskas oop en kyk daarin. “Waarvoor het jy lus? Sjampanje? Koeldrank? Vrugtesap?”

			“Lemoensap sal lekker wees, as jy het, dankie.”

			Maya het net met haar vrugtesap gaan sit toe iemand aan die deur klop en ’n man inkom. 

			“Aha, hier is jy, Gianni. En hier is die vrou oor wie ons almal so nuuskierig is.”

			Gianni lag en omhels hom. “Edward, ontmoet Maya Roberts. Maya, dit is my agent en bestuurder en die man wat my lewe maklik maak, Edward Ingram.”

			Maya skud sy hand en dink dat hy beslis ’n beter indruk op haar maak as wat Gordon Craig het. Hy is ’n blonde Engelsman met ’n snor en vriendelike blou oë.

			“Ek sien Gianni het nie oordryf nie,” sê hy. “Jy is regtig net so mooi soos hy beskryf het.”

			Dit klink nie asof hy haar bloot probeer vlei nie. Hy klink opreg. Maya bloos egter van verleentheid. Dit klink asof Gianni vir almal gaan vertel het ’n skoonheid kom vir hom kuier. 

			Daar is nog ’n klop aan die deur en ’n bekende gesig loer in. “Haai, Gianni, jy is uiteindelik hier. Ek het jou al ’n halfuur gelede verwag.”

			Ag so, dink Maya. “Hallo, Constance,” groet sy.

			Constance du Toit kyk na haar met ’n glimlag wat nie haar oë bereik nie en wat Maya dadelik ongemaklik en agterdogtig maak.

			“O, hallo, Maya. Het jy tog nie nou kom kuier nie? Dis dan so ’n besige tyd, ek kan nie glo dat Gianni sowaar ...”

			“Ek het haar genooi om nou te kom kuier sodat sy die openingsaand kan bywoon,” sê Gianni so skerp dat Maya verbaas na hom kyk. 

			Edward lyk ongemaklik en Constance se gesig word rooi.

			“Waarom het jy gedink moes ek ’n halfuur gelede hier gewees het?” vra Gianni. 

			“O, dis ... dis mos die tyd wat jy gewoonlik inkom.” Constance klink nie meer so vol selfvertroue nie en gee Maya een blitsige, giftige blik.

			“Is daar iets wat jy wou gehad het?”

			“Nee, ek het maar net kom hallo sê. Maar ek kom liewer later weer. Nadat jy gerepeteer het.”

			Dit klink vir Maya asof Constance gereelde kuiers en ontmoetings met Gianni het. Sy hou glad nie daarvan nie. Inteendeel, sy voel ’n nare steek van jaloesie. Terselfdertyd word sy kwaad. Hy nooi haar om te kom kuier terwyl hy duidelik ’n besonder goeie vriendskap met Constance handhaaf.

			“Edward, neem Maya asseblief vir tee en wys haar die hele kompleks,” vra Gianni. “As Maya iewers heen wil gaan, sal jy haar neem, asseblief? Ek moet nou stemoefeninge gaan doen.”

			“My plesier.” Edward glimlag vir Maya. 

			Sy kyk hulle uitdagend aan. “Ek wil net vir julle sê dat ek nie soos ’n hulpelose kleuter opgepas hoef te word nie. Ek verdwaal nie maklik nie. Ek het my kaart van Londen goed opgeswot. Buitendien was ek vyf jaar gelede hier en ek onthou nog goed hoe alles hier werk. Ek weet ons is naby Soho en die middestad en die underground. Dit sal nie vir my moeilik wees om my pad te vind na die besienswaardighede nie. Edward is ook besig. Hy hoef my regtig nie heeltyd op te pas nie.”

			Edward kyk verbaas na haar.

			“Ek wil nie hê jy moet iets oorkom nie,” protesteer Gianni.

			“Genade, Gianni, wat kan ek oorkom? Van môre af sal ek Londen op my eie binnevaar. Julle hoef julle nie oor my te bekommer nie. Ek is mooi groot, en ek het al heelwat gereis. Oukei?”

			“Wel, ons sal sien,” sê Gianni onwillig. “Maar vandag kyk Edward na jou.”

			Maya geniet alles terdeë. Sy woon ’n paar van Gianni se repetisies by en luister weer eens in vervoering na sy hemelse stem. Hulle eet soveel soos hulle kan saam. Verder loop sy rond, meesal op haar eie. Sy vertel geesdriftig vir Gianni wat sy alles gedoen en gesien het. Hy is werklik vreeslik besig en dit is eers op die dag voor die opening van Die barbier van Sevilla dat hy kans kry om haar na die paleis Hampton Court te neem.

			 Terwyl hulle met Gianni se Jaguar ry, loer Maya na die man langs haar se mooi profiel. Hy moenie weet dat sy skaars haar oë van hom kan afhou nie. Hulle parkeer in die toeriste se parkeerterrein. Daarna loop hulle hand aan hand en kyk na die rooskleurige paleis. Maya is in vervoering.

			“Hierdie paleis is deur koning Hendrik VIII se hoofminister, kardinaal Wolsey, gebou,” vertel hy. “Die kardinaal kon nie die pous oortuig om toestemming te gee dat Hendrik van sy eerste vrou Catherine skei nie. Hendrik was toe al dolverlief op Anne Boleyn. Arme Wolsey het tot ’n val gekom en Hendrik het met Anne Boleyn getrou en vir haar die paleis gegee.” 

			Jy is ook soos ’n koning wat van een vrou na die ander kan gaan en elkeen voel tydelik geweldig bevoorreg, dink Maya. Maar hoe lank hou dit? Anne Boleyn het ook tot ’n val gekom.

			“Arme Anne Boleyn is onthoof deur die man wat kastig so lief was vir haar,” merk Maya op. “Ek weet hy het dadelik met Jane Seymour, die derde van sy ses vroue, getrou.”

			“Ja, hy was wispelturig,” lag Gianni. Hy sing vir haar ’n stukkie uit “Die vrou is wispelturig” uit Rigoletto. Hou haar hand romanties vas terwyl hy dit doen. Sy lag en skud haar kop. Mense ’n ent weg draai nuuskierig om en kyk na hulle.

			“Mans kan ook wispelturig wees,” sê Maya uitdagend. 

			“Jy wonder of ek is, nè?”

			Hy lees haar nogal goed. “Wel, ek dink jy het heelwat geleenthede wat wispelturigheid aanmoedig.”

			“Ja, maar ek is kieskeurig. Ek wil ’n vrou hê wat mooi is maar nie popmooi nie, wat intelligent en belese is, wat op haar eie voete kan staan en nie soos ’n rankplant aan my vasklou nie.”

			“O?”

			“Ja. Iemand soos jy. Ek het jou juis laat kom nou-dat ek baie besig is om te kyk hoe jy dit hanteer. Ek was min by jou en dikwels moeg, en jy het nooit gekla dat ek jou laat kom het net om jou af te skeep nie.”

			“O, jy toets my. Hoe vaar ek nogal?”

			“Jy slaag met onderskeiding.”

			Maya moet wegsteek hoe tevrede sy oor dié goedkeuring voel.

			“Erken maar, jy wonder nog heeltyd oor Constance,” lees hy haar weer.

			“Ja.”

			“Sy is niks vir of van my nie. Dit is net weens haar talent dat sy hierdie geleentheid het vir verdere studie, wat ek kon help reël. Moenie dat sy jou die verkeerde indruk gee nie. Ek het haar in elk geval gewaarsku.”

			Maya kyk verontrus na hom. “Gewaarsku? Wat bedoel jy?”

			Hy trek Maya nader. Staan met sy arms om haar skouers, sy gesig teen hare. “Het jy wragtig nog nie agtergekom hoe hard ek jou probeer vang nie? Ek wil nie hê enigiemand anders moet tussen ons kom en alles bederf nie.”

			Maya verdrink omtrent in sy oë. “Jy het so baie bewonderaars, Gianni,” prewel sy.

			“Jý is die vrou wat ek wil hê. Die een met al die eienskappe wat vir my belangrik is. Ek is oud en ervare genoeg om te weet dat ek uiteindelik die regte een raakgeloop het.”

			“Maar jy ken my skaars?”

			Hy lag. Soen haar oral op die gesig. Druk haar teen hom vas. Steur hom nie aan die omstanders nie. “Ek het alles wat ek kon oor jou uitgevind. Ek het jou redelik gou opgesom. Ek dink ek weet wat ek aan jou het.”

			Is dit ’n liefdesverklaring? wonder sy, so week dat sy aan hom moet vashou.

			“Ek is lief vir jou,” lees hy weer haar gedagtes. “Jy sal moet leer om vir my ook lief te wees.”

			“Ek is ... lief vir jou.” Van die begin af, al het sy hard daarteen probeer stry en haarself probeer oortuig dat dit nie met haar gebeur nie. Hoe kan iemand nie vir dié uitsonderlike man lief word nie?

			Mense het respek vir hom. Hy is vrygewig en konsidererend. Wat opvallend is, is dat hy nie selfbewus is en gedurig lyk of hy agterkom hoeveel aandag hy trek nie. Aanvanklik het sy gedink hy behoort arrogant te wees. Sy het haarself heeltyd aan haar ma se woorde herinner – ’n mooi man is almal se man en mens moet eerder vir so iemand oppas. Roem en aantreklikheid het egter nie na sy kop gegaan nie. Hy hanteer dit met grasie.

			Dis die inbors wat tel, nie die voorkoms nie. Daarvan is hy ’n sprekende voorbeeld.

			Dit lyk sowaar asof hy regtig op haar besluit het en hom nie laat vang deur die ander vroue wat hom najaag nie. 

			Hy soen haar so hartstogtelik dat hulle ’n ruk lank vergeet waar hulle is.

			Dwarsdeur die besoek aan die paleis loop Maya op wolke. Gianni se aanraking stuur sulke hewige trillings deur haar dat sy haarself moet vermaan om koel en kalm te bly. 

			Maya het nog nie iets so luisterryk soos die eerste opvoering van Die barbier van Sevilla beleef nie. Sy het ook nog nooit beleef dat mense haar soos ’n kroonprinses behandel nie. 

			Gianni word keer op keer teruggeroep en die applous in die gehoorsaal is oorverdowend. Hy loop na die voorkant van die verhoog, kyk in die rigting van sy losie, waar sy heel voor langs Edward sit. Hy blaas vir haar ’n soen. Die gesigte draai om te sien vir wie hy dit doen.

			Al wat Maya se geluk bederf, is dat sy die volgende dag weer terugvlieg Suid-Afrika toe.

			Die gebrul van ’n motor wat by die gastehuis se hek inkom, laat Maya by die venster uitkyk. Dit kan nie wees nie! Dit is ’n wit Ferrari. Haar hart gaan omtrent staan. Sy is reeds twee weke terug van Londen en haar verlange na Gianni is amper onhoudbaar, al praat hulle heeltyd met mekaar deur Skype. Hulle afskeid by Heathrow was ook geweldig moeilik en sy moes met haarself worstel om nie voor hom te begin huil nie.

			Vinnig loop sy uit op die stoep. Dit kan tog nie hy wees nie. Dit is soos ’n herhalende droom, onwerklik. Daar kan tog nie twee mense wees wat met ’n wit Ferrari by haar aankom nie. 

			Tog is die man wat uit die motor klim, lank, lenig en donker van haar. Maya se hart slaan behoorlik teen haar ribbes vas. Sy kan skaars asemhaal.

			Laggend loop hy die paadjie op.

			Maya strompel by die stoeptrappe af en gaan staan, te oorbluf om verder te beweeg. Met lang treë is hy by haar. Sy arms gaan om haar en hy druk haar styf teen hom. Sy mond kom op hare neer. Verken. Maak aanspraak op haar hele lyf en gees.

			Naderhand los hy haar, maar sy is uitasem en hou soos ’n drenkeling aan hom vas.

			“Gianni, wat maak jy hier? Waarom het jy nie laat weet jy kom nie?”

			Hy kyk diep in haar oë. “Al gehoor van verrassings? Ek het gedink ek kom herinner jou aan die man wat eenmaal met ’n wit Ferrari hier aangekom en sy hart hier verloor het.”

			Asof sy herinnering nodig het, dink sy. Al waaraan sy kan dink, is hy. 

			“Ek kon dit nie vat dat jy so gou weg is nie,” hoor sy. “Toe besluit ek om ’n plan te maak. Ek gee my instaansanger kans om sy staal te wys en ek kom haal vir my ’n vrou.”

			“Gianni ... jy kan nie sommer ’n vrou kom haal nie. Dit werk nie so nie.”

			“Ek kom trou gou met haar, voer haar in, en die res volg. Dis die maklikste so.”

			“Trou?” vra sy verdwaas.

			“Ja. Sommer voor die magistraat. Of wil jy weer ’n wit troue hê? Ons kan later iets doen?”

			“Nee, ek wil nie weer ’n wit troue hê nie.” Ek wil net vir jou hê, en so gou moontlik.

			“Dan sê jy ja?”

			“Ja!”

			Die volgende soen duur nog langer as die eerste. Maya verloor haarself heeltemal.

			“Ons het vyf dae om alles te reël,” sê Gianni toe hy haar los. “Edward help ons. Sodra jy jou sake hier in veilige hande gelaat het, kom jy Londen toe. Moenie bekommer nie, ons sal kort-kort weer hierheen terugkeer.”

			Maya kan nie stry nie, kan nie protesteer nie. Sy wil ook nie. Hierdie ongelooflike geluk wil sy dadelik, met haar hele wese, aangryp.

			Toe hulle omdraai na die huis, staan daar mense op die stoep. Mense wat lag en hande klap.

		

	
		
			

			Malene Breytenbach woon op Stellenbosch. Sy het by die Universiteit Stellenbosch gewerk toe haar eerste romanse, Palmyra herleef, in 2005 deur LAPA Uitgewers gepubliseer is. Sedertdien is meer as dertig romanses (kontemporêr, medies en histories) deur LAPA en Tafelberg (NB) Uitgewers gepubliseer. Sy geniet dit terdeë om romanses te skryf en bied graag ontvlugting aan mense wat dit nodig het. Tans skryf sy voltyds. Sy is getroud met Willie. Hulle het een dogter, Karen, wat met Barry Botha getroud is en nou is daar een kleinkind, Mia. Malene skryf ook romans, tydskrif-kortverhale, koerantartikels en resensies vir tydskrifte en koerante.

